རྩོམ་པ་པོ། སོ་ཧྥོ་ཨར་ཁོན། (Sofo Archon)
སངས་རྒྱས་དཀོན་མཆོག་གིས་བསྒྱུར།
སློབ་གྲྭ་ནི་བྱིས་པ་ཚོ་རང་དབང་དང་བློ་རིག་ལྡན་པའི་ངང་འཚར་ལོངས་བྱུང་ས་ཞིག་ཡིན་དགོས་པ་དང་། ཁོ་ཚོའི་མ་འོངས་པའི་མི་ཚེ་བདེ་སྐྱིད་ལྡན་པ་དང་འགན་འཁྲི་ཅན། འཛམ་གླིང་ལ་ཞབས་འདེགས་སྒྲུབ་ཐུབ་པ་དང་ལེགས་སྐྱེས་འབུལ་ཐུབ་མཁན་ཞིག་བཟོ་ས་ཡིན་དགོས་ལ། ང་ཚོས་ཀྱང་དེ་ལྟར་འདོད་བཞིན་ཡོད་ན་ཡང་། དོན་དངོས་སུ་འཛམ་གླིང་གི་ས་ཕྱོགས་གང་སར་སློབ་གྲྭ་ནས་བྱིས་པ་ཚོའི་བདེ་ཐང་གི་འཚར་ལོངས་དང་རྣམ་དཔྱོད་ལ་བཀག་འགོག་ཐེབས་བཞིན་ཡོད་པ་མ་ཟད། སློབ་གྲྭའི་ནང་དུ་བྱིས་པ་ཚོའི་སེམས་ཁམས་ལ་གནོན་ཤུགས་དང་དཀའ་ངལ་སྤྲོད་ཀྱི་ཡོད་པ་རེད། གཤམ་དུ་སློབ་གྲྭས་བྱིས་པ་གླེན་ལྐུགས་དང་སྤོབས་པ་ཞུམ་འཇུག་གི་ཡོད་པའི་དོན་ཚན་བརྒྱད་བཤད་ན།
༡ སློབ་གྲྭའི་ནང་དུ་བྱིས་པ་ཚང་མ་འདྲ་མཚུངས་བཟོ་བཞིན་པ།
སློབ་གྲྭའི་ནང་དུ་བྱིས་པ་ཚོར་ཁྲིམས་དང་སྒྲིག་ལམ་གང་བྱུང་བཟོས་ཏེ་སློབ་གྲྭའི་ནང་ནས་ག་རེ་བཤད་པ་དེའི་རྗེས་སུ་འབྲང་བ་དང་ཁ་ལ་ཉན་དགོས་པར་བཟོ་བཞིན་ཡོད། བྱིས་པ་ཚོས་འདོད་ཀྱང་མི་འདོད་ཀྱང་ཆུ་ཚོད་མང་པོར་རྐུབ་སྟེགས་སྟེང་འདུག་བཅུག་ནས་གནས་ཚུལ་མང་པོ་ཞིག་བཙན་གྱིས་སློབ་བཞིན་ཡོད་ལ། དོན་དངོས་སུ་གནས་ཚུལ་མང་ཆེ་བ་ཞིག་ཁོ་ཚོའི་མི་ཚེ་དང་འབྲེལ་བ་གཏན་ནས་མེད་པ་རྐྱང་རྐྱང་ཡིན་པ་རེད། ཁོ་ཚོར་ག་དུས་ཡར་ལངས་དགོས་པ་དང་ག་དུས་འགུལ་སྐྱོད་རྒྱག་ཆོག་པ། མཐའ་ན་ག་དུས་གཅིན་པ་གཏོང་དགོས་པ་སོགས་ལའང་ཚོད་འཛིན་བྱེད་ཀྱི་ཡོད་པ་རེད། ཡོད་ཚད་བཀག་འགོག་གི་ལམ་ལུགས་ཁྲོད་དུ་བྱིས་པ་ཚོའི་རང་ཉིད་ཀྱི་ཡིད་ཆེས་རིམ་གྱིས་བརླགས་ཏེ་གཞན་གྱིས་ཅི་ཞིག་བཤད་པ་ཁོ་ན་ལས། རང་ཉིད་ཀྱི་འདོད་མོས་དང་བསམ་ཚུལ་མེད་པ་བཟོ་བཞིན་ཡོད།
༢ སློབ་གྲྭ་ནས་བྱིས་པ་ཚོར་ག་རེ་ལ་བསམ་བློ་གཏོང་ཚུལ་སློབ་པ་ལས་ག་འདྲ་བྱས་ཏེ་གཏོང་དགོས་པ་བསླབ་ཀྱི་མེད།
སློབ་གྲྭས་བྱིས་པ་ཚོར་ག་འདྲ་བྱས་ཏེ་རང་ཉིད་ཀྱི་བསམ་གཞིགས་ཡར་རྒྱས་དང་བསམ་གཞིགས་ཀྱི་ནུས་པ་མཐོར་འདེགས། གནས་ལུགས་ལྡན་པའི་ངང་རང་ཉིད་ཀྱི་བསམ་བློ་བཏང་ནས་གནད་དོན་ལ་ཐག་གཅོད་བྱེད་པའི་ནུས་པ་བསླབ་ཀྱི་མེད། དོན་དངོས་སུ་སློབ་གྲྭ་ནས་བྱིས་པ་ཚོར་གང་ཁྲིད་པ་དེར་ཡིད་ཆེས་བྱེད་རྒྱུར་བཙན་འདེད་བྱེད་བཞིན་ཡོད་པ་ལས། བྱིས་པའི་བློ་རིག་འཚར་ལོངས་ལ་རོགས་འདེགས་དང་། རང་ཉིད་ཀྱི་འདོད་མོས་དང་མི་ཤེས་པའི་གནད་ལ་དོགས་འདྲི་བྱེད་མི་བཅུག་པར། འཕྲུལ་ཆས་ཀྱི་མི་ལྟ་བུ་ཞིག་བཟོ་བཞིན་ཡོད།
༣ སློབ་གྲྭ་ནས་བྱིས་པའི་གསར་གཏོད་ཀྱི་བསམ་བློ་མེད་པ་གཏོང་བཞིན་ཡོད།
བྱིས་པའི་འཆར་སྣང་ནི་མཐའ་མེད་པ་ཞིག་ཡིན་ན་ཡང་། སློབ་གྲྭ་ནས་བྱིས་པ་ཚོའི་མཚར་སྣང་གི་བསམ་བློ་ལ་དྲག་གནོན་ཐེབས་ཀྱི་ཡོད། བྱིས་པ་ཚོར་བློ་ཡིད་ལ་མི་ཤོང་བའི་གསར་སྐྲུན་གྱི་བློ་རིག་ཡོད་ན་ཡང་། འཛམ་གླིང་གི་ས་ཕྱོགས་གང་སའི་སློབ་གྲྭ་ཕལ་ཆེ་བའི་ནང་དུ་སྒྱུ་རྩལ་སློབ་ཁྲིད་བྱེད་ས་མེད་པ་རེད། ལས་གཉེར་ལམ་ལུགས་ཀྱི་སྒྱུ་རྩལ་སློབ་ཁྲིད་རེ་ཡོད་པ་དག་ནི་བྱིས་པར་ཕན་ཁེ་ཅན་ཞིག་ཏུ་ཆགས་ཀྱི་མེད་པ་རེད། དེ་ལས་བྱིས་པ་རང་ངོས་ནས་རྣམ་དཔྱོད་འདོན་བཅུག་སྟེ། རི་མོ་འབྲི་བ་དང་རོལ་དབྱངས་དཀྲོལ་བ། གཏམ་རྒྱུད་དང་ཟློས་གར་སོགས་འཁྲབ་བཅུག་ནས་རང་ཉིད་ཀྱི་འཇོན་ནུས་འདོན་བཅུག་དགོས་པ་ལས། བྱིས་པའི་དུས་ཚོད་མང་ཆེ་བ་ཕྱོགས་བཞི་གྱང་གིས་བསྐོར་བའི་ཁང་པའི་ནང་དུ་བཅུག་སྟེ། འདོད་མོས་མེད་པའི་སློབ་ཚན་མང་པོ་ཞིག་བསླབ་བཅུག་པ་ཡིས་ཁོ་ཚོའི་བློ་རིག་དང་རྣམ་དཔྱོད་ཡར་རྒྱས་འགྲོ་བར་གང་ཡང་ཕན་གྱི་མེད།
༤ སློབ་གྲྭས་བྱིས་པ་ཚོར་ཕམ་ཁ་མྱོང་རྒྱུར་འཇིགས་སྣང་སྐུལ་བཞིན་ཡོད།
ནོར་འཁྲུལ་གྱིས་ང་ཚོ་ཡར་རྒྱས་དང་སྤྱང་གྲུང་ལྡན་པ་བཟོ་བཞིན་ཡོད་མོད། ཡིན་ན་ཡང་། སློབ་གྲྭ་ནས་བྱིས་པ་ཚོར་ནོར་འཁྲུལ་བཟོ་བར་འཇིགས་སྣང་སྐུལ་བཞིན་ཡོད། དེ་ནི་གདོན་འདྲེ་ལྟ་བུ་ངེས་པར་དུ་ཡོལ་དགོས་པ་ཞིག་བཟོ་བཞིན་ཡོད། སློབ་གྲྭ་ནས་བྱིས་པ་ཚོར་ཡིག་ཚད་འཕྲོད་ཐབས་ཁོ་ན་ཞིག་འཁྲིད་ཀྱི་ཡོད་ལ། གལ་ཏེ་བྱིས་པ་ཞིག་གིས་ཡིག་ཚད་མ་འཕྲོད་པ་ཡིན་ན་མཐོང་ཆུང་དང་གཉའ་གཅོག་བཞིན་ཡོད། མཚམས་རེར་ཐ་ན་ཡིག་ཚད་མ་འཕྲོད་མཁན་ཚོར་འཕྱ་དམོད་ཀྱང་བྱེད་ཀྱི་ཡོད་པ་རེད། དེར་བརྟེན་བྱིས་པས་ནོར་འཁྲུལ་བཟོ་རྒྱུར་ཧ་ཅང་གཟབ་ནན་དང་འཇིགས་སྣང་བྱེད་ཀྱི་ཡོད། གནད་དོན་དེ་ཡིས་ཁོ་ཚོའི་མི་ཚེའི་ནང་དུ་ལས་དོན་མང་པོ་ཞིག་ལེགས་འགྲུབ་ཡོང་རྒྱུར་ཚོད་ལྟ་བྱེད་པའི་རྨི་ལམ་དེ་ཚར་གཅོད་གཏོང་གི་ཡོད།
༥ སློབ་གྲྭ་ནས་བྱིས་པར་རྩེད་མོ་རྩེ་བ་ནི་བྱ་སྤྱོད་ངན་པ་ཞིག་ཡིན་སྐོར་བརྗོད་ཀྱི་ཡོད།
རྩེད་མོ་རྩེ་བ་ལས་བྱིས་པའི་གཞན་དང་མ་འདྲ་བའི་དགའ་སྤྲོ་ཞིག་རྙེད་ཐུབ་ཀྱི་ཡོད། བྱིས་པར་མཚོན་ན་དཔྲ་ཆལ་དང་དགོད་སྒྲ། རྒྱུ་མཚན་དང་དམིགས་ཡུལ་ཅི་ཡང་མེད་པར་རྩེད་མོ་རྩེ་བའི་སྐྱིད་ཅིག་མེད་པ་རེད། རྩེ་མོ་ཡིས་བྱིས་པའི༷་སྙིང་ཁམས་སྙོམ་སྒྲིག་དང་མི་ཚེ་བདེ་སྐྱིད་ལྡན་པ་ཡོང་ཐུབ་པས། རྩེད་མོའི་ཁྲོད་ནས་ཁོ་ཚོའི་མི་ཚེ་ཧྲིལ་པོ་སྐྱིད་ལ་རོལ་ཐུབ་པ་རེད། ཁོ་ཚོ་འཚར་ལོངས་བྱུང་བཞིན་པའི་སྐབས་སུ་རྩེད་མོ་རྩེ་བ་ནི་དུས་ཚོད་ཆུད་ཟོས་དང་མི་ཚེ་འཕྲོ་བརླག་ཡིན་པ་བཤད་དེ། བཙན་ཚུགས་ཀྱིས་ཁོ་ཚོའི་མ་འོངས་པ་དང་མི་ཚེར་བསམ་བློ་གཏོང་བཅུག་པ་དང་། དེ་དག་ལ་སེམས་ཁུར་དང་དོ་ནན་བྱེད་བཅུག་པ་དེས་བྱིས་པའི་འཚར་ལོངས་དང། མི་ཚེར་ངོས་འཛིན་བྱེད་སྟངས་ལ་ནོར་འཁྲུལ་ཆེན་པོ་འབྱུང་བཞིན་ཡོད། བྱིས་པར་རྩེད་མོ་རྩེ་བཅུག་ནས་ད་ལྟའི་མི་ཚེའི་མཛེས་སྡུག་ལ་རོལ་མྱོང་བྱེད་བཅུག་དགོས་པ་ལས་མ་འོངས་ལ་སེམས་ཁུར་གྱིས་ཁོ་ཚོའི་མི་ཚེའི་མཛེས་སྡུག་འཕྲོག་མི་ཉན།
༦ སློབ་གྲྭ་ནས་བྱིས་པས་རང་ཉིད་ཀྱི་མངོན་འདོད་འཚོལ་སྙེག་བྱེད་པར་ཡོལ་བཅུག་གི་ཡོད།
ན་གཞོན་ཚོ་དང་མི་འདྲ་བ་ཞིག་ལ་བྱིས་པའི་སེམས་ཁམས་ནི་ཧ་ཅང་སྙི་པོ་ཡོད་པ་རེད། སྤྱི་ཚོགས་ཀྱི་གནས་བབ་མང་པོས་ཁོ་ཚོས་རང་ཉིད་ཀྱི་སེམས་ཁམས་དང་རང་ཉིད་ཀྱི་བར་ལ་གྱང་མཐུག་པོ་ཞིག་བརྩིག་གི་ཡོད། དེར་བརྟེན་ཁོ་ཚོས་རང་ཉིད་ཀྱི་སེམས་ཁམས་དང་བར་ཐག་བཞག་ནས་དགའ་ཕྱོགས་ལ་དོ་སྣང་སྤྲོད་མི་ཐུབ་པར་འགྱུར་བཞིན་ཡོད་ལ། གནད་དོན་དེ་གཙོ་ཤོས་སློབ་གྲྭའི་སྐབས་སུ་འབྱུང་བཞིན་ཡོད་པ་རེད། སློབ་གྲྭ་ནས་བྱིས་པ་ཚོར་ཉིན་རྒྱུན་ཁོ་ཚོས་མི་འདོད་པ་མང་པོ་ཞིག་བཙན་ཚུགས་ཀྱིས་བྱེད་བཅུག་པ་དང་། ཁོ་ཚོས་སྒྲུབ་མི་འདོད་ནའང་སྤྱི་ཚོགས་ཀྱི་གནོན་ཤུགས་འོག་ནས་གཉེར་དགོས་བྱུང་གི་ཡོད། ཁོ་ཚོ་གོམས་གཤིས་དེར་འདོད་མོས་མེད་ཀྱང་བཙན་ཚུགས་ཀྱིས་སྦྱང་བ་བྱས་ཏེ་རང་ཉིད་ཀྱི་ཅི་ཞིག་འདོད་པའི་སེམས་ཁམས་དེ་འདོར་བཞིན་ཡོད།
༧ སློབ་གྲྭ་ནས་བྱིས་པ་ཚོར་སྒོར་མོ་ནི་ལེགས་འགྲུབ་ཀྱི་སྒོ་མོ་ཡིན་པ་འཁྲིད་ཀྱི་ཡོད།
སློབ་གྲྭ་ནས་བྱིས་པ་ཚོ་གླེན་ལྐུགས་དང་སེམས་འཁྲལ་ཅན་བཟོ་བཞིན་པ་གཞན་ཞིག་ནི། སྒོར་མོ་མང་པོ་འཐོབ་རྒྱུར་འདུན་པ་སྐྲུན་བཞིན་ཡོད་པ་དེ་རེད། སློབ་གྲྭའི་ནང་དུ་བྱིས་པའི་ཐོག་དང་པོའི་དམིགས་ཡུལ་དེ་མ་འོངས་པར་གླ་ཆ་ཡག་པོ་ཞིག་རག་རྒྱུར་འདུན་པ་འཆང་བཞིན་ཡོད་པ་རེད། དེ་ལྟ་བུའི་སློབ་གསོའི་ལམ་ལུགས་ཀྱིས་ཁོ་ཚོ་སློབ་མཐར་ཕྱིན་པ་དང་མི་ཚེའི་ཕྱེད་ཀ་གཡོག་ལ་རྒྱུག་ནས་ཟད་ཀྱི་ཡོད་པ་དང་། དེ་ནི་ཁོ་ཚོའི་སློབ་གསོ་མྱངས་ནས་ལག་འཁྱེར་མཐོ་བོ་བླངས་པའི་རིན་འབབ་ཡིན་པ་རེད།
༨ སློབ་གྲྭ་ནས་བྱིས་པ་ཚོར་སང་ཉིན་གྱི་ཆེད་དུ་དེ་རིང་བློས་གཏོང་བྱེད་བཅུག་གི་ཡོད།
དེ་རིང་གི་ལོངས་སྤྱོད་ནི་ང་ཚོ་ཚང་མར་དབང་བ་ཁོ་ན་རེད། སང་ཉིན་ནི་འདས་ཟིན་པའི་ཁ་སང་ལྟར་མཐོང་རྒྱུ་མེད་པ་ཞིག་རེད། ང་ཚོས་སང་ཉིན་གྱི་ཆེད་ཁོ་ནར་བརྩོན་ན་དེ་རིང་གི་བདེ་སྐྱིད་ལ་ལོངས་སུ་སྤྱོད་མི་ཐུབ། ཡོད་བསྡད་པའི་དེ་རིང་ལ་ལོངས་སུ་སྤྱོད་མ་ཐུབ་པར་མ་འོངས་པའི་ལེགས་འགྲུབ་ལ་བསམ་བློ་གཏང་ན་ཡང་། ཁྱེད་ལ་བདེ་སྐྱིད་ལྡན་པའི་ལེགས་འགྲུབ་ཅིག་ཡོད་སྲིད་དམ། བྱིས་པ་ཚོར་སློབ་གསོ་དེ་ལྟ་བུ་སྤེལ་ཐབས་བྱེད་པ་ནི་བྱིས་པའི་སེམས་ཁམས་ལ་བརྙས་བཅོས་ཕོག་པ་རེད། བྱིས་པ་ཚོར་དེ་རིང་བློས་གཏོང་བྱས་ཏེ་སློབ་སྦྱོང་ལ་ཧུར་བརྩོན་བྱ་དགོས་པར་སྐུལ་བ་དེས། བྱིས་པའི་དེ་རིང་གི་བདེ་སྐྱིད་ཙམ་མ་ཟད་མི་ཚེ་ཧྲིན་པོ་འགྱོད་གདུང་ནང་འདེད་ཀྱིན་ཡོད་པ་རེད། གནད་དོན་འདི་ནི་སེམས་ཁམས་རིག་པ་བ་ཚོས་ཉམས་མྱོང་གི་སྟེང་ནས་བཤད་ཡོད་པ་རེད།


|ཁྱེད་རང་སླེབས་ཉིན་ནས།

བདག་གི་སེམས་པ་དེ་གཤོག་ཐོགས་ཀྱི་བྱིའུ་བཞིན།
བརྩེ་དུང་གི་སྟོང་དབྱིངས་ཤིག་ནས་དལ་གྱིས་འཕུར།
ཁྱོད་རང་སོང་རྗེས་སུ།
བདག་གི་སེམས་པ་དེ་བུ་ཡུག་ཁྲོད་ཀྱི་ལུ་གུ་བཞིན།
འཚོ་བའི་རྫ་ལུང་ན་འགྲོ་འདུག་ལ་ཁ་ཕྱོགས་བྲལ།
ཁྱོད་རང་སླེབས་ཉིན་ནས།
བདག་གི་སེམས་པ་དེ་རྩྭ་ཐང་གི་མེ་ཏོག་གསེར་ཆེན་བཞིན།
མཛེས་སྡུག་གིས་གང་བུ་གྲོལ།
ཁྱོད་རང་སོང་རྗེས་སུ།
བདག་གི་སེམས་པ་དེ་དཔལ་འབར་བོར་བའི་དེད་དཔོན་བཞིན།
མུན་ནག་གི་མཚོ་ཀློང་ནས་འཇིགས་སྐྲག་གི་དངངས་འདར་རྒྱག
ཁྱོད་རང་སླེབས་པ་ན།
བདག་གི་སེམས་པ་དེ་རྐང་དྲུག་གི་གཞོན་ནུ་བཞིན།
སྙིང་གཏམ་གྱི་ཟེའུ་འབྲུའི་ཁྲོད་དགའ་བདེས་མྱོས།
ཁྱོད་རང་སོང་རྗེས་སུ།
བདག་གི་སེམས་པ་དེ་ཟས་ཀྱིས་སྟོང་བའི་སྤྲང་ཁུག་བཞིན།
བཀྲེས་སྐོམ་གྱིས་མནར་ཞིང་གདུང་།
གང་ལྟར་ཁྱོད་ཀྱི་འགྲོ་འདུག་གིས།
བདག་གི་སེམས་པ་མཛེས་སྡུག་དང་།
བདེ་སྡུག་ཀྱི་ཞིང་ཁམས་སུ་བར་མེད་ཁྲིད་མྱོང་མོད།
མཐར་ཐུག་གི་ཉི་མ་ཞིག་ལ།
ཁྱོད་ཀྱིས་ང་རང་གང་དུ་ཁྲིད་ཅིང་གང་ནས་བསྐྱུར་སྲིད།


གཟའ་ཟླ་བའི་ཉིན་ཨ་མེ་རི་ཁས་རྒྱ་ནག་གཞུང་ལ་ཉེ་ཆར་རྒྱ་ནག་གི་དངུལ་ལོར་གྱི་ཛ་ཐང་དམའ་རུ་ཕྱིན་པ་དེ་བཞིན་ ཁྲོམ་རའི་དངུལ་ལོར་ཛ་ཐང་བརྗེ་ལེན་གྱི་ལམ་ལུགས་ལྟར་འགྲོ་རྒྱུ་མིན་པའི་རྟགས་མཚན་ཞིག་ཡིན་ཚེ་ དེ་ནི་ཧ་ཅང་ཚབས་ཆེ་བའི་གནད་དོན་ཞིག་རེད་ཅེས་ཉེན་བརྡ་བཏང་འདུག། འདིའི་ཐད་རྒྱལ་སྤྱིའི་གསར་ཤོག་ཁག་གི་ནང་ཐོན་པའི་གནས་ཚུལ་རྣམས་པདྨ་བདེ་ཆེན་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་གི་རེད།


༄༅།། རྒྱ་གར་གྱི་ཧི་མ་ཅལ་མངའ་སྡེའི་ཁོངས་སུ་གཏོགས་སུ་གར་ཞྭ་དང་སྤི་ཏེ་གཉིས་ལ་ཡུན་རིང་ཐན་པ་བྱུང་སྟེ་ཆར་ཆུ་ཇེ་དཀོན་དུ་གྱུར། ས་གནས་མི་མང་གིས་ཚོད་མ་མགོ་ལོག་དང་མེ་ཚལ་ལྗང་ཁུ། ལྕ་ཚལ། རྗེན་ཚལ། སྲན་མྱུག ལ་སེར་དང་སྲན་ལྗང་། བསོད་ནམས་དཔལ་འཛོམས་དང་སུར་པན་དམར་སེར་སྔོ་ལྗང་སོགས་སྔོ་ཚོད་སྣ་ཚོགས་ཤིག་འདེབས་ཀྱི་ཡོད་པའི་ཐོན་སྐྱེད་སྐམ་སྟེ་ས་གནས་མི་མང་གི་དཔལ་འབྱོར་ཡོང་འབབ་ལ་གྱོང་གུད་འཕོག་གི་ཡོད་པའི་གནས་ཚུལ་ཐོན་འདུག ཕྱི་ཟླ་༥་པའི་ཚེས་༢༠་ཉིན་རྒྱ་གར་གྱི་ཊི་རི་བྷུན་གསར་ཤོག་ལ་གནས་ཚུལ་ཐོན་པ་ལྟར་ན། གར་ཞྭ་དང་སྤི་ཏེ་ས་ཁུལ་གྱི་ཞིང་པ་ཚོ་སྔོ་ཚོད་འདེབས་ལས་ཀྱི་ཐོན་སྐྱེད་ལ་བརྟེན་ནས་འཚོ་བར་རོལ་གྱི་ཡོད་ཅིང་། ཉེ་བའི་ལོ་ཤས་ཤིག་ནས་གར་ཞྭ་དང་སྤི་ཏེ་སོགས་ཧི་མ་ལ་ཡའི་ལྗོངས་ཀྱི་ས་གནས་ཁག་གི་ཆུའི་ཐོན་ཁུངས་རྣམས་སྐམ་སྟེ་ཞིང་ཆུ་འདྲེན་གཏོང་དང་མི་མང་ལ་འཐུང་ཆུ་ཇེ་དཀོན། ལྷག་པར་དུ་ལོ་འདིར་ཆར་ཆུ་དུས་སུ་མ་བབས་པར་ཐན་པ་བྱུང་བའི་རྐྱེན་གྱིས་ས་གནས་མི་མང་ལ་དཀའ་ངལ་འཕྲད་ཀྱི་ཡོད་པའི་གནས་ཚུལ་ཐོན་འདུག
ཁ་བ་རིང་གྲོང་གསེབ་ཀྱི་ཧེ་རི་པ་རིག་འཛིན་ཞེས་པའི་ཞིང་པ་ཞིག་གིས་གསར་འགོད་པར་བཤད་པ་ལྟར་ན། ད་ལོ་ས་གནས་འདིའི་ཞིང་པ་ཚོར་འཐུང་ཆུ་དང་ཞིང་ཆུ་འདྲེན་གཏོང་བྱ་རྒྱུ་མེད་པར་དཀའ་ངལ་ཚབས་ཆེན་ཞིག་འཕྲད་བཞིན་ཡོད། ཆུའི་ཐོན་ཁུངས་མང་ཆེ་བ་སྐམ་ཚར་འདུག ཧི་མ་ཅལ་མངའ་སྡེའི་གཞུང་གིས་ཐན་པ་དང་འཐུང་ཆུ་མེད་པའི་དཀའ་ངལ་སེལ་ཐབས་བྱ་དགོས་ཀྱི་འདུག་ཅེས་བཀྲལ། རེ་གླིང་པ་མོ་ཧན་ལལ་ཞེས་པའི་ཞིང་པ་གཞན་ཞིག་གིས་ཐན་པ་བྱུང་ནས་ང་ཚོའི་སྔོ་ཚོད་ཀྱི་རིགས་རྣམས་སྐྱེ་ཐུབ་ཀྱི་མི་འདུག སྔོ་ཚོད་འཚོང་འགྲེམ་ནི་ས་གནས་མི་མང་གི་དཔལ་འབྱོར་ཡོང་འབབ་གཙོ་བོ་ཡིན། རྫོང་སྲིད་གཞུང་གིས་མི་མང་ལ་ཆུ་མེད་པའི་དཀའ་ངལ་སེལ་ཏེ་ཐོན་སྐྱེད་དེ་རྣམས་རྒྱུན་བསྐྱངས་ནས་གདབ་ཐུབ་པ་ཞིག་བྱ་དགོས། གྲོང་གསེབ་མང་དག་ཅིག་གི་ཞིང་པ་ཚོས་དངུལ་སྒོར་ཕོན་ཆེན་འགྲོ་གྲོན་བཏང་ནས་ཞིང་ཆུ་འདྲེན་གཏོང་གི་ཆུ་རྐ་འཛུགས་བྱེད་ཀྱི་འདུག ཆུ་རྐ་འཛུགས་སྐྲུན་ནི་ལས་སླ་པོ་ཞིག་མ་རེད། རྒྱང་ཐག་རིང་པོ་ནས་ཆུ་རྐ་འཛུགས་སྐྲུན་བྱེད་དགོས་ན་འགྲོ་གྲོན་ཧ་ཅང་ཆེན་པོ་རེད། མངའ་སྡེ་གཞུང་གིས་གར་ཞྭ་དང་སྤི་ཏེ་རྫོང་ཐན་སྐྱོན་ཕོག་ཡུལ་ལ་ངོས་འཛིན་བྱས་ནས་མི་མང་ལ་ངལ་སེལ་རོགས་སྐྱོར་སྤྲོད་དགོས་ཞེས་ནན་བརྗོད་བྱས་འདུག
སྟབས་ལེགས་པ་ཞིག་ལ་ཕྱི་ཟླ་༥་པའི་ཚེས་༢༤་ཉིན་གྱི་ཞོགས་པ་ནས་གར་ཞྭ་དང་སྤི་ཏེ། ཀུ་ལུ་མ་ན་ལི་ལུང་གཤོངས་ཡོངས་སུ་ཁ་བ་བབས་ནས་མ་ན་ལི་ནས་ལ་དྭགས་ཀྱི་རྒྱལ་ས་གླེ་བར་དུ་བསྐྱོད་པའི་གཞུང་ལམ་སྟེང་དུ་འགྲིམ་འགྲུལ་འགགས་ཏེ་རླངས་འཁོར་གྱི་འཚང་ཁ་ཆེ་རུ་སོང་ཡོད་པའི་གནས་ཚུལ་ཐོན། ཁ་སང་གི་ཁ་བའི་རྗེས་སུ་རྒྱ་ལམ་ཁག་ཅིག་སྒོ་བརྒྱབ་སྟེ་འགྲིམ་འགྲུལ་དང་སྐྱེལ་འདྲེན་ལ་བར་ཆད་བྱུང་ཡང་ཡུན་རིང་ཐན་པ་བྱུང་བའི་གར་ཞྭ་དང་སྤི་ཏིའི་ཞིང་པ་ཚོར་ཁ་ཆར་དེ་དགོས་ངེས་སུ་གྱུར། ཧི་མ་ཅལ་མངའ་སྡེའི་ས་གནས་ཁག་ཅིག་ལ་བདུན་ཕྲག་འདིའི་གཟའ་ཟླ་བ་ནས་ཆར་ཞོད་ཆེ་བ་དང་ཁ་བ་བབས། གར་ཞྭ་དང་སྤི་ཏེ་རྫོང་གི་རྫོང་དཔོན་གཞོན་པ་ཎི་ར་ཇ་ཀུ་མར་གྱིས་ང་ཚོའི་ས་གནས་འདིར་ཁ་བ་བབས་ནས་གཤམ་གཤིས་ཇེ་གྲང་དུ་ཕྱིན་སོང་ཞེས་བཤད། ཡིན་ནའང་ས་གནས་ཀྱི་ཞིང་པ་ཚོ་ཁ་བ་བབས་པར་དགའ་མོས་བྱུང་བ་དང་ཐན་པའི་དཀའ་ངལ་སེལ། ཁོ་ཚོས་ཁ་བ་དང་ཆར་ཆུ་དུས་སུ་བབས་ན་ཞིང་ལས་ཀྱི་ཐོན་སྐྱེད་རྣམས་ལོ་ལེགས་འབྱུང་གི་རེད། གཟའ་འཁོར་འདིའི་ཁ་བ་ནི་གནམ་རྒན་མས་དངོས་གྲུབ་སྩལ་བ་ཞིག་རེད་ཅེས་དགའ་བ་སྒོམ་གྱི་ཡོད་པའི་གནས་ཚུལ་ཐོན་འདུག
ཉེ་ཆར་ཕྱི་ཟླ་༤་པའི་ཚེས་༢༩་ཉིན་རྒྱ་གར་གྱི་གསར་ཁང་༩་པས་གནས་ཚུལ་སྤེལ་བ་ལྟར་ན། ཧི་མ་ལ་ཡའི་ལྗོངས་ཀྱི་གནམ་གཤིས་འགྱུར་ལྡོག་ཐེབས་ནས་སྲིད་པའི་གངས་རྒན་རྣམས་ཞུ་བཞིན་ཡོད་ཅིང་། ས་ཆ་མང་དག་ཅིག་བྱེ་ཐང་དུ་འགྱུར་གྱི་ཡོད་པ་དང་ཆུའི་ཐོན་ཁུངས་རྣམས་སྐམ། ཧི་མ་ལ་ཡའི་ལྗོངས་ཀྱི་གནམ་གཤིས་འགྱུར་ལྡོག་ཆེན་པོ་ཞིག་ཐེབས་ཀྱི་ཡོད་པའི་ཛ་དྲག་གི་གནས་སྟངས་གོ་རྟོགས་སྤེལ་ཐབས་སུ་ལ་དྭགས་ཀྱི་ཚན་རིག་པ་བསོད་ནམས་དབང་ཕྱུག་གིས་འགོ་ཁྲིད་པའི་རྐང་འཁོར་རུ་ཁག་ཅིག་ལ་དྭགས་ཀྱི་མཁར་གདོང་ལ་ནས་བཞུགས་ནས་རྡ་རམ་ས་ལའི་བར་དུ་སྐོར་སྐྱོད་བྱས་ཏེ་ཁོར་ཡུག་སྲུང་སྐྱོབ་ཀྱི་ལས་འགུལ་སྤེལ། ༢༠༢༢་ལོའི་འཛམ་གླིང་གི་སའི་གོ་ལའི་ཉིན་མོར་བཞུགས་སྒར་རྡ་རམ་ས་ལའི་རྒྱལ་བའི་ཕོ་བྲང་དུ་༧གོང་ས་ཏཱ་ལའི་བླ་མ་སྐུ་ཕྲེང་༡༤་པ་ཆེན་མཆོག་གི་མཇལ་ཁ་ཐོབ། ཚན་རིག་པ་བསོད་ནམས་དབང་ཕྱུག་གིས་ལ་དྭགས་ས་ཁུལ་དུ་དགུན་གྱི་དུས་སུ་རྒྱུག་ཆུ་རྣམས་འཁྱག་པའི་མཆོད་རྟེན་ལྟ་བུ་ཞིག་ཏུ་བསྒྱུར་ཏེ་དཔྱིད་ཀྱི་དུས་སུ་འཁྱག་པ་བཞུས་པའི་ཆུ་རྣམས་ཞིང་ཁ་དང་སྡོང་རའི་ནང་དུ་བཏང་སྟེ་ཁོར་ཡུག་སྲུང་སྐྱོབ་ལ་ལག་རྗེས་ཆེན་པོ་བཞག ཁོང་གིས་༧གོང་ས་ཏཱ་ལའི་བླ་མ་མཆོག་ལ་གངས་ཏེ་སེའི་གཟུགས་དབྱིབས་ཀྱི་འཁྱག་པའི་མཆོད་རྟེན་ཞིག་ཕུལ་ནས་མང་ཚོགས་ལ་གངས་ཅན་ལྗོངས་ཀྱི་འཁྱག་རོམ་རྣམས་དང་གངས་རི་རྣམས་གནམ་གཤིས་འགྱུར་ལྡོག་གི་དབང་གིས་ཞུ་བཞིན་འདུག ང་ཚོས་ངེས་པར་དུ་སྐྱེ་ཁམས་དང་ཁོར་ཡུག་སྲུང་སྐྱོབ་བྱེད་དགོས་ཀྱི་འདུག་ཅེས་གོ་རྟོགས་སྤེལ་ཡོད་པ་རེད།།


༄༅༎ཉེ་ཆར་རྟའུ་རྫོང་ནང་ས་གནས་གཞུང་གིས་བོད་མི་རྣམས་ཚོགས་འདུ་སྐོངས་ནས་རྡུང་རྡེག་དང་། དེའི་རྗེས་སུ་བསྟན་འཛིན་རྒྱ་མཚོས་རང་ལུས་མེར་བསྲེགས་བཏང་བ། དེ་བཞིན་ས་གནས་བོད་མིའི་སྐུ་ཚབ་ཚོས་རྟའུ་རྫོང་དང་དར་རྩེ་མདོ་་བཅས་སུ་ཞུ་གཏུག་ལས་འགུལ་དང་དེའི་འགྲུབ་འབྲས་དང་འབྲེལ་བའི་སྐོར། བསོད་ནམས་དབང་འདུས་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུས་པར་གསན་རོགས་ཞུ༎
གསར་འགོད་པ་བསོད་ནམས་དབང་འདུས།


དང་པོ།
མུན་པ་ནག་པོ་སྒེའུ་ཁུང་ནང་ནས་འཚང་ཡོང་དུས། ཚེ་རིང་གིས་ད་རུང་མལ་ཁང་ནང་གསར་དུ་བསྒྲིགས་པའི་མཛའ་མོ་ལྷ་མཚོའི་ཁ་པར་ལ་བསྒུགས་ཡོད།
སྔོན་ཏག་ཏག་ལ་ཁོས་དཔེ་སྒྲོམ་སྟེང་གི་དེབ་ཅིག་ལས་བྱང་བུ་ཞིག་བླངས་ཤིང་། མལ་ཁང་ནང་གི་ཁྱིམ་སྤྱོད་ཁ་པར་སྟེང་བྱང་བུའི་ངོས་ཀྱི་ཨང་གྲངས་རེ་རེ་བཞིན་མ་ནོར་བར་མནན་ནས། ལྷ་མཚོའི་མལ་ཁང་ནང་ལ་ཁ་པར་གཏོང་དུས། མོས“ད་རུང་ཅུང་ཙམ་སྒུགས་དང་། ང་ཁྲུས་ཤིག་བྱ་རུ་འགྲོ་དགོས། ཕྱིར་ཕྱིན་ན་ཁྱོད་ལ་ཁ་པར་གཏོང་ངེས”ཟེར།
“འོ་ཡ། དེས་ན་ངས་ཁྱོད་ཀྱི་ཁ་པར་ལ་བསྒུགས་ནས་འདུག སོང་ནས་གཙང་མ་ཞིག་ཁྲུས་དང་། དོ་དགོང……”
“སྟོང་བསམ་མ་འཆང་། ང་བུ་མོ་དེ་འདྲ་ཞིག་མིན།”
ཕལ་ཆེར་དུས་ཚོད་གཅིག་ཙམ་འགོར་རྗེས། ལྷ་མཚོས་ཁ་པར་བཏང་བྱུང་།
“ཁྱོད་ཀྱིས་བསྒུགས་ནས་ཡུན་རིང་འགོར་སོང་ཨང་།”
“སྐྱོན་མེད་ཀི”
“འུ་གཉིས་གང་ནས་ཐུག་རྒྱུ་ཡིན།”
“ཁྱོད་ཀྱིས་གཙང་མ་ཞིག་བཀྲུས་དང་ངམ། མི་རིག་ས་ན་ཚི་དྲེག་འདྲ་ལུས་མེད་དམ།”
“ཁྱོད་ཀྱིས་དེ་ལྟར་ཤོད་དང་། ང་ཁྱོད་ལ་ཐུག་རྒྱུ་མིན།”
“ཀུ་རེ་ཡིན། རྒྱུན་དུ་ཐུག་ས་ནས་ཐུག”
ཁོ་གཉིས་རྩལ་སྦྱོང་ར་བའི་གཡས་ཟུར་གྱི་སྡོང་རྒན་དེའི་འོག་ནས་ངོ་ཐུག་དུས། ས་ཡོངས་སུ་རུབ་འདུག བར་སྐབས་དེ་ནི་སློབ་གྲྭའི་ར་སྐོར་ནང་ཆེས་ཟང་ཟིང་གི་དུས་ཡིན་ལ། སློབ་གྲོགས་རྣམས་ཆེས་སྐྱིད་པའི་སྐབས་ཀྱང་ཡིན།
རྩལ་སྦྱོང་ར་བའི་རྒྱུག་ལམ་དུ་སློབ་གྲོགས་རེ་འགས་ཆ་དང་ཆ་བྱས་ནས་འཆམ་འཆམ་བྱེད་ཀྱིན་འདུག ཁོ་གཉིས་ཀྱང་མ་གྲོས་རང་མཐུན་གྱིས་སློབ་གྲོགས་དེ་དག་གི་བར་ལ་བཙངས་ནས་སྐོར་བ་ཐེངས་གཉིས་བརྒྱབ་པ་ན། ལྷ་མཚོས་མོའི་རྐང་བ་ན་བས་ངལ་གསོ་ན་འདོད་ཚུལ་བཤད་བྱུང་། དེ་ལ་ཚེ་རིང་ཡང་ཡིད་འཐད་བྱུང་ནས་ཁོ་གཉིས་ལོབས་ཕྱོགས་ལྟར་སྡོང་བོའི་འོག་གི་རྡོ་ཐེམ་གྱི་ཕྱོགས་སུ་སོང་བ་ན། ནམ་རྒྱུན་ཁོ་གཉིས་སྡོད་སའི་གྲུ་ག་དེ་རུ་སློབ་གྲོགས་གཉིས་ཕན་ཚུན་ལ་འཐམ་ཞིང་འཁྱུད་ཀྱིན་འདུག
“འུ་གཉིས་སྒོར་འགྲོ་རྒྱུ་ན”ཚེ་རིང་གིས་གློ་བུར་དེ་ལྟར་བཤད།
ལྷ་མཚོས་ཁོའི་གདོང་ལ་བལྟས་ནས་སྡོད་པ་ལས་ཚིག་གཅིག་ཀྱང་མ་བཤད།
ལྷ་མཚོར་མཚོན་ན་སྐད་ཆ་དེ་ནི་གློ་བུར་བ་ཞིག་ཡིན་སྲིད་ཀྱང་། ཚེ་རིང་ལ་མཚོན་ན་དེ་ནི་འཆར་སྒོ་གློ་བུར་བ་ཞིག་གཏན་ནས་མིན་ཏེ། ཁོའི་སེམས་སུ་འཆར་གཞི་དེ་འདྲ་ཞིག་སྔོན་ནས་ཉར་ཡོད་ཅིང་། ཁོ་མཚན་མོ་དེར་ལྷ་མཚོར་ངོ་འཕྲད་པའི་དམིགས་ཡུལ་ཡང་དེ་ཡིན།
“གང་ལ།”ཡུད་ཙམ་འགོར་རྗེས་ལྷ་མཚོ་ཁ་གྲགས་བྱུང་།
“ཁྱོད་ཀྱིས་ལྟོས། དྲ་ཁང་དུ་འགྲོ་རྒྱུ་ཡིན་ནམ། ཡང་ན་མགྲོན་ཁང་དུ……”
“ཁྱོད་ཀྱིས་སྐད་ཆ་ཡག་པ་ཞིག་བཤད་ན་མི་ཆོག་གམ།”
“ངས་དྲང་མོར་བཤད་ཀྱིན་ཡོད།”
“ཚེ་རིང་། ངས་ཁྱོད་ལ་དྲང་མོར་བཤད། ང་ཁྱོད་ལ་མ་དགའ་ནི་མིན། ཡིན་ཡང་འུ་གཉིས་ད་རུང་འགྲོགས་ནས་ཅང་འགོར་མེད། སྔ་དྲགས་སོང་། རྗེས་མར་ང་ཁྱོད་ཀྱི་འགྲོ་རོགས་བྱ”ལྷ་མཚོས་དེ་ལྟར་བཤད་ཅིང་ཚེ་རིང་གི་འགྲམ་པར་འོ་ཞིག་བྱས་རྗེས“དོ་དགོང་འདི་ཙམ་གྱིས་ཆོག་ནི་བྱོས། ང་ཕྱིར་མལ་ཁང་དུ་སོང་ནས་ཨ་མར་ཁ་པར་ཅིག་གཏང་དགོས”ཟེར།
མཚན་མོ་དེར། ཚེ་རིང་གི་འདོད་ཐོག་ལ་རྟ་རྒྱུག་མ་ཐུབ། ཁོས་ལྷ་མཚོ་ཕྱིར་མལ་ཁང་དུ་བསྐྱལ་རྗེས། གཅིག་པུར་སློབ་གྲྭའི་ར་སྐོར་ནང་ནས་དུས་ཚོད་ཕྱེད་ཙམ་ལ་འཆམ་འཆམ་བྱས་ཤིང་། དེ་ནས་མི་འདོད་ཐབས་ཟད་ངང་ཕྱིར་མལ་ཁང་དུ་ལོག ཁོ་མལ་ཁང་གི་རྡོ་སྐས་ཐོག་ནས་ཡར་ཡོང་དུས་སྙིང་ཆུང་ལུ་གུ་ལྡིང་ལྡིང་བྱས་ཤིང་། བརླ་ཤ་དང་སྒྱིད་པ་གཉིས་ཀྱང་གྱི་ལེར་ལྗིད་ཏིག་གེར་ཕྱིན་ནས་རང་ལྕོགས་ཀྱང་མི་ཐུབ་པ་འདྲ་ཞིག་ཏུ་གྱུར།བར་ཁྱམས་སུ་ཕྱིན་དུས། གློ་བུར་ཁོག་སྨད་ནས་གཟེར་ཅིག་ལངས་ནས་གཅིན་པ་གཏང་དགོས་བྱུང་བས། ཁོ་མྱུར་དུ་སྤྱོད་ཁང་དུ་ཕྱིན་པ་ན། དེ་གར་ཁོས་ཆེས་མཐོང་མི་འདོད་པའི་སློབ་གྲོགས་དེས་གཅིན་པ་གཏོང་གིན་འདུག
སློབ་གྲོགས་ཚང་མས་ཁོར་རྒྱལ་པོ་ཆེན་མོ་ཞེས་འབོད་ཀྱིན་འདུག་པ་མ་གཏོགས་ཚེ་རིང་གིས་ཁོའི་མིང་དངོས་ལ་ཅི་ཟེར་བ་མི་ཤེས། ཁོས་ཤེས་པ་ནི་རྒྱལ་པོ་ཆེན་མོ་ནི་ལོ་རིམ་གསུམ་པའི་སློབ་མ་ཞིག་ཡིན་པ་དེ་ཙམ་རེད། ཡིན་ན་ཡང་། སློབ་གྲོགས་དེ་ནི་སློབ་ཆེན་ལོ་རིམ་གསུམ་པའི་སློབ་མ་ཞིག་དང་གཏན་ནས་མི་འདྲ། ཁོའི་འགྲམ་པ་གཡས་གཡོན་ལ་ཚང་ཚིང་དུ་སྐྱེས་པའི་ཁ་སྤུ་དང་། སྤྱི་ཐེད་དུ་འགྱུར་བཞིན་པའི་མགོ་སྐྲ་རིང་མོ། རིང་ཞིང་ཆེ་ལ་ཕྲག་ཞེང་ཡངས་པའི་གཟུགས་གཞི། ད་དུང་། མདུན་དུ་འབུར་ཞིང་ཐུར་དུ་དཔྱངས་པའི་ཕོ་བ་སོགས་ཀྱིས་ཁོ་ནི་སློབ་ཆེན་ལོ་རིམ་གསུམ་པའི་སློབ་མ་ཞིག་རེད་ཟེར་ན་སུས་ཀྱང་རྣར་འགྲོ་དཀའ་བ་ཞིག་ཏུ་སྣང་། དེ་བས། ཁོ་ཚོས་སློབ་གྲོགས་དེ་ལ་གསང་བའི་སྒོ་ནས་མི་དྲེད་རྒྱལ་པོ་ཞེས་པའི་མཚང་མིང་ཞིག་ཀྱང་བཏགས་ཡོད།
མི་དྲེད་རྒྱལ་པོ་མཐོང་བ་ན་ཚེ་རིང་གི་སྙིང་གི་འཕར་ལྡིང་སྔར་ལས་ཀྱང་ཇེ་མགྱོགས་སུ་གྱུར། དྲང་མོར་བཤད་ན། མི་དྲེད་རྒྱལ་པོ་མཐོང་ན་སྙིང་གི་ལྡིང་ཚད་ཇེ་མགྱོགས་སུ་འགྲོ་མཁན་ཚེ་རིང་གཅིག་པུ་ག་ལ་ཡིན།
བཤད་ཚུལ་ལ། ལོ་འགའི་སྔོན་ལ་ཁོས་དཔའ་ལ་འགྲན་ཟླ་མེད་པའི་སློབ་གྲོགས་རྒན་གྲས་ཤིག་ལ་ཁེར་ཐུག་བྱས་ནས་བཏུལ་བས། ཚང་མས་ཁོར་རྒྱལ་པོ་ཆེན་པོ་ཞེས་འབོད་མགོ་བརྩམས་ཤིང་། སུས་ཀྱང་ཁོའི་ཁ་སློང་ཐུབ་ཀྱིན་མེད་ཟེར། དེའི་རྗེས་ནས། ཁོ་སུ་ཞིག་ལ་ཁེར་ཐུག་བྱས་པའི་ལོ་རྒྱུས་མེད་ཀྱང་། སློབ་མ་གསར་བ་རྣམས་ཕར་ཞོག སློབ་མ་རྙིང་བ་རྣམས་ཀྱིས་ཀྱང་ཁོ་རིག་ན་མགོ་སྒུར་སྒུར་བྱས་ནས་འགྲོ་བས། ཚང་མའི་སེམས་སུ་ཁོ་ནི་དགྲ་རུ་ལངས་མི་རུང་བའི་གླང་ཆེན་སྨྱོན་པ་ཞིག་ཏུ་བསམས་ཡོད། ཞོགས་པར་སློབ་གྲོགས་མང་པོ་ཁྲུས་ཁང་ནང་གི་མེ་ལོང་མདུན་དུ་བསྟུད་མར་ལངས་ནས་གླུ་དབྱངས་ལེན་ཞོར་དུ་ཁ་ལག་བཀྲུ་དུས། མི་དྲེད་རྒྱལ་པོ་ནང་དུ་སླེབས་ཙ་ན། ནང་མ་ཁང་ཞིག་དང་འདྲ་བའི་ཁྲུས་ཁང་ནི་དེ་མ་ཐག་དབུགས་རྨེག་གེར་བུད་འགྲོ་བར་མ་ཟད། སློབ་གྲོགས་ཚང་མ་རང་རང་ས་ནས་ཕྱིར་འཐེན་བྱས་འགྲོ། ཉིན་གུང་ཟ་ཁང་ནང་ནས་གྲལ་བསྒྲིགས་ཏེ་ཟ་མ་ཉོ་དུས། མི་དྲེད་རྒྱལ་པོ་སླེབས་ཙ་ན། ཚང་མས་ལམ་ཕྱེས་ནས་ཁོ་སྔུན་ལ་བཙང་དུ་བཅུག་འགྲོ། ལྷག་པར། མཚན་མོར་མལ་ཁང་སོ་སོ་ནས་ཁ་བརྡ་བྱེད་པ་དང་། གླུ་དབྱངས་ལེན་པ། པི་ཝང་དཀྲོལ་བ་ལ་སོགས་པའི་འཛེར་སྒྲ་སྣ་ཚོགས་བཟོ་དུས། མི་དྲེད་རྒྱལ་པོས་བར་ཁྱམས་ནས“ཁ་རོག་གེར་སྡོད”ཅེས་སྐད་བརྒྱབ་ཙ་ན། སློབ་གྲོགས་ཚང་མ་རང་རང་ས་ནས་མལ་དུ་ཞུགས་ཏེ་དབུགས་རྨེག་གེར་བུད་འགྲོ། དེར་མ་ཟད། རྩལ་སྦྱོང་ར་བའི་ནང་ནས་གཟེབ་གྲུག་དང་རྐང་གྲུག་རྩེད་དུས། མི་དྲེད་རྒྱལ་པོ་སླེབས་ཙ་ན་ཚང་མ་རང་རང་ས་ནས་བྲོས་འགྲོ།དེ་བས། མི་དྲེད་རྒྱལ་པོར་ཁོའི་གྲོགས་པོ་དེ་དག་མ་གཏོགས། མཉམ་དུ་སྡོད་མཁན་གཅིག་ཀྱང་མེད་ལ། ཉེ་སར་བཅར་ཕོད་མཁན་ཡང་མེད།
ཚེ་རིང་གིས་འོག་མིག་གིས་མི་དྲེད་རྒྱལ་པོའི་རྐང་བར་བལྟས་ནས་ཁོ་སོང་ཡོད་མེད་ལ་ལྟ་བཞིན། དོར་མའི་སྒྲོག་གུ་གྲོལ་ཏེ་གཅིན་པ་གཏང་རྩིས་བྱེད་དུས། མི་དྲེད་རྒྱལ་པོས་གམ་ནས་གློ་ལུ་ཞིག་བརྒྱབ་པས། ཚེ་རིང་གི་གཅིན་པ་གློ་བུར་ག་ཤེད་ཅིག་ནས་འགག་སོང་བ་ལྟར།ཁོ་ཡུན་རིང་ཞིག་ལ་དེ་གར་འགྲེང་ནས་བསྡད་ཀྱང་། མི་དྲེད་རྒྱལ་པོ་འགྲོ་རག་བར་དུ་གཅིན་པ་ཐིགས་པ་གཅིག་ཀྱང་དབབ་རྒྱུ་མ་བྱུང་།
ཚེ་རིང་མལ་ཁང་དུ་ཕྱིན་དུས། དེ་གར་རིན་ཁོ་དང་ཚེ་འབུམ་གཉིས་ཀྱིས་ཁོར་བསྒུགས་ནས་འདུག （འཕྲོ་མ་པར་ངོས15པར་གཟིགས།）
མཚོ་སྔོན་བོད་ཡིག་གསར་འགྱུར།པར་ངོས14པ།2015·08·14།
རྩོམ་སྒྲིག་པ། རིག་འཛིན།
རྩོམ་སྒྲིག་འགན་འཁུར་བ། རིག་འཛིན།


ཐེ་ཝན་གྱི་སྲིད་འཛིན་(Tsai Ing-wen)་མཆོག་གི་འཚམས་གཟིགས་ལམ་བར་ནས་ཨ་མི་རི་ཀར་ཞག་བཞུགས་གནང་བར་རྒྱལ་སྤྱིའི་སྤྱི་ཚོགས་ཀྱིས་དོ་སྣང་ཆེན་པོ་བྱེད་བཞིན་པ་རེད།
ཐེ་ཝན་གྱི་སྲིད་འཛིན་ལྕམ་ཚཡེ་དབྱིང་ཝེན་(Tsai Ing-wen)མཆོག་ཐེ་ཝན་དང་གཞུང་འབྲེལ་ཡོད་པའི་ཀེ་རི་སྦི་ཡན་(Caribbean)་མཚོ་གླིང་གི་རྒྱལ་ཁབ་བཞི་ལ་འཚམས་གཟིགས་ཀྱི་ལམ་བར་དུ་ཨ་རིའི་གྲོང་ཁྱེར་ནིའུ་ཡོག་ཏུ་ཕྱི་ཚེས་ ༡༡ དང་ ༡༢ ཉིན་གྲངས་སམ་ཆུ་ཚོད་ ༤༨ ་རིང་བཞུགས་ཞག་གནང་བཞིན་ཡོད་ཅིང་། ཕྱི་ཚེས་ ༡༡ དགོངས་མོ་གྲོང་ཁྱེར་ནིའུ་ཡོཀ་ཏུ་ཡོད་པའི་ཐེ་ཝན་ཚོང་ལས་ལྟེ་གནས་སམ་དོན་དུ་ཐེ་ཝན་གཞུང་ཚབ་ནང་མཇལ་འཛོམས་ཀྱི་གསུང་བཤད་གནང་ཡོད་པ་རེད། ཐེ་ཝན་གྱི་སྲིད་འཛིན་ཨ་རིའི་ནང་ཕེབས་རྒྱུ་དང་མི་སྣ་ཐུག་འཕྲད། ཚོགས་འདུའི་ཐོག་གསུང་བཤད་གནང་རྒྱུའི་བྱ་རིམ་ཁག་ལ་ངེས་པར་ཨ་རིའི་སྲིད་འཛིན་གྱི་བཀའ་ཁྲོལ་དགོས་ཀྱི་ཡོད་པ་རེད།
ནིའུ་ཡོཀ་གྲོང་ཁྱེར་ནི་ཨ་རིའི་རྒྱལ་ས་དང་བར་ཐག་ཉེ་བོ་ཡིན་པའི་ཁར་མཉམ་འབྲེལ་རྒྱལ་ཚོགས་ཀྱི་རྟེན་གཞི་ཡང་ནིའུ་ཡོཀ་ཏུ་ཡོད་པས། ལྕམ་ཚཡེ་དབྱིང་ཝེན་ཐེངས་འདིའི་ནིའུ་ཡོཀ་གི་བཞུགས་ཞག་དེར་རྒྱལ་སྤྱིའི་སྤྱི་ཚོགས་ཀྱིས་དོ་སྣང་ཆེན་པོ་བྱས་ཡོད་པ་རེད་ལ་རྒྱ་ནག་གིས་མ་དགའ་རྣམ་འགྱུར་བསྟན་པ་དང་སྐྱོན་བརྗོད་བྱས་ཡོད།
གཞི་རྐང་ཐེ་ཝན་གྱི་སྲིད་འཛིན་ཨ་རི་རྒྱུད་ཡུལ་གྲུ་གཞན་དུ་ཕེབས་རྒྱུའི་གྲ་སྒྲིག་ཟླ་བ་མང་པོའི་སྔོན་ནས་བྱས་ཟིན་པ་ཞིག་ཡིན་ན་ཡང་། དུས་ཚོད་འདི་ནི་ཨ་རི་དང་རྒྱ་ནག་དབར་གྱི་ཚོང་དོན་ཐད་རྩོད་གཞི་ཆེན་པོ་ཡོད་པ་དང་། ཨ་རིའི་བདེ་སྲུང་ལྷན་ཁང་གིས་ཐེ་ཝན་ལ་ཨ་རིའི་ཌོ་ལར་ཐེར་འབུམ་གཉིས་ཙམ་གྱི་གོ་མཚོན་ཚོང་བསྒྱུར་བྱེད་རྒྱུའི་བཀའ་ཁྲོལ་གནང་པའི་རྗེས་སུ་བྱུང་བར་བརྟེན་རྒྱ་ནག་གཞུང་ལྷག་པར་མི་དགའ་བྱེད་རྒྱུ་ཡིན་པ་གནད་དོན་དབྱེ་ཞིབ་པ་ཚོས་ཚོད་དཔག་བྱེད་བཞིན་ཡོད་པ་རེད།
ཕྱི་ཚེས་ ༡༡ ཉིན་ལྕམ་ཚཡེ་དབྱིང་ཝེན་གྲོང་ཁྱེར་ནིའུ་ཡོཀ་གི་ཞག་བཞུགས་གནང་སའི་མགྲོན་ཁང་གི་མདུན་དུ་དགའ་བསུ་བྱེད་མཁན་མི་མང་པོ་འཛོམས་ཡོད་པ་དང་ཆབས་ཅིག་ ལག་ཏུ་རྒྱ་ནག་གི་དར་དམར་བཟུང་བའི་ངོ་རྒོལ་བྱེད་མཁན་ཡང་མང་པོ་ཡོད་པ་དང་། སྐབས་ཤིག་ལ་དགའ་བསུ་བྱེད་མཁན་དང་ངོ་རྒོལ་བྱེད་མཁན་ཤོག་ཁག་བར་འཁྲུག་རྩོད་ཤོར་ནས་ཉེན་རྟོག་པས་སྟངས་འཛིན་བྱས་དགོས་པ་ཡང་བྱུང་འདུག
མདང་དགོང་ནིའུ་ཡོག་གྲོང་ཁྱེར་དུ་བཅའ་སྡོད་ཐེ་ཝན་དཔལ་འབྱོར་དང་རིག་གཞུང་ལས་དོན་ཁང་དང་ཐེ་ཝན་དང་ཕྱི་འབྲེལ་ཡོད་པའི་རྒྱལ་ཁབ་ ༡༧ ་ཟུང་དུ་འབྲེལ་ནས་བཤམས་པའི་གསོལ་སྟོན་སྐབས། ལྕམ་ཚཡེ་དབྱིང་ཝེན་ལགས་ཀྱིས་ཐེ་ཝན་དང་ཨ་རིའི་འབྲེལ་བ་ཇེ་ཡག་ཇེ་བརྟན་དུ་འགྲོ་བཞིན་ཡོད་ཅེས་དང་། ཡང་རྒྱ་ནག་ལ་གོ་བ་བཏང་ནས་ད་ལྟ་དང་མ་འོངས་པ་ནམ་ཡིན་ཡང་ཐེ་ཝན་གྱིས་འཇིགས་སྐུལ་གྱི་མདུན་དུ་མགོ་བ་སྒུར་མི་སྲིད་ཅེས་གསུངས་ཡོད་པ་རེད། དེ་དང་ཆབས་ཅིག་ཐེ་ཝན་ལ་རྒྱབ་སྐྱོར་གནང་མཁན་ཚོས་ཐེ་ཝན་མཉམ་འབྲེལ་རྒྱལ་ཚོགས་ནང་འཛུལ་ཞུགས་བྱ་རྒྱུར་རྒྱབ་ད་དུང་ཆེ་ཙམ་དགོས་པའི་བསྐུལ་མ་གནང་ཡོད་པ་རེད།
ལྕམ་ཚེ་དབྱིང་ཝེན་ནིའུ་ཡོག་ཏུ་བཞུགས་རིང་མཛད་འཆར་མང་པོ་ཞིག་ཡོད་པའི་ཁོངས་སུ། ཐེ་ཝན་དང་ཨ་རིའི་ཁེ་ལས་མཐོ་རིམ་ལྷན་ཚོགས་ཤིག་ཏུ་ཞུགས་རྒྱུ་དང་། དེ་མིན་ཀོ་ལོམ་སྦི་ཡ་གཙུག་ལག་སློབ་ཆེན་དུ་འཚོག་རྒྱུའི་ཞིབ་འཇུག་ཚོགས་འདུ་ཞིག་ཏུ་མཉམ་ཞུགས་གནང་རྒྱུ་ཡིན་པ་རེད།
ཚེས་ ༡༣ ་རེས་གཟའ་སྤེན་པའི་ཉིན་ལྕམ་ཝེ་དབྱིན་ཝིན་(Caribbean)་མཚོ་གླིང་གི་རྒྱལ་ཁབ་བཞིར་འཚམས་གཟིགས་སུ་ཕེབས་རྒྱུ་འདུག


Tibetan:མཻ་ཏྲི་ལུགས་ཀྱི་སྡོམ་པ་བཅུ་གསུམ་མའི་སྒོ་ནས་ཐོད་དབང་མེའི་འཁོར་ལོའི་བྱིན་རླབས་ ་ ་ ་
(Redirected from མཻ་ཏྲི་ལུགས་ཀྱི་སྡོམ་པ་བཅུ་གསུམ་མའི་སྒོ་ནས་ཐོད་དབང་མེའི་འཁོར་ལོའི་བྱིན་རླབས་ ་ ་ ་)Jump to navigation Jump to search
མཻ་ཏྲི་ལུགས་ཀྱི་སྡོམ་པ་བཅུ་གསུམ་མའི་སྒོ་ནས་ཐོད་དབང་མེའི་འཁོར་ལོའི་བྱིན་རླབས་ ་ ་ ་
mai tri lugs kyi sdom pa bcu gsum ma'i sgo nas thod dbang me'i 'khor lo'i byin rlabs bya ba'i lag len bde drod dpung bskyed
Damngak Dzö Volume 7 (ཇ་) / Pages 253-283 / Folios 1a1 to 16a4
mai tri lugs kyi sdom pa bcu gsum ma'i sgo nas thod dbang me'i 'khor lo'i byin rlabs bya ba'i lag len bde drod dpung bskyed
Damngak Dzö Volume 7 (ཇ་) / Pages 253-283 / Folios 1a1 to 16a4
Tibetan Text[edit]
༢༥༣མཻ་ཏྲི་ལུགས་ཀྱི་སྡོམ་པ་བཅུ་གསུམ་མའི་སྒོ་ནས་ཐོད་དབང་མེའི་འཁོར་ལོའ་བྱིན་རླབས་བྱ་བའི་ལག་ལེན་བདེ་དྲོད་དཔུང་བསྐྱེད་ཅེས་བྱ་བ་བཞུགས་སོ།།
༢༥༤ན་མོ་གུ་རུ་ཙཀྲ་སམྦ་རཱ་ཡ། མཚན་དང་རིག་སྔགས་སྐུ་ཡི་རྣམ་འགྱུར་གྱིས། །དེ་ཉིད་མཆོག་ཏུ་གྲོལ་སྟེར་བདེ་བ་མཆོག །དབྱེར་མེད་བླ་མའི་ཞབས་ལ་གུས་བཏུད་ནས། །སྙན་བརྒྱུད་མེ་དབང་ཟབ་མོ་བཀླག་ཆོག་དགོད། དཔལ་ལྡན་འབྲུག་པའི་བཀའ་སྲོལ་མཻ་ཏྲི་སྙན་བརྒྱུད་ལས་བྱོན་པ་རྡོ་རྗེའི་ཚིག་རྐང་གི་དངོས་བསྟན་ཡེ་ཤེས་མེའི་དབང་བསྐུར་བ་ལ་གསུམ། སྔོན་འགྲོ་ཡོ་བྱད་སྟ་གོན། དངོས་གཞི་དབང་གི་ལས་རིམ། རྗེས་ཀྱི་བྱ་བ་རྣམས་སོ། །དང་པོ་ནི། དབེན་པའི་གནས་སུ་སྟེགས་བུ་བཟང་པོ་དར་རས་ཀྱིས་བཀབ་ལ་མེ་ཏོག་སིལ་མ་བཀྲམ། དེའི་དབུས་ཕོ་ཐད་མཚན་ལྡན་ཆང་གིས་བཀང་བའི་ནང་དུ། སྒ་པི་ཕོ་གསུམ། ཤིང་ཚྭ། ཨ་རུ་ར། ལན་ཚྭ་ཅུང་ཟད། བུར་སྦྲང་རྣམས་བཏབ། མེ་ལོང་ལ་ཅུ་གང་དང་སིནྡྷཱུ་ར་ཆང་སྦྱར་གྱིས་བྱུགས་ལ་བདེ་མཆོག་ཡབ་ཡུམ་གྱི་ཉེ་སྙིང་བྲིས་པས་ཁ་བཅད་ལ་དར་དམར་གྱིས་བཀབ། མཆོད་ཡོན་དང་ཉེར་སྤྱོད་གཡོན་བསྐོར་དུ་བཤམ། ལས་བུམ། འབུལ་གཏོར། ཚོགས་ཀྱི་ཡོ་བྱད། སློབ་དཔོན་གྱི་མདུན་དུ། ནང་མཆོད། ཌཱ་དྲིལ་སོགས་ཉེར་མཁོ་རྣམས་ཚོགས་པར་བྱའོ། །གཉིས་པ་ལ་གཉིས། དབང་དོན་སྒྲུབ་མཆོད་དང་དབང་བསྐུར་བ་དངོས་སོ། །དང་པོ་ལ་བདག་མདུན་གཉིས་ལས་ཐོག་མར་བདག་
༢༥༥བསྐྱེད་ནི། སློབ་དཔོན་ཧེ་རུའི་ཀའི་ཆས་བྱ་བར་གསུང་ཀྱང་མི་འགྲུབ་ན་དེར་མོས་པ་དང་དཔྲལ་བར་མཚམ་གྱིས་རམ་ཡིག་བྲིས་ལ་འཁོད། དང་པོ་རྣལ་འབྱོར་ལ་འཇུག་པའི་ཡན་ལག །རང་སྐད་ཅིག་གིས་ཧེ་རུ་ཀའི་སྐུར་གསལ་བས། བདུད་རྩི་བྱིན་རླབས་བྱས་ནས་མྱང་བ་དང་། སྐྱབས་འགྲོ། སེམས་བསྐྱེད། རྡོར་སེམས་ཧེ་རུ་ཀའི་སྒོམ་བཟླས་རྣམས་བདེ་མཆོག་ཡབ་ཡུམ་སྤྱི་ལྟར་བཏང་། ཚོགས་བསག་པ་ནི། རང་ཉིད་སྐད་ཅིག་གིས་དཔལ་ཧེ་རུ་ཀ་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ་ཡུམ་དང་བཅས་པར་གསལ་བའི་ཐུགས་ཀར་ཉི་མའི་དཀྱིལ་འཁོར་ལ་གནས་པའི་ཧཱུྃ་སྔོན་པོ་ལས་འཕྲོས་པའི་འོད་ཟེར་ལྕགས་ཀྱུའི་དབྱིབས་ཅན་གྱིས། བླ་མ་དཀྱིལ་འཁོར་གྱི་ལྷ་ཚོགས་མདུན་གྱི་ནམ་མཁར་བཛྲ་ས་མཱ་ཛཿ གང་གིས་འཁོར་བའི་ཉེས་པ་ནི། །དྲན་པ་ཙམ་གྱིས་འཇོམས་མཛད་ཅིང་། །བླ་མེད་བྱང་ཆུབ་ཐོབ་མཛད་པའི། །བླ་མའི་ཞབས་ལ་ཕྱག་འཚལ་ལོ། །དཔལ་ལྡན་རྡོ་རྗེ་མཁའ་འགྲོ་ནི། །མཁའ་འགྲོ་མ་ཡི་འཁོར་ལོས་སྒྱུར། །ཡེ་ཤེས་ལྔ་དང་སྐུ་གསུམ་ཉིད། །འགྲོ་བ་སྐྱོབས་ལ་ཕྱག་འཚལ་ལོ། །ཇི་སྙེད་རྡོ་རྗེ་མཁའ་འགྲོ་མ། །
༢༥༦ཀུན་ཏུ་རྟོག་པའི་འཆིང་གཅོད་ཅིང་། །འཇིག་རྟེན་བྱ་བ་རབ་འཇུག་མ། །དེ་སྙེད་རྣམས་ལ་ཕྱག་འཚལ་ལོ། །སླར་ཡང་རང་གི་སྙིང་གའི་ཧཱུྃ་ལས་འཕྲོས་པའི་མཆོད་པའི་ལྷ་མོ་མཆོད་རྫས་དུ་མ་ཐོགས་པ་རྣམས་ཀྱིས་ནམ་མཁའ་ཁེངས་པར་གྱུར། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡི། །དེ་བཞིན་བདག་གིས་སྐུ་ཁྲུས་གསོལ། །ༀ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་མཆོད་ཡོན་ཕུལ། ༀ་ཨཱཿབཛྲ་པུཥྤེ་ཧཱུྃ། དེ་བཞིན་དུ། དྷུ་པེ། ཨཱ་ལོ་ཀེ །གནྡྷེ། ནཻ་ཝི་དྱ། ༀ་ཨཱཿབཛྲ་གྷཎྜ་ར་ཎ་ཧཱུྃ། རི་རབ་གླིང་བཞི་གླིང་ཕྲན་ཉི་ཟླ་ལྕགས་རིར་བཅས། །རིན་ཆེན་སྣ་བདུན་གཏེར་གྱི་བུམ་པས་ལེགས་བཀང་ནས། །བདག་ལུས་ལོངས་སྤྱོད་སྣང་སྲིད་བཅས་པ་ཀུན་འབུལ་ན། །ཐུགས་རྗེ་ཆེན་པོས་དགོངས་ཏེ་བཞེས་ནས་བསྐྱབ་ཏུ་གསོལ། །བདག་གིས་ཐོག་མ་མེད་པའི་དུས་མཐའ་ནས། །བྱས་དང་བྱེད་དུ་བཅུག་དང་ཡི་རང་བའི། །སྡིག་པ་མ་ལུས་སྐྱོན་ཀུན་འཇིགས་བྱེད་པའི། །སྤྱན་སྔར་སོ་སོར་བཤགས་ཤིང་སླར་ཡང་ནི། །མི་བགྱིད་པ་ཡི་སྡོམ་པ་བླང་བར་བགྱི། །ཉན་ཐོས་རང་རྒྱལ་བླ་མེད་བྱང་ཆུབ་སེམས། །རྒྱལ་བའི་སྲས་པོས་བསགས་པའི་དགེ་བ་གང་། །དེ་དག་ལ་ནི་རྗེས་སུ་ཡི་རང་ཞིང་། །བྱང་ཆུབ་ཏུ་ནི་ཡང་དག་བདག་གིས་བསྔོ། །རྒྱལ་བ་ལ་སོགས་དཀོན་མཆོག་གསུམ་པོ་ལ། །དངོས་པོ་ཀུན་གྱིས་བདག་ནི་སྐྱབས་སུ་མཆི། །བྱང་ཆུབ་ཏུ་ནི་སེམས་བསྐྱེད་དེ་བཞིན་དུ། །བླ་ན་མེད་པའི་ལམ་ལ་བརྟེན་པར་བགྱི། །འགྲོ་བའི་དོན་ཕྱིར་སངས་རྒྱས་ཕྲིན་ལས་རྣམས། །མ་ལུས་རྫོགས་པར་བདག་གིས་བགྱིད་པར་ཤོག །མདུན་གྱི་ལྷ་དང་བླ་མ་རང་ལ་ཐིམ་པར་གྱུར། །སེམས་ཅན་ཐམས་ཅད་བདེ་བ་དང་སོགས་ཚད་མེད་བཞི་བསྒོམ། རྣལ་འབྱོར་དངོས་ལ་དགུ་ལས་དང་པོ་འཇུག་པའི་རྣལ་འབྱོར་ནི། ༀ་
༢༥༧ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱརྨ་ཀོ྅ཧཾ། སརྦ་དྷརྨ་ཤཱུ་ནྱ་ཏ་ཛྙཱ་ན་བཛྲ་སྭ་བྷཱ་ཝ་ཨཱརྨ་ཀོ྅ཧཾ། རང་ཉིད་མི་གནས་པའི་བདག་ཉིད་ཅན་གྱི་སྟོང་པ་ཉིད་ཀྱི་རང་བཞིན་ལ་གནས་པ་འགྱུར། གཉིས་པ་ལྡང་བའི་རྣལ་འབྱོར་ནི། །སྟོང་པའི་ངང་ལས་ནམ་མཁའི་གནས་སུ། རང་གི་སེམས་ཉིད་ཡི་གེ་ཧཱུྃ་ནག་པོ་གཅིག་ཏུ་གྱུར། ཧཱུྃ་དེ་ལས་ཡི་གེ་ཡཾ་གཅིག་ཆད་པ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ཅན་ཡཾ་གྱིས་མཚན་པ། དེའི་སྟེང་དུ་རཾ་གཅིག་ཆད་པ་ལས་མེའི་དཀྱིལ་འཁོར་དམར་པོ་གྲུ་གསུམ་རཾ་གྱིས་མཚན་པ། དེའི་སྟེང་དུ་བཾ་གཅིག་ཆད་པ་ལས་ཆུའི་དཀྱིལ་འཁོར་དཀར་པོ་ཟླུམ་པོ་བཾ་གྱིས་མཚན་པ། དེའི་སྟེང་དུ་ལཾ་གཅིག་ཆད་པ་ལས་སའི་དཀྱིལ་འཁོར་སེར་པོ་གྲུ་བཞི་པ་ལཾ་གྱིས་མཚན་པ། །དེའི་སྟེང་དུ་སུཾ་གཅིག་ཆད་པ་ལས་བྱུང་བའི་རི་རབ་གྲུ་བཞི་བང་རིམ་བཞི་པ་རིན་པོ་ཆེ་སྣ་བཞིའི་རང་བཞིན་ཅན། དེའི་སྟེང་དུ་པཾ་གཅིག་ཆད་པ་ལས་སྣ་ཚོགས་པདྨ་ཡངས་ཤིང་རྒྱ་ཆེ་བའི་དབུས་སུ་ཧཱུྃ་གཅིག་ཆད་པ་ལས། སྣ་ཚོགས་རྡོ་རྗེ་རྒྱ་གྲམ་ཤར་དཀར། ལྷོ་སེར། ནུབ་དམར། བྱང་ལྗང་བའི་ཁ་དོག་ཅན་གྱི་ལྟེ་བར་ཧཱུྃ་གིས་མཚན་པ་ལས་འོད་འཕྲོས། ༀ་མེ་དཱི་ནི་བཛྲཱི་བྷ་ཝ་བཛྲ་།།།་ཧཱུྃ་བཾ་ཧཱུྃ། འོག་ཐམས་ཅད་རྡོ་རྗེའི་ས་གཞིར་གྱུར། ༀ་བཛྲ་པྲཱ་ཀ་ར་ཧཱུྃ་སཾ་ཧཱུྃ། ཕྱོགས་མཚམས་ཐམས་ཅད་རྡོ་རྗེའི་ར་བར་གྱུར། ༀ་བཛྲ་པཉྩ་ར་ཧཱུྃ་ཡཾ་མ་ཧཱུྃ། སྟེང་ཐམས་ཅད་རྡོ་རྗེའི་གུར་དུ་གྱུར། ༀ་བཛྲ་བི་ཏྭ་ན་ཧཱུྃ་ཁཾ་ཧཱུྃ། གུར་གྱི་འོག་ཏུ་རྡོ་རྗེའི་བླ་བྲེས་སུ་གྱུར། ༀ་བཛྲ་ཤ་ར་ཛཱ་ལ་ཏྲཾ་སཾ་ཏྲ། ར་གུར་གྱི་ཕྱི་རོལ་དུ་རྡོ་རྗེ་མདའི་དྲ་བར་གྱུར། ༀ་བཛྲ་ཛྭ་ལ་ཨ་ན་ལཱརྐ་ཧཱུྃ་ཧཱུྃ་ཧཱུྃ། ཕྱི་རོལ་དུ་རྡོ་རྗེའི་མེ་རི་ཁ་དོག་རྣམ་པ་ལྔ་རབ་ཏུ་འབར་བ། བསྐལ་པ་འཇིག་པའི་མེ་དཔུང་ལྟ་བུས་ཡོངས་སུ་བསྐོར་བའི་སྲུང་བའི་འཁོར་ལོ། །དེའི་དབུས་སུ་སྣ་ཚོགས་རྡོ་རྗེའི་ལྟེ་བར་བྷྲཱུཾ་གཅིག་ཆད་པ་ལས་འོད་ཟེར་
༢༥༨འཕྲོས། ལྷའི་གཞལ་ཡས་ཁང་ཐམས་ཐད་བསྡུས་ནས་བྷྲཱུཾ་ལ་ཐིམ། དེ་འོད་དུ་ཞུ་བ་ལས་བྱུང་བའི་རིན་པོ་ཆེ་སྣ་ཚོགས་ལས་གྲུབ་པའི་ཐར་པ་ཆེན་པོའ་གཞལ་ཡས་ཁང་གྲུ་བཞི་སྒོ་བཞི་པ་ཕྱི་ནས་རིམ་པ་བཞིན་དཀར་སེར་དམར་ལྗང་སྔོ་བའི་རྩིག་པ་རིམ་པ་ལྔ་དང་ལྡན་པ། རྩིག་པའི་སྟེང་ན་རིན་པོ་ཆེའི་ཕ་གུ་སེར་པོ་ལ་དྲྭ་བ་དང་དྲྭ་བ་ཕྱེད་པས་བརྒྱན་པ། བྱ་འདབ་ལས་ཐུར་དུ་འཕྱང་བའི་རིན་པོ་ཆེའི་ཤར་བུ་དང་། གྱེན་དུ་ཕྱོགས་པའི་མངའ་ཡབ་མཛེས་པས་བསྐོར་བ། རྩིག་པའི་ཕྱི་རོལ་ནས་འདོད་ཡོན་གྱི་སྟེགས་བུ་ལ་འཁོད་པའི་མཆོད་པའི་ལྷ་མོ་རྣམས་མཆོད་པ་འབུལ་བ། ནང་ཀ་བ་བརྒྱད་དང་ལྡན་པའི་སྟེང་དུ་རྡོ་རྗེའི་གདུང་གིས་མཛེས་པར་ཕུབ་པ། དབུས་འཕྱུར་བུར་གྱུར་བའི་རྩེ་མོ་རྡོ་རྗེ་རིན་པོ་ཆེའི་ཏོག་གིས་སྤྲས་པ། སྒོའི་ཐད་སོ་བཞིར་ཀ་བ་བཞི་བཞིས་བཏེགས་པའི་རྟ་བབས་བང་རིམ་བཞི་དང་ལྡན་པའི་སྟེང་དུ་པདྨ་ལ་གནས་པའི་ཆོས་ཀྱི་འཁོར་ལོ་དང་། རིན་པོ་ཆེའི་གདུགས། རི་དྭགས་ཕོ་མོ་དང་། གཞན་ཡང་གོས་དང་འཕན་དང་། མེ་ཏོག་གིས་ཕྲེང་བ་དང་། ཟླ་བ་རླུང་གིས་བསྐྱོད་པ་དང་། རྔ་ཡབ་ནོར་བུའི་ཡུ་བ་ཅན་ལ་སོགས་པ་རྒྱན་དུ་མས་མཛེས་པར་བྱས་པའི་གཞལ་ཡས་ཁང་དུ་གྱུར། དེའི་ཕྱིར་རོལ་དུ་དུར་ཁྲོད་ཆེན་པོ་བརྒྱད་ནི། ཤར་དུ་གཏུམ་དྲག་གི་དུར་ཁྲོད། བྱང་དུ་ཚང་ཚིང་འཁྲིགས་པ། ནུབ་ཏུ་འུར་འུར་འབར་བ། ལྷོར་འཇིགས་བྱེད་ཐོད་པ་ཅན། བྱང་ཤར་དུ་ཧ་ཧ་རྒོད་པ། ཤར་ལྷོར་དབང་ཕྱུག་ནགས་ཚལ། ལྷོ་ནུབ་ཏུ་མུན་པ་མི་བཟད་པ། ནུབ་བྱང་དུ་ཀཱི་ལི་ཀི་ལིའི་སྒྲ་སྒྲོགས་པའོ། །དེ་རྣམས་ལ་གནས་པའི་ཕྱོགས་སྐྱོང་བ་བརྒྱད། ཤིང་ཆེན་པོ་བརྒྱད། ཞིང་སྐྱོང་བ་བརྒྱད། ཀླུ་བརྒྱད། སྤྲིན་བརྒྱད། རྣལ་འབྱོར་བརྒྱད། གཞན་ཡང་རི་དང་མཆོད་རྟེན་མེ་བརྒྱད་ཆུ་གྲུབ་པ་དང་། རིག་པ་འཛིན་པ་དང་། དམ་ཚིག་ལ་
༢༥༩སྤྱོད་པའི་རྣལ་འབྱོར་ཕོ་མོ་དང་། གནོད་སྦྱིན་དང་། རོ་ལངས་དང་། ཤ་ཟ་སྲིན་པོའ་ཚོགས་དང་། བྱ་རྒོད་དང་། ལྕེ་སྤྱང་དང་། རོའ་ཚོགས་ཀྱིས་གང་བས་བསྐོར་བའོ། །གསུམ་པ་འཇུག་པའི་རྣལ་འབྱོར་ནི། གཞལ་ཡས་ཁང་གི་སྟེང་འོག་རྣམས་ཤར་དཀར། བྱང་ལྗང་། ནུབ་དམར། ལྷོ་སེར་བའི་དབུས་སུ་སྣ་ཚོགས་པདྨ་འདབ་མ་བརྒྱད་པ་ཕྱོགས་བཞི་དམར། མེ་རླུང་སེར། བདེན་བྲལ་ལྗང་། དབང་ལྡན་སྔོ། ལྟེ་བ་མཐིང་ཁའི་སྟེང་དུ། ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཱཻ། ཨོ་ཨཽ། ཨཾ་ཨཱ། ཕྲག་གཉིས་གཡོན་དུ་འཁོར་བ་ལས་ཟླ་བའི་དཀྱིལ་འཁོར། དེའི་སྟེང་དུ། ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧ་ཀྵ། ཡ་ར་ལ་ཝ་ཌ་ཌྷ། ཕྲག་གཉིས་གཉིས་གཡས་སུ་འཁོར་བ་ལས་ཉི་མའི་དཀྱིལ་འཁོར། དེ་གཉིས་ཀྱི་བར་དུ་རང་གི་སེམས་རྡོ་རྗེ་སེམས་དཔའ་བདག་ཉིད་ནམ་མཁའི་ཧཱུྃ་སྔོན་པོ་ཞུགས། དེ་ལས་འོད་འཕྲོས། འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ཧཱུྃ་ལ་ཐིམ་པས་རྡོ་རྗེ་རྩེ་ལྔ་པ་ལྟེ་བ་ལ་ཧཱུྃ་གིས་མཚན་པར་གྱུར། བཞི་པ་ཡོངས་སུ་རྫོགས་པའི་རྣལ་འབྱོར་ནི། དེ་རྣམས་རོ་གཅིག་ཏུ་འདྲེས་པ་ཡོངས་སུ་གྱུར་པ་ལས། བཅོམ་ལྡན་འདས་དཔལ་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སྔོན་པོ་ཞལ་བཞི་ཕྱག་བཅུ་གཉིས་པ། ཞབས་གཡས་བརྐྱང་པས་དུས་མཚན་མ་དམར་མོའ་ནུ་མ་མནན་པ། གཡོན་ཅུང་ཟད་བསྐུམ་པས་འཇིགས་བྱེད་སྔོན་པོའ་དཔྲལ་བ་མནན་པ། རྩ་ཞལ་སྔོན་པོ། གཡོན་ཞལ་ལྗང་གུ། རྒྱབ་ཞལ་དམར་པོ། གཡས་ཞལ་སེར་པོ། ཞལ་རེ་རེ་ལ་སྤྱན་གསུམ་གསུམ་དང་ལྡན་པ་ནོར་བུ་དང་སྣ་ཚོགས་རྡོ་རྗེ་དང་། ཟླ་བ་ཕྱེད་པས་མཚན་པའི་རལ་
༢༦༠པའི་ཐོར་ཚུགས་ཅན། དབུ་རེ་རེ་ལ་མི་མགོ་སྐམ་པོ་ལྔ་ལྔའི་དབུ་བརྒྱན་དང་། རློན་པ་ལྔ་བཅུའི་དོ་ཤལ་བྱས་པ། འཁོར་ལོ་དང་། རྣ་ཆ་དང་། མགུལ་རྒྱན་དང་། གདུ་བུ་དང་། སྐེ་རག་དང་། ཐལ་ཆེན་ཏེ་ཕྱག་རྒྱ་དྲུག་གིས་བརྒྱན་པ། ཞལ་མཆེ་བ་གཙིགས་ཤིང་འཇིགས་པར་བྱེད་པ། སྟག་གི་པགས་པའི་ཤམ་ཐབས་ཅན་གར་གྱི་ཉམས་དགུ་དང་ལྡན་པ། ཕྱག་བཅུ་གཉིས་ཀྱིས་སྤྲས་པའི་དང་པོ་གཉིས་ཀྱིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། དེའི་འོག་མ་གཉིས་ཀྱིས་གླང་པོ་ཆེའི་པགས་པ་རློན་པ་གདེངས་ནས་འཛིན་པ། གཡས་ཀྱི་གསུམ་པ་ན་ཌཱ་མ་རུ། བཞི་པ་ན་དགྲ་སྟ། ལྔ་པ་ན་གྲི་གུག །དྲུག་པ་ན་མདུང་རྩེ་གསུམ་པ། གཡོན་གྱི་གསུམ་པ་ཁ་ཊྭཱཾ་ག །བཞི་པ་ན་ཐོད་པ་ཁྲག་གིས་བཀང་པ། ལྔ་པ་ན་རྡོ་རྗེའི་ཞགས་པ། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པ། དེའི་པང་ན་ཡུམ་རྡོ་རྗེ་རྣལ་འབྱོར་མ་སྐུ་མདོག་དམར་མོ། ཞལ་གཅིག་ཕྱག་གཉིས་སྤྱན་གསུམ་པ། ཐོད་པ་དུམ་བུའི་སྐེ་རགས་ཅན། ཁ་ཾ་ག་དང་ཐོད་པས་མཚན་པའི་ཕྱག་གཡོན་པས་ཡབ་ལ་འཁྱུད་པ། གཡས་རྡོ་རྗེ་དང་བཅས་པའི་སྡིགས་མཛུབ་སྟེང་གི་ནམ་མཁའ་ལ་འཕྱར་བ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་ཅན། གཅེར་བུ་སྐྲ་གྲོལ་ཞིང་ཕྱག་རྒྱ་ལྔས་བརྒྱན་པ། བྱིན་པ་གཉིས་ཀྱིས་བཅོམ་ལྡན་འདས་ཀྱི་བརླ་གཉིས་ལ་འཁྱུད་པ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །ཤར་གྱི་འདབ་མ་ལ་མཁའ་འགྲོ་མ་སྐུ་མདོག་ནག་མོ། །བྱང་དུ་ལཱ་མ་ལྗང་ཁུ། ནུབ་ཏུ་དུམ་སྐྱེས་མ་དམར་མོ། །ལྷོར་གཟུགས་ཅན་མ་སེར་མོ། །མཚམས་ཀྱི་འདབ་མ་བཞི་ལ་བྱང་ཆུབ་སེམས་ཀྱིས་གང་བའི་བུམ་པ་བཞིའི་སྟེང་དུ་བདུད་རྩི་ལྔས་གང་བའི་ཐོད་པ་བཞིའོ། །ཤར་སྒོ་ཁྭ་གདོང་མ་ནག་མོ། །བྱང་སྒོར་འུག་གདོང་མ་ལྗང་
༢༦༡ཁུ། ནུབ་སྒོ་ཁྱི་གདོང་མ་དམར་མོ། །ལྷོ་སྒོར་ཕག་གདོང་མ་སེར་མོ། །ཤར་ལྷོར་གཤིན་རྗེ་མ་བརྟན་མ་གཡས་སྔོ་གཡོན་སེར་བ། ལྷོ་ནུབ་ཏུ་གཤིན་རྗེ་ཕོ་ཉ་མོ་གཡས་སེར་གཡོན་དམར་བ། ནུབ་བྱང་དུ་གཤིན་རྗེ་མཆེ་བ་མ་གཡས་དམར་གཡོན་ལྗང་བ། བྱང་ཤར་དུ་གཤིན་རྗེ་འཇོམས་མ་གཡས་ལྗང་གཡོན་སྔོ་བ། ལྷ་མོ་དེ་དག་ཐམས་ཅད་ཀྱང་ཞལ་གཅིག་ཕྱག་བཞི་མ། གཡས་གཉིས་ན་གྲི་གུག་དང་ཌཱ་མ་རུ། གཡོན་གཉིས་ཐོད་པ་དང་ཁ་ཊྭཱཾ་ག་འཛིན་པ། སྐྲ་གྲོལ་ཞིང་ཕྱག་ཏུ་ལྔས་བརྒྱན་པ། ཞབས་གཡས་བརྐྱང་བས་པད་ཉི་དང་རོའ་གདན་ལ་བཞུགས་པ། ཐོད་པ་དང་རྡོ་རྗེའི་ཕྲེང་བས་དབུ་ལ་བརྒྱན་པ། མི་མགོ་ལྔ་བཅུའི་དོ་ཤལ་ཅན། སྐུ་དྲག་མོའ་གཟུགས་ཅན་དུ་གྱུར། ལྔ་བ་བྱིན་གྱིས་བརླབས་པའི་རྣལ་འབྱོར་ནི། ལྷ་དེ་དག་ཐམས་ཅད་ཀྱི་སྤྱི་བོར་ༀ་ལས་འཁོར་ལོ་དཀར་པོ་ༀ་གྱིས་མཚན་པ། མགྲིན་པར་ཨཱཿལས་པདྨ་དམར་པོ་ཨཱཿས་མཚན་པ། སྙིང་ཁར་ཧཱུྃ་ལས་རྡོ་རྗེ་སྔོན་པོ་ཧཱུྃ་གིས་མཚན་པ། གཙོ་བོ་ལ་ༀ་ཧཿསྙིང་ཁར་རྡོ་རྗེ་སེམས་དཔའ་དཀར་པོ། ན་མ་ཧི་དཔྲལ་བར་རྣམ་པར་སྣང་མཛད་སེར་པོ། སྭ་ཧཱ་ཧུ་སྤྱི་བོར་རིན་ཆེན་འབྱུང་ལྡན་དམར་པོ། བཽ་ཥ་ཊ་ཧེ་ཕྲག་པ་གཉིས་ལ་ཧེ་རུ་ཀ་ནག་པོ། ཧཱུྃ་ཧཱུྃ་ཧོ་སྤྱན་གསུམ་ལ་འོད་དཔག་མེད་མཐིང་ཁ། ཕཊ་ཧཾ་ཡན་ལག་དང་ཉིད་ལག་ཐམས་ཅད་ལ་དོན་ཡོད་གྲུབ་པ་ལྗང་ཁུ་སྟེ། ཐམས་ཅད་ཀྱང་ཞལ་གཅིག་ཕྱག་གཉིས་པ་རྡོ་རྗེ་དང་དྲིལ་བུ་འཛིན་པ། ཡུམ་ལ་ༀ་བཾ་ལྟེ་བར་ཕག་མོ་དམར་མོ། ཧཾ་ཡཽཾ་སྙིང་གར་གཤིན་རྗེ་མ་སྔོན་མོ། ཧྲིཾ་མཽཾ་ཁར་རྨོངས་བྱེད་མ་དཀར་མོ། ཧྲིཾ་ཧྲིཾ་དཔྲལ་བར་སྐྱོད་བྱེད་མ་སེར་མོ། ཧཱུྃ་ཧཱུྃ་སྤྱི་བོར་སྐྲག་བྱེད་མ་ལྗང་ཁུ། ཕཊ་ཕཊ་ཡན་ལག་དང་ཉིང་ལག་ཐམས་ཅད་ལ་ཙཎྜི་ཀ་དུད་ཁ་སྟེ་ཐམས་ཅད་ཀྱང་ཞལ་གཅིག་ཕྱག་གཉིས་གྲི་གུག་དང་ཐོད་པ་འཛིན་པ། །
༢༦༢མིག་ཏུ་ༀ་ལས་གཏི་མུག་རྡོ་རྗེ་དཀར་པོ། རྣ་བར་ཧཱུྃ་ལས་ཞེ་སྡང་རྡོ་རྗེ་ནག་པོ། སྣ་ལ་ཁཾ་ལས་ཕྲག་དོག་རྡོ་རྗེ་ལྗང་གུ། ལྕེ་ལ་མཾ་ལས་འདོད་ཆགས་རྡོ་རྗེ་དམར་པོ། དཔྲལ་བར་ཏྲཱཾ་ལས་སེར་སྣ་རྡོ་རྗེ་སེར་པོ། སྙིང་གར་ཧམ་ལས་དབང་ཕྱུག་རྡོ་རྗེ་སྔོན་པོ། ཐམས་ཅད་ཀྱང་ཞལ་གཅིག་ཕྱག་གཉིས་རྡོ་རྗེ་དང་དྲིལ་བུ་འཛིན་པར་གྱུར། རང་གི་ཐུགས་ཀའི་ཧཱུྃ་ལས་འོད་འཕྲོས། འཁོར་ལོ་བདེ་མཆོག་ལྷ་བཅུ་གསུམ་གྱི་དཀྱིལ་འཁོར་ལ་དཔའ་བོ་དང་རྣལ་འབྱོར་མས་བསྐོར་བ་དབང་གི་ལྷ་ཚོགས་དང་བཅས་པ་ཕེཾ་ཛཿཧཱུྃ་བཾ་ཧོཿ དམ་ཚིག་གི་འཁོར་ལོ་དང་གཉིས་སུ་མེད་པར་གྱུར། དྲུག་པ་དབང་བསྐུར་བའི་རྣལ་འབྱོར་ནི། དཔའ་བོ་དང་རྣལ་འབྱོར་མ་རྣམས་ཀྱིས་བདག་ལ་དབང་བསྐུར་དུ་གསོལ། ཞེས་གསོལ་བ་བཏབ་པས། དཔའ་བོ་དང་རྣལ་འབྱོར་མ་རྣམས་ཀྱི་སྦྱོར་མཚམས་ནས་རིག་པའི་ལྷ་མོ་བདུད་རྩིས་བཀང་བའི་རིན་པོ་ཆེའི་བུམ་པ་ཐོགས་པ་དཔག་ཏུ་མེད་པ་བྱུང་སྟེ། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡི། །དེ་བཞིན་བདག་གིས་སྐུ་ཁྲུས་གསོལ། །ༀ་སརྦ་ཏ་ཐཱ་ག་ཏ་ཨ་བྷི་ཥི་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་བདུད་རྩིའི་རྒྱུན་གྱིས་སྤྱི་བོ་ནས་དབང་བསྐུར་བའི་ཆུས་ལུས་གང་དྲི་མ་དག །ཆུ་ལྷག་མ་ཡར་ལུད་པ་ལས་གཙོ་བོ་ལ་མི་བསྐྱོད་པ། ཡུམ་ལ་རྣམ་པར་སྣང་མཛད། ཕྱོགས་མ་བཞི་ལ་རིན་ཆེན་འབྱུང་ལྡན། སྒོ་མ་བཞི་ལ་སྣང་བ་མཐའ་ཡས། མཚམས་མ་བཞི་ལ་དོན་ཡོད་གྲུབ་པས་དབུ་བརྒྱན་པར་གྱུར། བདུན་པ་མཆོད་པའི་རྣལ་འབྱོར་ནི། ཐུགས་ཀའི་ས་བོན་གྱི་འོད་ཟེར་གྱིས་དཔའ་བོ་དང་རྣལ་འབྱོར་མ་ཐམས་ཅད་དང་། གཟུགས་སོགས་འདོད་པའི་ཡོན་ཏན་དང་། བདེ་བའི་ཡོ་བྱད་ཐམས་ཅད་བསྡུས། ཞལ་ནས་ཞུགས་པ་ཐུགས་ཀར་རྗེས་ཆགས་ཀྱི་མེས་ཞུ་བ་བྱང་ཆུབ་སེམས་ཀྱི་རྣམ་པར་རྡོ་རྗེའི་ལམ་ནས་ཡུམ་གྱི་པདྨར་ལྷུང་བས་
༢༦༣མཆོད་པའི་ལྷ་མོ་དཔག་ཏུ་མེད་པར་གྱུར་པ་སྦྱོར་འཚམས་ནས་བྱུང་བས་ནམ་མཁའི་ཁམས་ཐམས་ཅད་གང་མཆོད་པར་བསམ་ལ། ༀ་བཛྲ་པུཥྤེ་པྲ་ཏཱི་ཙྪ་ཧཱུྃ་སྭཱ་ཧཱ། དེ་བཞིན་དུ་སྦྱར་ཏེ། དྷཱུ་པེ། ཨ་ལོ་ཀེ །གནྡྷེ། ནཻ་ཝི་དྱ། བཛྲ་གྷཎྜ་ར་ཎའི་ཉེར་སྤྱོད་རོལ་མོ་བཅས་པ་དང་། ༀ་ཨཱ༔བཛྲ་ཨཱ་ད་པྲ་ཏཱི་ཙྪ་ཧཱུྃ་སྭཱ་ཧཱ། དེས་འགྲེས་ཏེ། ཝི་ཎེ་གནྡྷེ། ར་ས། ། ཞེས་འདོད་ཡོན་ལྔས་མཆོད། དེ་ནས་ལྷ་མོ་མཆོད་རྫས་དང་བཅས་པ་གཙོ་བོ་ཡབ་ཡུམ་ལ་ཐིམ་པས། གཙོ་བོ་ཡབ་ཡུམ་མཆོག་ཏུ་བདེ་བ་ཆེན་པོར་རོ་གཅིག་པའི་དབྱིངས་སུ་ཐིམ་པ་ན། །འཁོར་གྱི་ལྷ་མོ་བཅུ་གཉིས་ཀྱིས་གདུང་བའི་དབྱངས་ཀྱིས་བསྟོད་ཅིང་བསྐུལ་བ་ནི། ཁྱོད་ནི་རྣལ་འབྱོར་མ་ཚོགས་ཡོངས་སུ་བསྐོར། །ཁྱོད་ནི་ཉིད་ཀྱི་ཐུགས་ལ་བདེ་ལེགས་ཐོབ། །དེར་ནི་རྒྱུ་དང་མི་རྒྱུའི་འགྲོ་རྣམས་དག །སྙིང་རྗེའི་ཐུགས་ཀྱིས་སེམས་ཅན་སད་མཛད་ཅིང་། །སྒྱུ་མའི་སྤྲུལ་པས་དོན་ཀུན་གྲུབ་མཛད་པ། །མགོན་པོ་བདེ་མཆོག་དཔལ་ལྡན་དགྱེས་པར་བཞེངས། །ཞེས་གསོལ་བ་བཏབ་པ་ན་ཆོས་ཀྱི་སྐུ་ལས་སྒྱུ་མ་ལྟ་བུར་སྔོན་བཞིན་དུ་བཞེངས་ཏེ། རྣམ་པར་རོལ་པ་མཐའ་ཡས་པས་སེམས་ཅན་གྱི་དོན་མཛད་པར་བསམ་མོ། །དེ་ནས། །མདུན་དུ་ཡམ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ཅན་རྒྱལ་མཚན་གྱིས་མཚན་པ། དེའི་སྟེང་དུ་རཾ་ལས་མེའི་དཀྱིལ་འཁོར་དམར་པོ་གྲུ་གསུམ་འབར་བས་མཚན་པའི་ལོག་གསུམ་ལ་ༀ་ཨཱཿཧཱུྃ་གསུམ་ལས་མི་མགོའ་སྒྱེད་པུ་གསུམ་གྱི་སྟེང་དུ། ཨ་ཡིག་ལས་བྱུང་བའི་ཐོད་པ་ཕྱི་དཀར་ལ་ནང་དམར་བ་ཡངས་ཤིང་རྒྱ་ཆེ་བའི་ནང་དུ། ༀ་ལས་ཉི་མའི་དཀྱིལ་འཁོར་གྱི་དབུས་སུ་མཱུཾ་དང་གོ་ལས་དྲི་ཆུ་དང་བ་གླང་གི་ཤ་ཧཱུྃ་དང་མཱུཾ་གྱིས་མཚན་པ། ཤར་དུ་བི་དང་ན་ལས་དྲི་ཆེན་དང་མིའི་ཤ་ༀ་དང་བཾ་གྱིས་མཚན་པ། ལྷོར་ར་དང་ཀུ་ལས་་དང་ཁྱིའི་ཤ་ཏྲཱཾ་དང་ལམ་གྱིས་མཚན་པ། ནུབ་ཏུ་ཤུ་དང་ད་ལས་བྱང་སེམས་དང་རྟའི་ཤ་ཨཱཾ་དང་པཱཾ་གྱིས་མཚན་པ། བྱང་དུ་མ་དང་ཧ་ལས་མཱཾ་ས་དང་གླང་པོ་ཆེའི་ཤ་ཁཾ་དང་ཏཱཾ་གྱིས་
༢༦༤མཚན་པ། དེ་རྣམས་ཀྱི་སྟེང་དུ་ཨཱཿལས་བྱུང་བའི་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལས་སྐྱེས་པའི་རྡོ་རྗེ་ཧཱུྃ་གིས་མཚན་པ། བདག་གིས་ཐུགས་ཁ་ནས་འོད་འཕྲོས། རླུང་གཡོས། མེ་འབར་བ་ཐོད་པའི་ནང་གི་རྫས་རྣམས་འཁོལ། །དམ་ཚིག་གི་བདུད་རྩིར་ཞུ། ཡང་ཐུགས་ཀ་ནས་འོད་འཕྲོས། རྡོ་རྗེ་ལྟེ་བའི་ཧཱུྃ་ལ་ཕོགས་དེ་ལས་འོད་འཕྲོས་པས་དཔའ་བོ་དང་རྣལ་འབྱོར་མ་རྣམས་ཀྱིས་སྦྱོར་འཚམས་ནས་བྱང་ཆུབ་ཀྱི་སེམས་ཕབ། རྡོ་རྗེའི་སྦུ་གུ་ནས་མར་ཐིམ། ཟླ་བའི་ཁ་བཀབ་ཀྱང་ཞུ། རྡོ་རྗེ་དེས་ལན་གསུམ་དཀྲུགས་པས་དམ་ཚིག་གི་བདུད་རྩི་དང་གཉིས་སུ་མེད་པར་འདྲེས་ཤིང་རྡོ་རྗེ་ཡང་བདུད་རྩིའི་རང་བཞིན་དུ་ཞུ་བར་གྱུར། ༀ་ཨཱཿཧཱུྃ༔་ཞེས་ལན་གསུམ་གྱིས་བྱིན་གྱིས་བརླབ། དེ་ནས། ལྷ་རྣམས་ཀྱི་ལྗགས་ཧཱུྃ་ལས་བྱུང་བའི་རྡོ་རྗེ་རྩེ་ལྔ་པ་འོད་ཀྱི་སྦུ་གུ་ཅན་དུ་གྱུར་ཏེ་རིམ་པ་བཞིན་གསོལ་བས་ཟག་པ་མེད་པའི་བདེ་བ་རྒྱུད་ལ་སྐྱེས་པར་བསམ་པ་ནི་བདུད་རྣ་མྱང་བའོ། །བརྒྱད་པ་ཏིང་ངེ་འཛིན་གྱི་རྣལ་འབྱོར་ནི་ཆགས་གྲོལ་གྱི་ལམ་གཉིས་གང་རུང་བསྒོམ་པའོ། །དགུ་པ་ཉེར་བསྡུའི་རྣལ་འབྱོར་ནི། བསམ་མི་ཁྱབ་པའི་ཏིང་ངེ་འཛིན་གྱིས་ལྷར་སྣང་འོད་གསལ་གྱི་དབྱིངས་སུ་བསྡུས་ལ་མཉམ་པར་བཞག །ཡན་ལག་བཟླས་པའི་རིམ་པ་བྱ་བ་ལ། ལྷར་ལྷའི་སྐུར་གསལ་བར་བལྟས་ལ་བྱིན་གྱིས་བརླབས་པའི་ཐོད་ཕྲེང་ལག་གཡོན་པས་བཟུང་ལ། ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ཡིག་སྔོན་པོའ་མཐའ་མར་སྔགས་ཀྱིས་བསྐོར་བས་འོད་ཟེར་སྔགས་ཕྲེང་གི་རྣམ་པར་ལྟ་བུ་བྱུང་ནས། རྡོ་རྗེའི་ལམ་ནས་ཡུམ་གྱི་པདྨར་སོང་བ་ཨ་ཝ་དྷཱུ་ཏིའི་ལམ་ནས་བྱུང་སྟེ། ཡུམ་གྱི་ཞལ་ནས་ཡབ་ཀྱི་ཞལ་དུ་ཞུགས་ཤིང་ཧཱུྃ་གི་ནཱ་ད་ལ་ཐིམ་པར་བསམས་ཏེ། །དབང་གི་སྙིང་པོ་ནི། ༀ་ཤྲཱི་བཛྲ་ཧེ་ཧེ་རུ་རུ་ཀཾ་ཧུཾ་ཧཱུྃ་ཕཊ། ཌཱ་ཀི་ནཱི་ཛཱ་ལ་སཾ་ཝ་རཾ་སྭཱ་ཧཱ། ཉེ་སྙིང་ནི། ༀ་ཧྲིཿཧ་ཧ་ཧུཾ་ཧཱུྃ་ཕཊ༔་ཡུམ་གྱི་སྙིང་པོ་ནི། ༀ་སརྦ་བུདྡྷ་ཌཱ་ཀི་ནཱི་ཡཻ་བཛྲ་ཝརྞྞ་ནཱི་ཡཻ་ཧུཾ་ཧཱུྃ་ཕཊ་སྭཱ་ཧཱ། ཉེ་སྙིང་ནི། ༀ་བཛྲ་བཻ་རོ་ཙ་ནཱི་ཡཻ་ཧུཾ་ཧཱུྃ་ཕཊ་སྭཱ་ཧཱ། འཁོར་སྔགས་
༢༦༥ནི། ༀ་ཌཱ་ཀི་ནཱི་ཡཻ་ཧུཾ་ཧཱུྃ་ཕཊ། ༀ་ལཱ་མེ་ཧུཾ་ཧཱུྃ་ཕཊ། ༀ་ཁཎྜ་རོ་ཧེ་ཧུཾ་ཧཱུྃ་ཕཊ། ༀ་རཱུ་པི་ཎི་ཡཻ་ཧུཾ་ཧཱུྃ་ཕཊ། ༀ་ཀ་ཀཱ་སྱཻ་ཧུཾ་ཧཱུྃ་ཕཊ། ༀ་ཨཱུ་ལུ་ཀཱ་སྱཻ་ཧུཾ་ཧཱུྃ་ཕཊ། ༀ་ཤྭ་ན་ཀ་སྱཻ་ཧུཾ་ཧཱུྃ་ཕཊ། ༀ་སཱུ་ཀ་ར་སྱཻ་ཧུཾ་ཧཱུྃ། ༀ་ཡ་མ་དཱ་ཌྷི་ཡཻ་ཧུཾ་ཧཱུྃ་ཕཊ། ༀ་ཡ་མ་དཱུ་ཏི་ཡཻ་ཧུཾ་ཧཱུྃ་ཕཊ། ༀ་ཡ་མ་དཾཥྚི་ནཱི་ཡཻ་ཧུཾ་ཧཱུྃ་ཕཊ། ༀ་ཡ་མ་མ་ཐ་ནི་ཧུཾ་ཧཱུྃ་ཕཊ། ཅེས་གཙོ་བོ་ཡབ་ཡུམ་ཅི་འགྲུབ་དང་འཁོར་སྔགས་རྣམས་ཀྱང་ཅུང་ཟད་རེ་བཟླ། འདིར་རྐང་བརྒྱད་སྔོན་དུ་འགྲོ་བའི་རྩ་སྔགས་དང་གོ་ཆའི་སྔགས་རྣམས་ཀྱང་བཟླ་བར་གསུངས་པས་འགྲུབ་ན་དེ་ལྟར་བྱའོ། །གཉིས་པ་མདུན་བསྐྱེད་ནི། སུམྦྷ་ནིས་བསང་། སྭ་བྷཱ་བས་སྦྱང་། སྟོང་པའི་ངང་ལས་མདུན་རྟེན་ཐོད་པ་བདེ་བ་སྐྱེད་པའི་སྣོད་ཤིན་ཏུ་ཡངས་པའི་ནང་དུ། ཡཾ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ཅན་ཡཾ་གིས་མཚན་པ། དེའི་སྟེང་དུ་རཾ་ལས་མེའི་དཀྱིལ་འཁོར་སོགས་བདག་བསྐྱེད་ལྟར་ལ། ཆད་ཅེས་པ་རྣམས་དོར། བྱང་ལྗང་བའི་ཁ་དོག་ཅན་གྱི་ལྟེ་བར་བྷྲཱུཾ་ཡོངས་སུ་གྱུར་པ་ལས། རིན་པོ་ཆེ་སྣ་ཚོགས་ལས་གྲུབ་པའི་ཐར་པ་ཆེན་པོའ་གཞལ་ཡས་ཁང་སོགས་ནས། ལྟེ་བ་མཐིང་ཁའི་སྟེང་དུ་ཉི་མའི་དཀྱིལ་འཁོར་གྱི་དབུས་སུ་བཅོམ་ལྡན་འདས་དཔལ་འཁོར་ལོ་སྡོམ་པ་སོགས་ནས་རྡོ་རྗེ་དང་དྲིལ་བུ་འཛིན་པར་གྱུར། བར་གོང་ལྟར། ཐུགས་ཀའི་ཧཱུྃ་ལས་འོད་ཟེར་འཕྲོས་པས་བཅོམ་ལྡན་འདས་དཔལ་འཁོར་ལོ་སྡོམ་པ་ལྷ་བཅུ་གསུམ་གྱི་དཀྱིལ་འཁོར་ལ་དཔའ་བོ་དང་རྣལ་འབྱོར་མའི་ཚོགས་ཀྱིས་བསྐོར་བ་དབང་གི་ལྷ་ཚོགས་དང་བཅས་པ་མདུན་གྱི་ནམ་མཁར་ཕེཾ། ཧཱུྃ། བཅོམ་ལྡན་འཁོར་ལོ་སྡོམ་པ་ལ། །དཔའ་བོ་མཁའ་འགྲོས་བསྐོར་ནས་ནི། །གནས་འདིར་སྤྱན་འདྲེན་གཤེགས་སུ་གསོལ། ༀ་ཧྲཱིཿཧ་ཧ་ཧཱུྃ་ཧཱུྃ་ཕཊཿༀ་བཛྲ་བཻ་རོ་ཙ་ནཱི་ཡེ་ཧུཾ་ཧཱུྃ་ཕཊ་སྭཱ་ཧཱ། བཛྲ་ས་མ་ཡ་ཛཿ ཛཿཧཱུྃ་བཾ་ཧོཿ དམ་ཚིག་པ་དང་གཉིས་སུ་མེད་པར་གྱུར། དཔའ་བོ་དང་རྣལ་འབྱོར་མ་རྣམས་ཀྱིས་
༢༦༦མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས་སོགས་ནས། དོན་ཡོད་གྲུབ་པས་དབུར་བརྒྱན་པར་གྱུར། བར་ཕྲང་སྒྲུབ་ཐབས་ལྟར་བརྗོད། བསང་སྦྱངས། མཆོད་པ་བྱིན་རླབས་སྤྱི་ལྟར་བྱ། ཇི་ལྟར་བལྟམས་པ་ཙམ་གྱིས་ནི། །དེ་བཞིན་གཤེགས་ཀུན་ཁྲུས་གསོལ་ལྟར། །ལྷ་ཡི དེ་བཞིན ཤྲཱི་ཡེ་ཧཱུྃ། ཞེས་མཆོད་ཡོན་ཕུལ། དཀྱིལ་འཁོར་ཀུན་ཏུ་རྒྱལ་བ་མཉེས་བྱེད་པའི། །མཛེས་ལྡན་དཀར་མོ་རྡོ་རྗེ་དྲིལ་བུ་དང་། །མེ་ཏོག་སྤུངས་པའི་རིན་ཆེན་སྣོད་འཛིན་མ། །ནམ་མཁའ་གང་བའི་དཀྱིལ་འཁོར་ལྷ་ཚོགས་མཆོད། ༀ་ཨཱཿབཛྲ་པུཥྤེ་པྲ་ཏིཙྪ་ཧཱུྃ་སྭཱ་ཧཱ། དཀྱིལ་འཁོར །ཡིད་འོང་དུད་ཁ་རྡོ་རྗེ །བདུག་སྤོས་འཐུལ་བའི་རིན་ཆེན །ནམ་མཁའ དྷཱུ་པེ དཀྱིལ་འཁོར ཀུན་སྣང་དམར་སེར་རྡོ་རྗེ །མར་མེས་གང་བའི །ནམ་མཁའ ཨཱ་ལོ་ཀེ །དཀྱིལ་འཁོར །གདུད་སེལ་ལྗང་ཁུ །དྲི་མཆོག་བྱུག་པའི་རིན་ཆེན །ནམ་མཁའ གནྡྷེ དཀྱིལ་འཁོར ཞལ་ཟས་སེར་མོ་རྡོ་རྗེ བདུད་རྩིས་གང་བས ནམ་མཁའ་གང་བས ནཻ་ཝི་དྱ དཀྱིལ་འཁོར སྒྲ་སྙན་སྣ་ཚོགས་རྡོ་རྗེ །པི་ཝཾ་གླིང་བུ་རྔ་ཆེན་སོགས་འཛིན་མ། ནམ་མཁའ་གང་ ༀ་ཨཱཿབཛྲ་གྷཱཎྜ་ར་ཎ་པྲ་ཏཱི་ཙྪ་ཧཱུྃ་སྭཱ་ཧཱ། ཞེས་ཉེར་སྤྱོད་ལྔ་རོལ་མོར་བཅས་པ་དང་། རྒྱལ་བ་རྣམས་ཀྱི་འདོད་འབྱུང་ལྷ་མོའ་ཚུལ། །གཟུགས་མཛེས་དཀར་མོ་མེ་ལོང་པདྨའི་སྣོད། །ཅང་ཏེའུའི་སྒྲ་འཁྲོལ་ཁ་ཊྭཱཾ་ལ་བརྟེན་མ། །ནམ་མཁའ ༀ་ཨཱཿབཛྲ་ཨཱ་ད་པྲ་ཏིཙྪ་ཧཱུྃ་སྭཱ་ཧཱ། རྒྱལ་བ་རྣམས དབྱངས་སྙན་སྔོན་མོ་པི་ཝཾ་པདྨའི་སྣོད། ཅང་ཏེའུའི ནམ་མཁའ ཝཱི་ཎེ རྒྱལ་བ དྲི་ལྡན་སེར་མོ་སྒོས་ཁང་པདྨའི་སྣོད། ཅང་ཏེའུ ནམ་མཁའ གནྡྷེ རྒྱལ་བ བཅུད་ལྡན་དམར་མོ་བཟའ་བཏུང་པདྨའི་སྣོད། ཅང་ཏེའུ ནམ་མཁའ ར་ས རྒྱལ་བ་
༢༦༧བདེ་ལྡན་ལྗང་ཁུ་རས་བཟང་པདྨའི་སྣོད། ཅང་ཏེའུ ནམ་མཁའ་གང་བས ཞེས་འདོད་ཡོན་གྱིས་ལྷ་མོས་མཆོད། ༀ་ན་མོ་བྷ་ག་བ་ཏེ་ཝི་རེ་ཤཱ་ཡ་ཧུཾ་ཧཱུྃ་ཕཊ། ༀ་མ་ཧཱ་ཀ་སྣི་སནྣི་བྷ་ཡ་ཧུཾ་ཧཱུྃ་ཕཊ། ༀ་ཛ་ཊ་མུ་ཀུ་ཊོ་ཏྐ་ཊཱ་ཡ་ཧུཾ་ཧཱུྃ་ཕཊ། ༀ་དཾཥྚ་ཀ་རཱ་ལོ་གྲ་བྷི་ཥ་ཎ་མུ་ཁ་ཡ་ཧུཾ་ཧཱུྃ་ཕཊ། ༀ་ས་ཧཱ་སྲ་བྷུ་ཛ་བྷཱ་སུ་ར་ཡ་ཧུཾ་ཧཱུྃ་ཕཊ། ༀ་པ་ར་ཤུ་པ་ཤོ་དྱ་ཏ་ཤཱུ་ལ་ཁ་ཊཱ་ངྒ་དྷཱ་རི་ཎེ་ཧུཾ་ཧཱུྃ་ཕཊ། ༀ་བྱཱ་བྷྲཱ་ཛི་ནཱཾ་བ་ར་དྷཱ་ར་ཡ་ཧུཾ་ཧཱུྃ་ཕཊ། ༀ་མ་ཧཱ་དྷཱུ་མྲནྡྷཱ་ཀཱ་ར་ཝ་པུ་ཥཱ་ཡ་ཧུཾ་ཧཱུྃ་ཕཊ། ༀ་ན་མོ་བྷ་ག་ཝ་ཏཱི་བཛྲ་ཝ་རཱ་ཧཱི་བཾ་ཧུཾ་ཧཱུྃ་ཕཊ། ༀ་ན་མ་ཨཱརྻ་ཨ་པ་རཱ་ཛི་ཏེ་ཏྲེ་ལོ་ཀྱ་མཱ་ཏེ་མ་ཧཱ་བིདྱ་ཤྭ་རཱི་ཧུཾ་ཧཱུྃ་ཕཊ། ༀ་ན་མཿསརྦ་བྷུ་ཏ་བྷ་ཡཱ་བ་ཧེ་མ་ཧཱ་བཛྲེ་ཧུཾ་ཧཱུྃ་ཕཊ། ༀ་ན་མོ་བཛྲ་ཨཱ་པ་རཱ་ཛི་ཏེ་ཝ་ཤྱཾ་ཀ་རི་ནེ་ཏྲ་བྷྲ་མ་ཎི་ཧུཾ་ཧཱུྃ་ཕཊ། ༀ་ན་མཿཤོ་ཥ་ཎི་རོ་ཥ་ཎི་ཀྲེ་དྷེ་ཀ་རཱ་ལི་ནི་ཧུཾ་ཧཱུྃ་ཕཊ། ༀ་ན་མཿཏྲཱ་ས་ནི་མཱ་ར་ཎི་པྲ་བྷེ་ད་ནི་ཨ་པ་རཱ་ཛ་ཡེ་ཧུཾ་ཧཱུྃ་ཕཊ། ༀ་ན་མོ་བི་ཛ་ཡེ་ཛམྦྷ་ནི་སྟཾ་བྷ་ནི་མོ་ཧ་ནི་ཧུཾ་ཧཱུྃ་ཕཊ། ༀ་ན་མོ་བཛྲ་ཝཱ་ར་ཧི་མ་ཧཱ་ཡོ་གི་ནི་ཀ་མེ་ཤྭ་རི་ཁ་གེ་ཧུཾ་ཧཱུྃ་ཕཊ། ཅེས་སམ། ཡང་ན། བཅོམ་ལྡན་མགོན་པོ་སོགས་ཡབ་ཡུམ་གྱི་རྐང་པ་བརྒྱད་པ་བོད་སྐད་གང་རིགས་ཀྱིས་བསྟོད་དོ། །གསུམ་པ་ལས་བུམ་སྒྲུབ་པ་ནི། བསང་སྦྱང་། སྟོང་པའི་ངང་ལས་བྷྲཱུཾ་ལས་རིན་པོ་ཆེའི་བུམ་པ་མཚན་ཉིད་ཐམས་ཅད་ཡོངས་སུ་རྫོགས་པའི་དབུས་སུ་པཾ་ལས་པདྨ་འདབ་མ་བརྒྱད་པའི་ལྟེ་བར། ཨ་ལས་ཟླ་བའི་དཀྱིལ་འཁོར་དེའི་སྟེང་དུ་ཧཱུྃ་ལས་རྡོ་རྗེ་དཀར་པོ་རྩེ་ལྔ་པ་ལྟེ་བ་ལ་ཧཱུྃ་གིས་མཚན་པ་ལས་འོད་འཕྲོས། འཕགས་པ་མཆོད། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། ཚུར་འདུས་ཧཱུྃ་ལ་ཐིམ། ཡོངས་སུ་གྱུར་པ་ལས་རྡོ་རྗེ་སེམས་དཔའ་སྐུ་མདོག་དཀར་པོ་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། ཡུམ་རྡོ་རྗེ་སྙེམས་མ་དཀར་མོ་གྲི་གུག་དང་ཐོད་པ་འཛིན་པས་ཡབ་ལ་འཁྱུད་པ། གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ། སྐྱིལ་མོ་ཀྲུང་
༢༦༨གིས་བཞུགས་པའི་དཔྲལ་བར་ༀ། མགྲིན་པར་ཨཱཿཐུགས་ཀར་ཧཱུྃ། ཧཱུྃ་ལས་འོད་འཕྲོས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་རྡོ་རྗེ་སེམས་དཔའ་ཡབ་ཡུམ་གྱི་རྣམ་པར་སྤྱན་དྲངས། ཛཿཧཱུྃ་བཾ་ཧོཿ བཅོམ་ལྡན་འདས་བདག་དང་མཐའ་ཡས་པའི་སེམས་ཅན་ཐམས་ཅད་ཀྱི་སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། ཅེས་གསོལ་བ་བཏབ་པས་སྐུ་ལས་བདུད་རྩིའི་རྒྱུན་བབས་བུམ་པ་གང་བར་གྱུར། ཅེས་མོས་ལ། ༀ་ཤྲཱི་བཛྲ་ཧེ་རུ་ཀ་སོགས་ཧེ་རུ་ཀའི་ཡིག་བརྒྱ་ཉེར་གཅིག་ལས་མི་ཉུང་བ་བཟླ། མཐར། མགོན་པོ་བདག་ནི་སོགས་ཀྱི་གསོལ་བ་བཏབ། དཔལ་རྡོ་རྗེ་སེམས་དཔའ་འོད་དུ་ཞུ་ནས་བུམ་པའི་ཆུར་གྱུར་བར་བསྒོམ་ལ། ཚོགས་བསང་སྦྱང་། བདག་བསྐྱེད་ཀྱི་བདུད་རྩིའི་སྐབས་ལྟར་བྱིན་བརླབ། འདོད་པའི་ཡོན་ཏན་བསམ་གྱིས་མི་ཁྱབ་པས་བླ་མ་དང་བཅས་པའི་ལྷ་ཚོགས་རྣམས་ལ་མཆོད་པར་བསམ་ཞིང་རོལ་མོ་དང་བཅས་པས། ཚོགས་འཁོར་རྒྱས་པའི་སྐབས། བཀྲ་ཤིས་གང་ཞིག་ཆོས་ཀྱི་དབྱིངས་ལས་ལེགས་བྱུང་བ། ཞེས་ཤིས་བརྗོད། གསུང་སྲོལ་ཡོད་པ་སོགས་སྤྲོ་ན་བྱ། བསྡུ་ན། གཟུགས་དང་སྒྲ་དང་དྲི་དང་རོ། །རེག་བྱ་འདོད་ཡོན་རྣམ་ལྔ་འདི། །བཀའ་བརྒྱུད་བླ་མ་རྣམས་ལ་འབུལ། །ཐིམ་པའི་ཚུལ་གྱིས་བཞེས་སུ་གསོལ། །ག་ཎ་ཙཀྲ་པཱུ་ཛ་ཁཱ་ཧི། གཟུགས་དང་ རེག་བྱ་འདོད་ཡོན རྡོ་རྗེ་རྣལ་འབྱོར་མ་ལ་འབུལ། །ཐིམ་པའི་ཚུལ་གྱིས ག་ཎ་ཙཀྲ་པཱུ་ཛཿ དེ་བཞིན་ཐོག་མའི་རྐང་པ་གཉིས་དང་། མཐའ་མའི་རྐང་པ་གཉིས་འདྲ་བ་ལ། ཡི་དམ་ལྷ་ཚོགས་རྣམས་ལ་འབུལ། །དཔའ་བོ་མཁའ་འགྲོ་རྣམས་ལ་འབུལ། །ཆོས་སྐྱོང་སྲུང་མ་རྣམས་ལ་འབུལ། །ཕྱོགས་སྐྱོང་ཞིང་སྐྱོང་རྣམས་ལ་འབུལ། །གཞི་བདག་གནས་བདག་རྣམས་ལ་འབུལ། །རྡོ་རྗེ་སྤུན་གྲོགས་རྣམས་ལ་འབུལ། །ཞེས་སྦྱར་ལ་ཚོགས་འབུལ་ལོ། །གཉིས་པ་དབང་དངོས་ནི། སྣོད་དུ་རུང་བའི་སློབ་མ་རྣམས། །ཇི་ལྟར་བལྟམས་པ་སོགས་ལས་བུམ་ཆུས་ཁྲུས་བྱ། གྲལ་ལ་འཁོད་
༢༦༩བླ་མ་ཧེ་རུ་ཀའི་ང་རྒྱལ་དང་ལྡན་པས་བགེགས་གཏོར། ༀ་ཨ་ཀ་རོ་མུ་ཁཾ་སོགས། ཕཊ་སྭཱ་ཧཱ། ལན་གསུམ་གྱིས་བསྔོས་ལ། བདེན་པ་བདར་བ་ནི། ཕཊཿ དཀོན་མཆོག་གསུམ་ལ་ཕྱག་འཚལ་ལོ། །རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ ཆོས་ཀྱི་བཀའ དགེ་འདུན་གྱི་བཀའ ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི མ་གནས་གསུམ་གྱི་མཁའ་འགྲོ་མ་རྣམས་ཀྱི དམ་པ་ཆོས་སྐྱོང་བའི་སྲུང་མ་རྣམས་ཀྱི་བཀའ་བདེན་པ་དང་། བདེན་པོ་ཆེན་པོ་དེའི་བྱིན་རླབས་དང་། རྣལ་འབྱོར་པ་བདག་གི་ལྷག་པའི་བསམ་པ་རྣམ་པར་དག་པའི་མཐུ་ལ་བརྟེན་ནས། བདག་རྡོ་རྗེ་འཛིན་པས་དིང་འདིར་སློབ་མ་རྣམས་ལ་ཡེ་ཤེས་མེའི་བྱིན་རླབས་ཟབ་མོ་བགྱི་བ་ལ། འབྱུང་པོ་མི་དང་མི་མ་ཡིན་པ་སྔགས་ཉན་པ་ལ་མི་དབང་ཞིང་། ཕྱག་རྒྱ་ལྟ་བ་ལ་མི་དབང་བའི་བདུད་བགེགས་བར་དུ་གཅོད་པར་བྱེད་པ་ཐམས་ཅད་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་ཁྱེར་ལ་མྱུར་བ་ཉིད་དུ་ཕྱིར་དེངས་ཤིག །གང་དག་མི་འགྲོ་བ་དེ་དག་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བ་འདིས་མགོ་བོ་ཚལ་བ་བརྒྱར་འགས་པར་འགྱུར་ཏ་རེ། ཞེས་བགེགས་གཏོར་བཏང་ནས། ༀ་ཧྲཱིཿཧ་ཧ་སོགས་ཡི་དམ་གྱི་གཟུངས་སྔགས་དང་། སུམྦྷ་ནི་བརྗོད་ཅིང་། གུ་གུལ་གྱི་དུད་པ་བཏང་། ཐུན་གྱི་བྲབ་ཏེ་བགེགས་སྐྲད། བླ་མས། བདག་གི་སློབ་མ་འདི་རྣམས་ལ་ཡེ་ཤེས་ཀྱི་དྲོད་ལ་བར་དུ་གཅོད་པ་ཐམས་ཅད་ཉེ་བར་ཞི་བར་བྱིན་གྱིས་བརླབ་ཏུ་གསོལ། ཅེས་བླ་མ་དང་ལྷ་ལ་གསོལ་བ་གདབ། མཎྜལ་བཀྱེ་བསྡུ་དང་སེམས་བསྐྱེད་གསལ་གདབ། དྲང་ངེས་ཀྱི་ཆོས་བཤད་ཇི་ལྟར་འོས་པ་དང་། ཁྱད་པར། དེ་ལ་འདིར་སྐབས་སུ་བབས་པ། མཚན་ཉིད་རྒྱུའི་ཐེག་པ་ལས་ཁྱད་པར་དུ་མས་འཕགས་པ་འབྲས་བུ་གསང་སྔགས་རྡོ་རྗེའི་ཐེག་པ་ལའང་རྒྱུད་སྡེ་བཞིར་བཞུགས་པ་ལས་མཆོག་དང་ཕུལ་དུ་གྱུར་པ་བདེ་
༢༧༠དགྱེས་གཙོ་བོར་གྱུར་པའི་བླ་མེད་མ་རྒྱུད་རྣམས་ཀྱི་རྫོགས་རིམ་བདེ་སྟོང་མཆོག་ཏུ་མི་འགྱུར་བའི་ཡེ་ཤེས་སྐྱེད་པའི་ཐབས་ལམ་རྣམས་ཀྱི་རྩ་བ་ལྷན་སྐྱེས་ཙཎྜ་ལཱི་སྒོམ་པ་ལ་གེགས་སེལ་ཞིང་བོགས་མྱུར་དུ་ཐོན་པ་སོགས་ཡོན་ཏན་གྱི་རྩལ་སྐྱེད་པ་ལ། མཆོག་ཏུ་བསྔགས་པ་ལ་རྡོ་རྗེའི་ཚིག་རྐང་ལས་ཁྱད་པར་དྲོད་ཀྱི་དབང་བསྐུར་ཅེས་དངོས་སུ་བསྟན་པའི་གདམས་ངག་གྲུབ་ཐོབ་བརྒྱུད་པ་བར་མ་ཆད་པ་ལས་བྱོན་པ་སྟེ། དེའང་རྒྱུད་དང་འབྲེལ་བ་ཐབས་ལམ་གྱི་གདམས་པ་དང་། བྱིན་རླབས་དང་འབྲེལ་བ་སྙན་བརྒྱུད་ཀྱི་གདམས་པ་ཞེས་བཀའ་བརྒྱུད་རིན་པོ་ཆེ་རྣམས་ལ་ཡོངས་སུ་གྲགས་པའི་བཀའ་སྲོལ་ཕྱི་མ་འདི་ཉིད་ཀྱི་བྱིན་རླབས་རིང་བརྒྱུད་རྡོ་རྗེ་འཆང་། ཤ་བ་རི་པ། མེ་ཏྲི་པ། ཏི་པུ་དྲེ་མེད་བཤེས་གཉེན། རས་ཆུང་པ་སོགས་ལས་བརྒྱུད་དེ་དཔལ་ལྡན་འབྲུག་པ་བཀའ་བརྒྱུད་ལས་བར་མ་ཆད་པར་བྱོན་པ་དང་། ཉེ་བརྒྱུད་རྗེ་བཙུན་ཡེ་ཤེས་ཀྱི་སྐུ་བརྙེས་པ་རས་ཆུང་རྡོ་རྗེ་གྲགས་པས་མཚུངས་མེད་འགྲོ་བའི་མགོན་པོས་འཇམ་དབྱངས་ཆོས་ཀྱི་གྲགས་པ་ལ་དངོས་སུ་སྩལ་བ་རྡོ་རྗེ་འཆང་གིས་གསང་ཚིག །ཡེ་ཤེས་མཁའ་འགྲོའི་ཐུགས་བཅུད། བྱིན་རླབས་ཀྱི་གཟི་བྱིན་དང་ལྡན་པ་མཻ་ཧྲཱི་སྙན་བརྒྱུད་ལས་བྱོན་པ་ཐོད་དབང་མེའི་འཁོར་ལོའ་བྱིན་རླབས་ཟབ་མོ་བསྒྲུབ་པ་ལ་སློབ་དཔོན་གྱིས་བགྱི་བར་འོས་པ་རྣམས་ཚུལ་བཞིན་གྲུབ་པ་ལགས། ཁྱེད་རང་སློབ་མ་རྣམས་ཀྱི་ངོ་སྐལ་དུ་གྱུར་པ་ལ་ཐོག་མར་བྱིན་རླབས་ཞུ་བའི་ཡོན་ཏུ་དམིགས་ཏེ་མཎྜལ་འབུལ་བར་ཞུ། ཞེས་མཚམས་སྦྱར་ལ་མཎྜལ་འབུལ་གཞུག །བླ་མ་དང་ལྷག་པའི་ལྷར་མོས་གདུང་རྩེ་གཅིག་པས་གསོལ་བ་བཏབ་པ་འདིའི་རྗེས་ཟློས་མཛོད། དགའ་ཆེན་ཁྱོད་བདག་སྟོན་པ་སྟེ། །ཕག་མོ་ལྷན་ཅིག་ཡང་དག་སྦྱོར། །བྱང་ཆུབ་ཆེན་པོའ་ཚུལ་བསྟན་པ། །མགོན་པོ་ཆེན་པོ་བདག་འཚལ་ལོ། །དམ་ཚིག་དེ་ཉིད་བདག་ལ་སྩོལ། །བྱང་ཆུབ་
༢༧༡སེམས་ཀྱང་བདག་ལ་སྩོལ། །སངས་རྒྱས་ཆོས་དང་དགེ་འདུན་ཏེ། །སྐྱབས་གསུམ་དག་ཀྱང་བདག་ལ་སྩོལ། །ཐར་པ་ཆེན་པོའ་གྲང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། །ལན་གསུམ། བླ་མས། དེ་ལྟར་གསོལ་བ་བཏབ་པས་སྣོད་རུང་དུ་གྱུར་པ་ལ་སྡོམ་པ་བསྒྲག་པ་ཡིན་པས་འདི་ལ་གསན་འཚལ། སངས་རྒྱས་ཆོས་དང་དགེ་འདུན་ཏེ། །དཀོན་མཆོག་གསུམ་ལ་སྐྱབས་སུ་སོང་། །འདི་ནི་སངས་རྒྱས་རིགས་དག་པའི། །སྡོམ་པ་བརྟན་པོར་གྱུར་པའོ། །རྡོ་རྗེ་དྲིལ་བུ་ཕྱག་རྒྱ་ནི། །བློ་ཆེན་ཁྱོད་ཀྱིས་བཟུང་བར་བྱ། །བྱང་ཆུབ་སེམས་གང་དེ་རྡོ་རྗེ། །ཤེས་རབ་དྲིལ་བུ་ཞེས་གྲགས་སོ། །བློ་ཆེན་ཁྱོད་ཀྱིས་བཟུང་བྱ་སྟེ། །བླ་མ་སངས་རྒྱས་ཀུན་དང་མཉམ། །འདི་ནི་རྡོ་རྗེའི་རིགས་དག་པའི། །དམ་ཚིག་སྡོམ་པ་ཡིན་པར་བཤད། །རིན་ཆེན་རིགས་ལ་རྟག་ཏུ་ནི། །ཉིན་རེ་བཞིན་དུ་དུས་དྲུག་ཏུ། །ཆོས་དང་ཟང་ཟིང་མི་འཇིགས་བྱམས། །སྦྱིན་པ་རྣམ་བཞི་རྟག་ཏུ་སྦྱིན། །ཕྱི་དང་གསང་བ་ཐེག་པ་གསུམ། །དམ་པའི་ཆོས་ཀྱང་མ་ལུས་གཟུང་། །འདི་ནི་པདྨའི་རིགས་དག་པའི། །དམ་ཚིག་ཡིད་དུ་འོང་བའོ། །ལས་ཀྱི་རིགས་མཆོག་ཆེན་པོ་ལ། །སྡོམ་པ་ཐམས་ཅད་ལྡན་པ་ནི། །ཡང་དག་ཉིད་དུ་བཟུང་བར་བགྱི། །མཆོད་པའི་ལས་ཀྱང་ཅི་ནུས་བགྱི། །དེ་ལས་གཞན་པ་བཅུ་བཞི་ནི། །ཕས་ཕམ་པར་ནི་རབ་ཏུ་བཤད། །སྤང་ཞིང་དོར་བ་མི་བྱ་སྟེ། །རྩ་བའི་ལྟུང་བ་ཞེས་བཤད་དོ། །ཇི་ལྟར་བསྒྲགས་པའི་སྡོམ་པ་དེ་རྣམས་ཚུལ་བཞིན་བསུངས་པས། རིམ་གཉིས་ཀྱི་རྣལ་འབྱོར་ཟབ་མོ་རྒྱུད་ལ་སྐྱེ་བའི་སྐལ་ལྡན་དུ་འགྱུར་བ་ཡང་། ཇི་སྐད་དུ་དམ་ཚིག་སྡོམ་པ་མིག་གི་འབྲས་བུ་ལྟར། །བསྲུངས་པས་རིམ་གཉིས་ལམ་གྱི་སྣོད་འགྱུར་ཞིང་། །སྐྱེ་ཤི་བར་དོའ་མུན་པ་ཀུན་སེལ་འགྱུར། །ཞེས་པའི་དོན་ཡིད་དང་འདྲེས་ངེས་པར་བསམ་ལ་འདིའི་རྗེས་ཟློས་ལན་
༢༧༢གསུམ་མཛོད། སངས་རྒྱས་ཆོས་དང་དགེ་འདུན་ལ། །རྟག་ཏུ་བདག་ནི་སྐྱབས་སུ་མཆི། །རྣལ་འབྱོར་གསང་སྔགས་མཁའ་འགྲོ་མ། །འཁོར་ལོ་གསུམ་གྱི་བདག་ཉིད་ཅན། །ཀུན་ལ་རྟག་ཏུ་སྐྱབས་སུ་མཆི། །དཔའ་བོ་དཔའ་མོ་དབང་ལྷ་མོ། །བྱང་ཆུབ་སེམས་དཔའ་བདག་ཉིད་ཆེ། །ཁྱད་པར་དུ་ཡང་སློབ་དཔོན་ལ། །རྟག་ཏུ་བདག་ནི་སྐྱབས་སུ་མཆི། །དཔལ་ལྡན་ཁྲག་འཐུང་སོགས་དཔའ་བོ། །རྣལ་འབྱོར་མ་ནི་སྣང་མཛད་སོགས། །བྱང་ཆུབ་སེམས་དཔའ་དཔག་མེད་པ། །ཐམས་ཅད་བདག་ལ་དགོངས་སུ་གསོལ། །བདག་ཅག་དུས་འདི་ནས་བཟུང་སྟེ། །ཇི་སྲིད་གཉིས་མེད་ལ་གནས་པར། །དེ་ཡི་ཚངས་སྤྱོད་གཉིས་མེད་པར། །ཉི་ཤུ་རྩ་གཉིས་ལེགས་པར་བསྲུང་། །ཞེས་ལན་གསུམ་བརྗོད། དེ་ནས་ཡེ་ཤེས་པའི་བྱིན་རླབས་དབབ་པ་ལ་དམིགས་པ་འདི་བཞིན་དུ་མཛོད། སློབ་དཔོན་བཅོམ་ལྡན་འདས་འཁོར་ལོ་སྡོམ་པ་ཨིནྡྲ་ནཱི་ལ་དང་མཚུངས་པའི་སྐུ་མདོག་སྔོན་པོ། སོགས་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །གཙོ་བོ་ལ་ༀ་ཧ་སྙིང་ཁར་རྡོ་རྗེ་སེམས་དཔའ་དཀར་པོ་སོགས་ནས་ཐམས་ཅད་ཀྱང་ཞལ་གཅིག་ཕྱག་གཉིས་པ་རྡོ་རྗེ་དང་དྲིལ་བུ་འཛིན་པ། ཡུམ་ལ་ༀ་བཾ་ལྟེ་བར་ཕག་མོ་དམར་མོ་སོགས་ནས་ཐམས་ཅད་ཀྱང་ཞལ་གཅིག་ཕྱག་གཉིས་གྲི་གུག་དང་ཐོད་པ་འཛིན་པར་གསལ་བའི་ཐུགས་ཀའི་ས་བོན་ལས་འོད་ཟེར་འཕྲོས་པས་ཡེ་ཤེས་ཀྱི་འཁོར་ལོ་མདུན་གྱི་ནམ་མཁར་སྤྱན་དྲངས་བའི་མོས་པས། ཧཱུྃ། བཅོམ་ལྡན་འཁོར་ལོ་སྡོམ་པ་ལ། །དཔའ་བོ་མཁའ་འགྲོས་བསྐོར་ནས་ནི། །གནས་འདིར་སྤྱན་འདྲེན་གཤེགས་སུ་གསོལ། །ཡབ་ཡུམ་གྱིས་སྙིང་པོ་ཉེ་སྙིང་གི་མཐར། བཛྲ་ས་མ་ཡ་ཛ་ཛཿཧཱུྃ་བཾ་ཧོཿ ཞེས་དྲག་ཏུ་བརྗོད་ཅིང་ཌཱ་དྲིལ་བསྐྲོལ་བ་དང་བསྟུན། སློབ་མའི་རྒྱུད་བྱིན་གྱིས་རློབས་པའི་དམིགས་འདུན་བསྐྱེད། སློབ་མ་རྣམས་ཁཎྜ་རོ་ཧཱེས་བསང་ལ། ཁྱེད་རང་
༢༧༣རྣམས་སྐད་ཅིག་གིས་རྗེ་བཙུན་རྡོ་རྗེ་རྣལ་འབྱོར་མ་སྐུ་མདོག་པདྨ་རཱ་གའི་འོད་ལྟར་དམར་བ་ཞལ་གཅིག་ཕྱག་གཉིས་སྤྱན་གསུམ་མ། ཕྱག་གཡས་གྲི་གུག་འབར་བ་ནམ་མཁའི་མཐོང་སུ་འཕྱར་བ། རྣམ་པར་རྟོག་པའི་ཟུག་རྔུ་མ་ལུས་པ་གཅོད་ཅིང་། གཡོན་ཐོད་ཁྲག་ཐུགས་ཀར་འཛིན་པ། ཟག་པ་མེད་པའི་བདེ་བའི་རོས་ཚིམ་པར་མཛད་པ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ཁྲག་འཛག་པ་ལྔ་བཅུའི་དོ་ཤལ་བྱས་པ། ཐལ་ཆེན་སྤངས་པའི་ཕྱག་རྒྱ་ལྔས་བརྒྱན་ཅིང་། གྲུ་མོ་ན་ཡབ་ཧེ་རུ་ཀ་མཚོན་པའི་ཁ་ཾ་ག་བསྣམས་པ། གཅེར་བུ་བརྒྱད་གཉིས་ལོན་པའི་ལང་ཚོ་ཅན། ཞབས་གཡས་བསྐུམ་གཡོན་བརྐྱང་སྲོག་བྲལ་བའི་སྙིང་གར་མནན་ཏེ་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་ལྟེ་བར་ༀ་བཾ། སྙིང་གར་ཧཾ་ཡཽཾ། ཁར་ཧྲིཾ་མོཾ། དཔྲལ་བར་ཧྲིཾ་ཧྲིཾ། སྤྱི་གཙུག་ཏུ་ཧཱུྃ་ཧཱུྃ། ཡན་ལག་ཐམས་ཅད་ལ་ཕཊ་ཕཊ་རྣམས་གསལ་ཐོབ། སློབ་མ་རྣམས་ཀྱི་དབུས་སུ་བླ་མས་རྡོ་རྗེ་གདེངས་ཏེ་ཡི་གེ་བདུན་པ་ལན་ལྔ་བདུན་གང་རུང་བརྗོད་རྗེས། རྡོ་རྗེ་སྤྱི་བོར་འཇོག་པ་དང་བསྟུན། དེང་ཁྱོད་ཀྱི་དཔལ་ཧེ་རུ་ཀ་ང་ཡིན་གྱི། ངས་ཇི་ལྟར་བསྒོ་བ་ཁྱོད་ཀྱིས་བྱ་དགོས་སོ། །ཁྱེད་ཀྱི་ང་ལ་བརྙས་པར་མ་བྱེད། ཁྱོད་མི་བདེ་བ་མ་སྤངས་པར་ཚེའི་དུས་བྱས་ནས་དམྱལ་བར་ལྟུང་བར་འགྱུར་ཏ་རེ། ཞེས་དམ་བསྒྲག །དབང་བསྐུར་དངོས་གཞི་ལ། ལུས་ལ་མེ་ཡི་བྱིན་རླབས་ཞུ་སྙམ་པས་གསོལ་བ་གདབ་པ་འདིའི་རྗེས་ཟློས་མཛོད། བླ་མ་འཁོར་ལོ་སྡོམ་པ་ཡིས། །བདག་གི་ལུས་ལ་ཡེ་ཤེས་ཀྱི། །མེ་ཡི་བྱིན་རླབས་སྩལ་དུ་གསོལ། །ལན་གསུམ། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་ཐོད་པའི་ནང་གི་ཡི་དམ་ཡབ་ཡུམ་གྱི་སྐུའི་བྱིན་རླབས་མེའི་རང་བཞིན་ༀ་གྱི་རྣམ་པ་འོད་ཟེར་གྱི་ཚུལ་དུ་འཕྲོས་པ་ཕྱོགས་བཅུའི་སངས་རྒྱས་བྱང་སེམས་ཡི་དམ་ཞི་ཁྲོ་རྒྱལ་སྲས་འཕགས་པའི་ཚོགས་ཀྱི་སྐུ་རྡོ་རྗེ་དང་རོ་གཅིག་ཏུ་འདྲེས་
༢༧༤པ་ཁྱེད་རང་རྣམས་ཀྱི་དཔྲལ་བར་ཐིམ་པའི་མོས་པ་གྱིས། ༀ་ཧྲཱིཿཧ་ཧ་ཧཱུྃ་ཧཱུྃ་ཕཊ། ༀ་བཛྲ་བཻ་རོ་ཙ་ནཱི་ཡེ་ཧཱུྃ་ཧཱུྃ་ཕཊ་སྭ་ཧཱ། ཞེས་ཉེ་སྙིང་བརྗོད་ཅིང་། ཐོད་པས་དཔྲལ་མཚམས་སུ་དབང་བསྐུར་ཞིང་རོལ་མོ་སྒྲོག །གུ་གུལ་གྱི་དུད་པས་བདུག །དཔལ་འབར་རམ་གྱིས་མཚན་པ་ལུས་ལ་བསྐོར་བས་ལུས་མེའི་རང་བཞིན་དུ་གྱུར་པའི་མོས་པ་མཛོད། ཛྙཱ་ན་ཛྭ་ལ་རཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་བརྗོད་ཅིང་དཔལ་འབར་ལུས་ལ་བསྐོར། དེ་ལྟར་དབང་བསྐུར་བས་སྐུའི་བྱིན་རླབས་ལུས་ལ་ཞུགས་པས་སྐུ་རྡོ་རྗེ་འགྲུབ་པའི་སྐལ་ལྡན་དུ་གྱུར་པའི་མོས་པ་མཛོད། དེ་ནས་གསུང་གི་བྱིན་རླབས་ཞུ་སྙམ་པས་གསོལ་བ་གདབ་པ་འདིའི་རྗེས་ཟློས་མཛོད། བླ་མ་འཁོར་ལོ་སྡོམ་པ་ཡིས། །བདག་གི་ངག་ལ་ཡེ་ཤེས་ཀྱི། །མེ་ཡི་བྱིན་རླབས་སྩལ་དུ་གསོལ། །ལན་གསུམ། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། ཐོད་པའི་ནང་གི་ཡི་དམ་གྱི་གསུང་གི་བྱིན་རླབས་མེ་ཡི་རང་བཞིན་ཨཱཿའི་རྣམ་པ་འོད་ཟེར་གྱི་ཚུལ་དུ་འཕྲོས་པ། ཕྱོགས་བཅུའི་སངས་རྒྱས་བྱང་སེམས་ཡི་དམ་ཞི་ཁྲོ་རྒྱལ་སྲས་འཕགས་པའི་ཚོགས་ཀྱི་གསུང་རྡོ་རྗེ་དང་རོ་གཅིག་ཏུ་འདྲེས་པ་ཁྱེད་རང་རྣམས་ཀྱི་མགྲིན་པར་ཐིམ་པའི་མོས་པ་མཛོད། ཨཱཿཨི་ཧྲཱིཿསྭཱ། ཞེས་ཐོད་པས་མགྲིན་པར་དབང་བསྐུར་ཞིང་རོལ་མོ་དང་དུད་པ་བྱ། དེ་ནས་སྔགས་འདིའི་རྗེས་ཟློས་མཛོད། །ཅེས་འཚམས་སྦྱར་ནས་སློབ་དཔོན་གྱིས་ཕྲེང་བ་ནས་བཟུང་དུ་བཅུག་ལ། ཡི་དམ་ཡབ་ཡུམ་གྱི་ཉེ་སྙིང་ལན། ཁ་ཤས་བགྲང་བུ་བཅུག །བདུད་རྩི་ཐུར་མགོ་རེ་སྟེར། དཔལ་འབར་རཾ་གྱིས་མཚན་པ་ངག་ལ་བསྐོར་བས་ངག་རླུང་ཡེ་ཤེས་མེ་ཡི་རང་བཞིན་དུ་གྱུར་པའི་མོས་པ་མཛོད། ཛྙཱ་ན་ཛྲ་ལ་རི་སུ་པྲ་ཏིཥྛ་བཛྲ་ཡ་སྭཱ་ཧཱ། བརྗོད་ཅིང་དཔལ་འབར་བསྐོར། དེ་ལྟར་དབང་བསྐུར་བས་གསུང་གི་བྱིན་རླབས་ངག་ལ་ཞུགས་པས་གསུང་རྡོ་རྗེ་འགྲུབ་པའི་སྐལ་ལྡན་དུ་བྱས་པའི་མོས་པ་མཛོད། ཐུགས་ཀྱི་བྱིན་རླབས་ཞུ་སྙམ་པས་གསོལ་བ་གདབ་པ་འདིའི་རྗེས་ཟློས་མཛོད། བླ་མ་འཁོར་ལོ་སྡོམ་པ་ཡིས།
༢༧༥བདག་གི་ཡིད་ལ་ཡེ་ཤེས་ཀྱི། །མེ་ཡི་བྱིན་རླབས་སྩལ་དུ་གསོལ། ལན་གསུམ། ཡང་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་ཐོད་པའི་ནང་གི་ཡི་དམ་ཡབ་ཡུམ་གྱི་ཐུགས་ཀྱི་བྱིན་རླབས་མེའི་རང་བཞིན་ཧཱུྃ་གི་རྣམ་པ་འོད་ཟེར་གྱི་ཚུལ་དུ་འཕྲོས་པ། ཕྱོགས་བཅུའི་སངས་རྒྱས་བྱང་སེམས་ཡི་དམ་ཞི་ཁྲོ་རྒྱལ་སྲས་འཕགས་པའི་ཚོགས་ཀྱི་ཐུགས་རྡོ་རྗེ་དང་རོ་གཅིག་ཏུ་འདྲེས་པ་ཁྱེད་རང་རྣམས་ཀྱི་སྙིང་ཁར་ཐིམ་པའི་མོས་པ་མཛོད། ཧཱུྃ། ཞེས་བརྗོད་ཅིང་ཐོད་པ་སྙིང་གར་འཇོག་པ་དང་རོལ་མོ། དུད་པ་བྱ། དེ་ནས། དཔལ་འབར་རམ་གྱིས་མཚན་པ་ཡིད་ལ་བསྐོར་བས་ཡེ་ཤེས་མེའི་རང་བཞིན་དུ་གྱུར་པའི་མོས་པ་མཛོད། ཛྙ་ན་ཛྲ་ལ་རཾ་སུ་པྲ་ཏིཥྛ་བཛྲ་ཡ་སྭཱ་ཧཱ། ཞེས་དཔའ་འབར་བསྐོར། དེ་ལྟར་དབང་བསྐུར་བས་ཐུགས་ཀྱི་བྱིན་རླབས་ཡིད་ལ་ཞུགས་པས་ཐུགས་རྡོ་རྗེ་འགྲུབ་པའི་སྐལ་ལྡན་དུ་བྱས་པའི་མོས་པ་མཛོད། དེ་ནས་སྐུ་གསུང་ཐུགས་དབྱེར་མི་ཕྱེད་པའི་བྱིན་རླབས་ཞུ་སྙམ་པས་གསོལ་བ་གདབ་པ་འདིའི་རྗེས་ཟློས་མཛོད། བླ་མ་འཁོར་ལོ་སྡོམ་པ་ཡིས། །བདག་གི་ལུས་ངག་ཡིད་གསུམ་ལ། །ཡེ་ཤེས་མེ་ཡི་བྱིན་རླབས་སྩོལ། །ལན་གསུམ། ཐོད་པའི་ནང་གི་དཔལ་འཁོར་ལོ་སྡོམ་པ་ཡབ་ཡུམ་འོད་དུ་ཞུ་བ་ལས་ཡེ་ཤེས་མེའི་བདུད་རྩིའི་རྣམ་པར་གྱུར་པ་ཁྱེད་རང་རྣམས་ལ་བྱིན་པས་སྒོ་གསུམ་སྐུ་གསུང་ཐུགས་ཀྱི་ངོ་བོར་གྱུར་པའི་མོས་པ་མཛོད། ཐོད་པ་གནས་གསུམ་དུ་གཏུགས་ནས་ཡི་གེ་གསུམ་བརྗོད་ཅིང་རོལ་མོ་དང་དུད་པ་བྱ། བདུད་རྩི་སྦྱིན། དཔལ་འབར་རམ་གྱིས་མཚན་པ་ལུས་ལ་བསྐོར་བས་ལུས་ངག་ཡིད་གསུམ་ཡེ་ཤེས་མེའི་རང་བཞིན་དུ་གྱུར་པའི་མོས་པ་མཛོད། ཛྙཱ་ན་ཛྭ་ལ་རཾ་སུ་པྲ་ཏིཥྛ་བཛྲ་ཡ་སཱ་ཧཱ། ཞེས་བརྗོད་ཅིང་དཔལ་འབར་བསྐོར། དེ་ལྟར་དབང་བསྐུར་བས་སྐུ་གསུང་ཐུགས་རྡོ་རྗེའི་བྱིན་རླབས་སྒོ་གསུམ་ལ་ཞུགས་པས་འཕོ་མེད་བདེ་ཆེན་ཐོབ་པའི་སྐལ་ལྡན་དུ་བྱས་པའི་མོས་པ་མཛོད། དེས་དབང་དངོས་སོང་ནས་དབང་དོན་
༢༧༦གྱི་ཡེ་ཤེས་ངོ་སྤྲོད་པ་ལ། ལུས་གནད། རླུང་གནད། དམིགས་པའི་གནད་གསུམ་ལས། །ལུས་གནད་ནི། ལུས་ནི་རྡོ་རྗེ་སྐྱིལ་མོ་ཀྲུང་། །སྒལ་ཚིག་རིན་ཆེན་རྩལ་ལ་བརྒྱུས། །མཐོང་ཁ་རྒྱུན་དུ་ཡངས་པ་དང་། །སྟོང་སྒོ་ཤིན་ཏུ་སྦ་བར་བྱ། །ལྕེ་ནི་ཡར་རྐན་ཉིད་དུ་གཏད། །མཉམ་བཞག་ཕྱག་རྒྱ་ལྟེ་འོག་བཙིར། །མིག་དང་ཤེས་པ་མ་འགྱུར་བར། །རླུང་སེམས་དྲིལ་ལ་དྲག་ཏུ་གཅུན། །རྡོ་རྗེ་སྐྱིལ་ཀྲུང་རྫོགས་སངས་རྒྱས། །ཞེས་གསུངས་པའི་དོན། རྐང་པ་གཡས་སྟེང་དུ་བཏོན་པའི་རྡོ་རྗེ་སྐྱིལ་ཀྲུང་། མཉམ་གཞག་གི་ཕྱག་རྒྱ་ལྟེ་འོག་ཏུ་བཅས་པའི་གྲུ་མོས་སྟོད་གཅུན། སྒལ་ཚིགས་དོང་རྩེ་བརྩེགས་པ་ལྟར་བསྭང་མཐོང་ཁ་རྒྱུན་དུ་ཡངས་པར་བྱ། ཨོག་སྐོས་མདུད་མནན། ལྕེ་ཡར་རྐན་ལ་གཏད་པའི་མིག་གཉིས་སྣ་རྩེའམ། ཐད་ཀའི་བར་སྣང་ལ་བལྟ་བའི་རྣམ་སྣང་ཆོས་བདུན་ལེགས་པར་བཅའ་དགོས་པས་ལུས་གནད་དེ་ལྟར་མཛད་པར་ཞུ། ཞེས་ལུས་གནད་དེ་ལྟར་འཆར་གཞུག །དེ་ནས་རླུང་གནད་ལ། སྔོན་འགྲོ་འབུད་བ་དགུ་ཕྲུགས་ནི། གཡས་ནས་གཡོན། གཡོན་ནས་གཡས། དབུས་ནས་ཐད་དཀར་གཏད་ནས་འཇམ་པོ་མིས་མི་ཚོར་བ་གསུམ། དྲག་པོ་གསུམ། གཅུད་ཅིང་འབུད་པ་གསུམ་སྟེ་དགུ་ཕྲུགས་སུ་བུས་ཤིག །ཅེས་སློབ་དཔོན་གྱིས་བསླབ་ལ་རླུང་རོ་འབུད། དངོས་གཞི་སྦྱོར་བ་བཞི་ལྡན་ལ། །རྔུབ་དང་དགང་དང་གཞིལ་བ་དང་། །འཕང་བར་བྱ་དང་རྣམ་པ་བཞི། །ཞེས་པའི་དོན་ནི་ཕྱིའི་སོར་བཅུ་དྲུག་ཙམ་གྱི་ཐད་ནས་སྒྲ་མེད་དུ་སྣ་གཉིས་ཀྱི་ནང་དུ་གཞུག་པ་རྔུབ་པ། དེ་ལྟེ་འོག་ཏུ་མནན། འོག་རླུང་ཅུང་ཟད་འཐེན་ནས་ཁ་སྦྱོར་དུ་འཛིན་པ་དགང་བ་དང་། མི་ཐུབ་ལ་ཁད་པ་དང་རྔུབ་ཆུང་བྱས། གཡས་བཅག །གཡོན་བཅག །ཆ་མཉམ་དུ་བཅག་པ་གཞི་བ། དེ་ནས་མི་ཐུབ་ལ་ཁང་པ་དང་སྣ་གཉིས་ནས་དང་པོ་དང་མཇུག་ཏུ་ཤེད་ཆུང་ཞིང་། བར་དུ་ཤུགས་ཆེ་
༢༧༧བར་དབྱུང་བ་མདའ་ལྟར་འཕང་བ་སྟེ་སྦྱོར་བ་བཞི་ལྡན་གྱི་སྒོ་ནས་རླུང་ཁུག་པ་བཅུ་རེ་འཛིན་པར་ཞུ། ཞེས་སློབ་དཔོན་དང་ལྷན་ཅིག་འཛིན། དེ་ནས་དམིགས་པའི་གནད་ནི་ཁྱེད་རང་རྣམས་ཀྱི་སྤྱི་བོར་རྩ་བརྒྱུད་ཀྱི་བླ་མ་རྣམས་ཐོ་བརྩེགས་སུ་བཞུགས་པའི་མོས་པས་གདུང་ཤུགས་དྲག་པོས་གསོལ་འདེབས་འདི་བཞིན་ལྷན་ཅིག་ཏུ་གསུང་བར་ཞུ། འཁོར་ལོ་སྡོམ་པ་དཔལ་ལྡན་ཤ་ཝ་རི། །རས་ཆུང་པ་དང་འཇམ་དབྱངས་ཆོས་ཀྱི་གྲགས། །ཙཎྜ་ལཱི་དང་མི་ཕམ་པདྨ་དཀར། །ཆོས་ཀྱི་མགོན་པོ་ངག་དབང་བཟང་པོའ་ཞབས། །མི་ཕམ་བློ་གྲོས་ཀུན་དགའ་ལྷུན་གྲུབ་དང་། །ཆོས་ཀྱི་དབང་ཕྱུག་དགེ་ལེགས་བཞད་པའི་ཞབས། །འཇམ་མགོན་དགྱེས་པ་འཇམ་དཔལ་དཔའ་བོ་དང་། །ཆོས་ཀྱི་སྣང་བ་ཡེ་ཤེས་གྲུབ་པ་ལ། །གསོལ་བ་འདེབས་སོ་རྩ་རླུང་བྱིན་གྱིས་རློབས། །ལུས་ལ་བདེ་དྲོད་འབར་བར་བྱིན་གྱིས་རློབས། །ཕུང་པོ་འཇའ་ལུས་འགྲུབ་པར་བྱིན་གྱིས་རློབས། །ལན་བཅུ་བརྗོད། དེ་ལྟར་གསོལ་བ་བཏབ་པས་འཁོར་ལོ་སྡོམ་པ་ནས་བཟུང་བརྒྱུད་པའི་བླ་མ་རྣམས་རྩ་བའི་བླ་མ་ལ་ཐིམ། རྩ་བའི་བླ་མ་འོད་དུ་ཞུ་ནས་ཁྱེད་རང་རྣམས་ལ་སོ་སོར་ཐིམ་པས་བླ་མའི་ཐུགས་དང་རང་སེམས་དབྱེར་མེད་ཀྱི་ངོས་ནས། གནས་ལུགས་ཕྱག་རྒྱ་ཆེན་པོའ་ངང་དུ་ཅུང་ཟད་མཉམ་པར་འཇོག་པ་ཞུ། དེས་གཏུམ་མོའ་མེ་དབང་དུ་གྲགས་པའི་བྱིན་རླབས་ལེགས་པར་ཐོབ་པ་ཡིན་པས། དབང་དུས་སུ་ཐོབ་པའི་དམ་ཚིག་རྣམས་མ་ཉམས་པར་བསྲུང་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་དང་། གཏོང་རག་གི་མཎྜལ། ལུས་འབུལ། དགེ་བསྔོ་རྣམས་སྤྱི་ལྟར་བྱས་ལ་སློབ་མ་བྱེས་སོ། །གསུམ་པ་རྗེས་ཀྱི་བྱ་བ་ནི། ཚོགས་ཀྱི་ཡོ་བྱད་རྣམས་བརྡའི་འབུལ་ལེན་བྱས་ལ་ནང་གི་སྲེགས་བླུགས་ཀྱི་ལོངས་སྤྱད་ནས་ལྷག་མ་ལོགས་སུ་བཞག །གཏོར་མ་འབུལ་བ་ནི། ཆུ་ཆད་ནང་མཆོད་བྲན་ལ་བསང་སྦྱང་། བདུད་རྩི་ལྟར་བྱིན་རླབས་བྱ། མདུན་གྱི་ནམ་མཁར་འབྱུང་བ་རིམ་བརྩེགས་རི་
༢༧༨རབ་དང་བཅས་པའི་སྟེང་དུ་དཔལ་འཁོར་ལོ་སྡོམ་པའི་དཀྱིལ་འཁོར་རྟེན་དང་བརྟེན་པར་བཅས་ཏེ་དུར་ཁྲོད་བརྒྱད་དང་བཅས་པ་སྐད་ཅིག་གིས་གསལ་བར་གྱུར། འབར་བའི་ཕྱག་རྒྱ་ལྟ་སྟངས་བཅས། ཕེཾ་ཕེཾ་བརྗོད། དེ་ནས་རོལ་མོ་དང་བཅས་པས། ཤྲཱི་བཛྲ་ཧེ་རུ་ཀ་ཨཱ་ཀརྡྷ་ཡ་ཨཱ་ཀརྡྷ་ཡ། པྲ་ཝེ་ཤ་ཡ་པྲ་ཝེ་ཤ་ཡ། བྷནྡྷ་ཡ་བྷནྡྷ་ཡ། ཏོ་ཥ་ཡ་ཏོ་ཥ་ཡ། སརྦ་བཛྲ་ཌཱ་ཀི་ནཱི་ཧྲྀ་ད་ཡ། ཨ་པ་ཏོ་ཥ་ཡ། ཛཿཧཱུྃ་བཾ་ཧོཿༀ་ཨཱཿཧཱུྃ། སརྦ་བཱི་ར་ཡོ་གི་ནི་སྭ་བྷཱ་ཝ་ཨཱརྨ་ཀོ྅ཧཾ། ཞེས་པས་ལན་གསུམ་དང་། ཐུགས་ཀའི་ས་བོན་ལས་འོད་འཕྲོས་པས། ཕྱོགས་བཅུའི་འཇིག་རྟེན་གྱི་ཁམས་ཐམས་ཅད་ནས་དཔའ་བོ་དང་། རྣལ་འབྱོར་མ་ཐམས་ཅད་སྤྱན་དྲངས་ཏེ་སྤྲིན་གཏིབས་པ་བཞིན་མདུན་གྱི་ནམ་མཁར་བྱོན་པར་བསམ་ལ། པང་སྐོར་བྱེད་ཅིང་ཡབ་ཡུམ་གྱི་སྙིང་པོ་དང་ཉེ་སྙིང་གི་མཐར། ༀ་བཛྲ་ཨཱ་རལླི་ཧོཿཛཿཧཱུྃ་བཾ་ཧོ། བཛྲ་ཌཱ་ཀི་ནཱི་ས་མ་ཡ་སྟྭཾ། དྲྀ་ཤྱ་ཧོཿ རྒྱས་པར་འཁོར་སྔགས་རྣམས་ལ་སྔགས་བཏགས་པ་བརྗོད། བསྡུ་ན་སྔ་མས་ཆོག །མཐར་འཁྱུད་རྒྱ་དང་བཅས་དཀྱིལ་འཁོར་གྱི་ལྷ་གཙོ་འཁོར་དཔག་ཏུ་མེད་པ་བྱོན་ནས་ལྷ་སོ་སོ་ལ་ཐིམ་པར་བསམ། ལྷ་རྣམས་ཀྱི་ལྗགས་ཧཱུྃ་ལས་སྐྱེས་པའི་རྡོ་རྗེ་སྦུ་གུ་ཅན་དུ་གྱུར་པར་གཏོར་མ་གསོལ་བར་བསམ་ལ། གཙོ་བོའ་སྙིང་པོ་ནས་གཤིན་རྗེ་འཇོམས་མའི་བར་གྱི་སྔགས་ལན་གསུམ་གྱིས་འབུལ། །ཤེས་ན་ཕྲེང་སྔགས་ཀྱང་བརྗོད། གཏོར་མའི་སྟེང་རིམ་ནས་བདུད་རྩི་མྱང་བའི་ཚུལ་གྱིས་གསོལ་བས་ཟག་པ་མེད་པའི་བདེ་བ་དང་ལྡན་པར་བསམ་ལ། དེ་ནས། ༀ། དུར་ཁྲོད་དང་ནི་ཤིང་གཅིག་དང་། །རི་བོ་དང་ནི་རི་སུལ་ཕུག །གྲོང་དང་གཞི་བདོ་ཞིང་དང་ནི། །ཁྱད་པར་དུ་ནི་ཁྱིམ་སྟོང་དང་། །སེམས་ཅན་སྨོད་དང་ཐང་དང་ནི། །ཁྱད་པར་དུ་ནི་ཆུ་ལ་གནས། །ནག་པོ་དྲག་པོ་དྲག་ཆེན་པོ། །ལྷ་སྦྱིན་མཉམ་དུ་བསྟེན་པ་དང་། །ནག་པོ་གཙིགས་དང་མི་སྡུག་དང་། །རྒ་ལས་འདས་དང་ལོག་འདྲེན་དང་། །རྒན་བྱེད་མ་དང་དྲག་མོ་དང་། །འཇིགས་བྱེད་མ་དང་ཨུ་མ་དང་། །རྒྱལ་
༢༧༩དང་རྣམ་པར་རྒྱལ་མ་དང་། །མི་ཐུབ་གཞན་གྱིས་མི་ཐུབ་མ། །ནག་མོ་བཟང་མོ་ནག་ཆེན་མོ། །ནག་སྦོམ་མ་དང་རྣལ་འབྱོར་མ། །དབང་མོ་དང་ནི་ཟླ་བ་མོ། །དྲེག་ཏུ་སྡང་དང་འཕྱང་བ་མོ། །འཕྲོག་བྱེད་མ་དང་མར་མེ་མ། །འཇིགས་བྱེད་གྲོང་གནས་རྣལ་འབྱོར་མ། །དྲག་མོའ་གཟུགས་དང་གཟུགས་ཆེན་མོ། །མཆེ་བ་གཙིགས་དང་ཐོད་ཆེན་མ། །ཐོད་ཕྲེང་ཕྲེང་དང་ཁ་ཊྭཱཾ་ག །སྤྲུལ་ཆེན་རལ་གྲི་དགྲ་སྟྭ་ཅན། །རྡོ་རྗེ་དེ་ནི་གཞུ་ཅན་མ། །དེ་ཉིད་ཆེན་མོའ་མཁའ་འགྲོ་ལྔ། །ལས་ཀུན་རྗེས་སུ་སྒྲུབ་བྱེད་པ། །སྦྱོར་བའི་དཀྱིལ་འཁོར་རྒྱལ་ཆེན་མོ། །དེ་བཞིན་རྡོ་རྗེ་དབང་ཕྱུག་གཙོ། །དེ་བཞིན་གཤེགས་པའི་སྐུ་ཆེན་མོ། །རྡུལ་མེད་རྣལ་འབྱོར་སྦྱིན་པ་མོ། །རྡོ་རྗེ་དབང་མོའ་བཀའ་འདི་ཡིས། །ཐམས་ཅད་མ་ལུས་འདིར་འདུས་ཤིག །བཅོམ་ལྡན་འཁོར་ལོ་བདེ་མཆོག་ལ། །དམ་ཅན་སྲུང་མའི་ཚོགས་ཀྱིས་བསྐོར། །རྒྱལ་ཆེན་བཞི་པོ་འཁོར་དང་བཅས། །ཕྱོགས་སྐྱོང་བཅུ་པོ་འཁོར་དང་བཅས། །ལྷ་ཆེན་བརྒྱད་པོ་ཀླུ་ཆེན་བརྒྱད་པོ་གཟའ་ཆེན་བརྒྱད་པོ་རྒྱུ་སྐར་ཉེར་བརྒྱད་དེ་ལ་སོགས་ཏེ་མཁའ་འགྲོའི་ཚོགས། །མཁའ་འགྲོའི་ཚོགས་རྣམས་མ་ལུས་དང་། །འབྱུང་པོའ་ཚོགས་རྣམས་མ་ལུས་དང་། ཡི་དྭགས་ཚོགས་རྣམས་གནོད་སྦྱིན་ཚོགས་རྣམས་སྲིན་པོའ་ཤ་ཟའི་སྨྱོ་བྱེད་རྗེད་བྱེད་མ་ལུས་ཇི་སྙེད་ཡོད་པ་ཀུན། །ཐམས་ཅད་མ་ལུས་འདིར་འདུས་ཤིག །ཅེས་པས་སྤྱན་དྲངས་ལ། ༀ་བཛྲ་ཨཱ་རལླི་ཧོཿཛཿཧཱུྃ་བཾ་ཧོཿབཛྲ་ཌཱ་ཀི་ནི་ས་མ་ཡ་སྟྭཾ་དྲི་ཤྱ་ཧོཿ ཞེས་འཁྱུད་པའི་ཕྱག་རྒྱ་དང་བཅས་དུར་ཁྲོད་བརྒྱད་ན་གནས་པ་རྣམས་ལ་བསྟིམ་ལ། དེ་ནས་མགྲོན་རྣམས་ཀྱི་ལྗགས་ཧཱུྃ་ལས་བྱུང་བའི་རྡོ་རྗེ་སྤུ་བུ་ཅན་གྱིས་གཏོར་མ་གསོལ་བར་བསམ་ཞིང་། ༀ་ཁ་ཁ་ཁཱ་ཧི་ཁཱ་ཧི། སརྦ་ཡ་ཀྵ། རཀྵ་ས་བྷཱུ་ཏ། པྲེ་ཏ། པི་ཤཱ་ཙ། ཨུནྨཱ་ད། ཨ་པསྨཱ་ར། བཛྲ་ཌཱ་ཀ །ཌཱ་
༢༨༠ཀི་ནྱ་ད་ཡ། ཨི་དམ་བ་ལིཾ་གྲྀཧྞ་ཏུ། ས་མ་ཡ་རཀྵནྟུ་། མ་མ་སརྦ་སིདྡྷི་མྨེ་པྲ་ཡཙྪནྟུ་། ཡ་ཐེ་བྃ། ཡ་ཐེཥྚཾ། བྷུཉྫ་ཐ། བི་ཝ་ཐ། ཛིགྷྲ་ཐ། མ་ཏི་ཀྲ་མ་ཐ། མ་མ་སརྦ་ཀ་ར་ཏ་ཡ། སཏྶུ་ཁཾ། བི་ཤྲཱ་དྡྷ་ཡེ། ས་ཧཱ་ཡི་ཀ་བྷ་ཝནྟུ་ཧཱུྃ་ཧཱུྃ་ཕཊ་སྭཱ་ཧཱ། ཞེས་ལན་གསུམ་གྱིས་ཕུལ་བས་ཚིམས་པར་བསམ། དེ་ནས། ༀ་ཨཱཿབཛྲ་པུཥྤེ་པྲ་ཏཱི་ཙྪ་ཧཱུྃ་སྭཱ་ཧཱ། དྷཱུ་པེ ཨཱ་ལོ་ཀེ གནྡྷེ ནཻ་ཝི་དྱ ཤབྡ་པྲ་ཏཱི་ཙྪ་ཧཱུྃ་སྭཱ་ཧཱ། རྣམ་ལྔ་རོལ་མོ་དང་བཅས་པས་མཆོད། ཧཱུྃ། བཅོམ་ལྡན་ལྡན་མགོན་པོ་དཔའ་བོ་ཆེན་པོ་ནི། །བསྐལ་པའི་མེ་ཆེན་ལྟ་བུར་རབ་ཏུ་འབར། །རལ་པའི་ཅོད་པན་དབུ་ཡི་རྒྱན་དུ་བཅིངས། །མཆེ་བ་རབ་གཙིགས་དྲག་ཤུལ་འཇིགས་པའི་གཟུགས། །སྐུ་ལ་ཕྱག་སྟོང་གཟི་བརྗིད་ལྡན་པ་པོ། །དགྲ་སྟྭ་ཞགས་པ་ཁ་ཊྭཱཾ་མདུང་བསྣམས་ཤིང་། །རབ་འཇིགས་སྟག་གི་པགས་པ་གོས་སུ་གྱོན། །སྐུ་ཆེན་དུད་ཁ་བགེགས་མཐར་མཛད་ལ་འདུད། ཧཱུྃ། བཅོམ་ལྡན་འདས་མ་རྡོ་རྗེ་ཕག་མོ་འཕགས་མ་ནི། །འཇིག་རྟེན་གསུམ་སོགས་ཕྱོགས་གཞན་རྒོལ་བས་མི་ཐུབ་ཅིང་། །འབྱུང་པོའ་འཇིགས་པ་མ་ལུས་རྡོ་རྗེ་ཆེན་མོས་འཇོམས། །རྡོ་རྗེ་གདན་བཞུགས་ཚངས་སོགས་དབང་བྱེད་ལས་རྒྱལ་ཞིང་། །རྡོ་རྗེ་ཕག་མོ་ཁོ་མོའ་གཟུགས་ཅན་དྲག་སྙེམས་མ། །རྨུགས་བྱེད་རེངས་བྱེད་མྱོས་བྱེད་ལས་ནི་རྣམ་རྒྱལ་ཞིང་། །བདུད་ཀྱི་འཇིགས་པ་ཕམ་ཞིང་སྐེམ་པར་མཛད་པ་མོ། །རྣལ་འབྱོར་ཆེན་མོ་འདོད་པའི་དབང་ཕྱུག་ཁྱོད་ལ་འདུད། །ཞེས་བརྗོད། སྲིད་དང་ཞི་ལ་ཆགས་རྣམས་ཀུན་ཏུ་རྟོག་པའི་རླབས་བཅོམ་ཞིང་། ཁྱོད་ནི་དངོས་ཀུན་རང་བཞིན་མཁའ་ལྟར་གཟིགས་པ་ཉིད་གྱུར་ཀྱང་། །སྙིང་རྗེ་ལྕི་བའི་ཆུ་ཡིས་རབ་རྒྱས་ཐུགས་ཀྱི་མཚོ་ལྡན་མགོན། །ལྷ་མོ་རྣམས་ཀྱིས་བདག་ལ་ཤིན་ཏུ་རྗེས་བརྩེར་མཛད་དུ་གསོལ། །ཞེས་གསོལ་བ་བདག་གོ་།ༀ་ཤྲཱི་ཧེ་རུ་ཀ་ས་མ་
༢༨༡ཡ་སོགས། ཞེས་ཡི་གེ་བརྒྱ་པ་ལན་གསུམ་བརྗོད་ནས། དམ་ཅན་རྒྱ་མཚོ་ཁྱེད་རྣམས་ཀྱིས། །མཆོད་སྦྱིན་གཏོར་མ་འདི་བཞེས་ལ། །རྣལ་འབྱོར་བདག་ཅག་འཁོར་བཅས་ལ། །སོགས་ནས། །ཡིད་ལ་འདོད་པ་ཀུན་འགྲུབ་ཤོག །དེ་བཞིན་ཕ་རོལ་ཚོགས་འཇོམས་ཤིང་། །དགྲ་རྣམས་ཐམས་ཅད་ཕམ་པར་མཛོད། །མཆོད་སྦྱིན་འདི་ཡི་མཐུ་སྟོབས་ཀྱིས། །བསམ་པ་ཡིད་བཞིན་འགྲུབ་པར་ཤོག །ཞེས་ཕྲིན་ལས་བཅོལ། །སེམས་ཅན་ཐམས་ཅད་སྡིག་མེད་ཅིང་། །སེམས་ཅན་ཐམས་ཅད་བདེ་གྱུར་ཅིག །སངས་རྒྱས་ཉིད་དང་འཕྲད་གྱུར་པའི། །ལམ་དེ་ཉིད་ལ་ཞུགས་ནས་ཀྱང་། །མ་བསྒྲལ་བ་རྣམས་བསྒྲལ་བ་དང་། །མ་གྲོལ་བ་རྣམས་དགྲོལ་བ་དང་། །རྣལ་འབྱོར་གཙུག་ལག་དམ་ཚིག་ལ། །ད་ལྟ་ཉིད་དུ་གནས་པར་ཤོག །ཞེས་སྨོན་ལམ་གདབ་པར་བྱས་ལ། གཏོར་མགྲོན་ཡེ་ཤེས་པ་རྣམས་བདག་ཉིད་ལ་ཐིམ་ཞིང་། འཇིག་རྟེན་པ་རྣམས་རང་གནས་སུ་གཤེགས་པར་བསམ་མོ། །དེ་ནས་སྤྲོ་ན་ཆོས་སྲུང་གཏོར་འབུལ་ཀྱང་བྱ། དེ་ནས་ལྷག་གཏོར་ལ་མྱོས་བྱེད་ཀྱི་ཁ་ཕྲུ་གདབ་ལ་ཧཱུྃ་བརྗོད། འབར་བའི་རྒྱ་དང་། ཕེཾ། ཞེས་པས་མགོན་དགུག་སྟེ། ལྷག་མ་ལ་དབང་བའི་མཁའ་འགྲོ་རྣམས་དང་། འབྱུང་པོ་ཐམས་ཅད་མདུན་དུ་སྤྱན་དྲངས། ༀ་ཨཱཿཧཱུྃ་གིས་སྣོད་ཐོད་པ་དང་བཅུད་ཡེ་ཤེས་ཀྱི་བདུད་རྩིར་བྱིན་གྱིས་བརླབས་ལ། ཨ་ཀཱ་རོའམ། ༀ་སརྦ་ཁ་ཁ་ཁཱ་ཧི་ཁཱ་ཧི་ཨུཙྪིཥྚ་བ་ལིཾ་ཨུཙྪིཥྚ་བྷ་ཀྵེ་བྷྱཿསྭཱ་ཧཱ། ཞེས་ལན་གསུམ་མམ་བདུན་བརྗོད་པས་ཚིམ་པར་བསམས་ལ་ལྷག་གཏོར་ཕྱི་རོལ་དུ་བསྐྱལ། ཐེག་ཆེན་ཐུན་མོངས་མ་ཡིན་པའི་སྨོན་ལམ་རྒྱ་ཆེར་གདས། དེ་ནས་དཀྱིལ་འཁོར་བསྡུ་བ་ནི། ཁྱེད་ཀྱི་སེམས་ཅན་དོན་ཀུན་མཛད། །གྲུབ་པར་སྩལ་ལམ་བྱོན་པ་བཞིན། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་པར་ཞུ། །རྫོགས་སངས་རྒྱས་དང་ལྷ་རྣམས་དང་། །དེ་སྲས་རྣམས་དང་ཚངས་ལ་སོགས། །འཇིག་རྟེན་སྐྱོང་རྣམས་ཆོ་ག་འདིའི། །མ་ཚངས་པ་དག་
༢༨༢བཟོད་པར་གསོལ། །ཞི་དང་བཀྲ་ཤིས་བདེ་ལེགས་ཤོག །ཡོན་བདག་དོན་ཁྱེད་བྱས་ནས་སུ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛོད་ཅིག་མུཿ གཙོ་བོ་ནུས་པ་མ་མཆིས་ཤིང་། །མ་འཚལ་བ་དང་མ་རྙེད་དང་། །མ་ཚངས་པ་དང་ལྷག་གྱུར་པ། །བྱས་པ་དེ་མི་བཟོད་པར་གསོལ། །གསང་སྔགས་ཉམས་དང་བྱ་བ་རྣམས། །ཆོ་ག་ཉམས་པར་གྱུར་པ་གང་། །དེ་ནི་ལྷ་མོས་བཟོད་པར་གསོལ། །མངའ་བདག་མ་ཡིས་གནང་བ་ཞུ། །ལྷ་མོ་ཚད་མ་དམ་ཚིག་ཚད་མ་དང་། །དེས་གསུང་ཚིག་ཀྱང་ཚད་མའི་མཆོག་ཡིན་ཏེ། །བདེན་པ་དེ་ཡིས་ལྷ་མོ་དེ་དག་རྣམས། །བདག་ལ་རྗེས་སུ་འཛིན་པའི་རྒྱུར་གྱུར་ཅིག །ཞེས་བརྗོད་དེ་རང་བཞིན་གྱི་གནས་སུ་གཤེགས་པ་ནོངས་པ་བཟོད་པར་གསོལ། བདག་བསྐྱེད་བསྡུ་བ་ནི། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་བརྟན་པ་དང་གཡོ་བ་ཐམས་ཅད་འོད་དུ་ཞུ་ནས་དུར་ཁྲོད་བརྒྱད་ལ་ཐིམ། དེ་གཞལ་ཡས་ཁང་ལ། དེ་གདན་ལ། དེ་ལྷ་སོ་སོ་ལ། ལྷ་སྒོ་མ་བཞི་ཕྱོགས་མ་བཞི་ལ། མཚམས་མ་བཞི་ཐོད་པ་བཞི་ལ། ཕྱོགས་མ་བཞི་གཙོ་བོའ་ཞལ་བཞི་ལ། ཐོད་པ་བཞི་གཙོ་བོའ་ཐུགས་ཀར་ཐིམ་ཞིང་། བདག་ཉིད་བཅོམ་ལྡན་འདས་ཡབ་ཡུམ་དུ་གསལ་བའི་སྙིང་ཁར་རྡོ་རྗེ་སེམས་དཔའི་ངོ་བོ་ༀ་ཧ་དཀར་པོ། དཔྲལ་བར་རྣམ་སྣང་གི་ངོ་བོ་ན་མ་ཧེ་སེར་པོ། །ཚོགས་མར་རིན་ཆེན་འབྱུང་ལྡན་གྱི་ངོ་བོ་སྭཱ་ཧཱ་ཧུ་དམར་པོ། ཕྲག་གོང་གཉིས་སུ་ཧེ་རུ་ཀའི་ངོ་བོ་བཽ་ཥ་ཊ་ཧེ་ནག་པོ། སྤྱན་གསུམ་ལ་འོད་དཔག་མེད་ཀྱི་ངོ་བོ་ཧཱུྃ་ཧཱུྃ་ཧོ་མཐིང་ག །ཡན་ལག་ཐམས་ཅད་ལ་རྟ་མཆོག་གི་ངོ་བོ་ཕཊ་ཧཾ་ལྗང་ཁུ། ཡུམ་གྱི་ལྟེ་བར་ཕག་མོའ་ངོ་བོ་ༀ་བཾ་དམར་མོ། །སྙིང་གར་གཤིན་རྗེ་མའི་ངོ་བོ་ཧཾ་ཡཽ་སྔོན་མོ། །ཁར་རྨོངས་བྱེད་མའི་ངོ་བོ་ཧྲཱི་མོ་དཀར་མོ། །དཔྲལ་བར་སྐྱོད་བྱེད་མའི་ངོ་བོ་ཧྲི་ཧྲིཾ་སེར་མོ། །སྤྱི་གཙུག་ཏུ་སྐྲག་བྱེད་མའི་ངོ་བོ་ཧཱུྃ་ཧཱུྃ་ལྗང་ཁུ། ཡན་ལག་ཐམས་
༢༨༣ཅད་ལ་ཙཎྜ་ཀའི་ངོ་བོ་ཕཊ་ཕཊ་དུད་ཁ། སྤྱི་བོར་བླ་མ་མི་བསྐྱོད་པའི་གཟུགས་ཅན་གྱིས་དབུ་བརྒྱན་པའི་བདག་ཉིད་ཅན་ནོ། །དེ་ནས་སྤྱོད་ལམ་བརྟན་པ་ནི། ཚུལ་ཁྲིམས་ཙན་དན་ཡན་ལག་བྱུགས། །བསམ་གཏན་སྟོད་གཡོགས་ཀྱིས་དཀྲིས་པ། །བྱང་ཆུབ་ཡན་ལག་མེ་ཏོག་བཀྲམ། །ཇི་ལྟར་བདེ་བར་སྤྱོད་པར་བྱའོ། །ཞེས་དོན་ངེས་པས་ཐུན་མཚམས་ཀྱི་རྣལ་འབྱོར་ལ་འཇུག་ཅིང་། ཤིས་བརྗོད་རྒྱས་པར་བྱས་ལ་མེ་ཏོག་གི་ཆར་དབབ་བོ། །འདིའི་འདོན་ཆོག་སྤྲོས་པ་རྒྱས་པར་འདོད་ན་རྒྱལ་དབང་འབྲུག་པ་ཡབ་སྲས་ཀྱི་གསུང་ལས་ཤེས་དགོས་ཤིང་དོན་གྱི་སྙིང་པོ་འདིར་བསྟན་ལ་མ་ཚང་མེད་དོ། །དམ་ཚིག་གཏུམ་མོས་སྙིགས་མའི་ཕུང་ཁམས་བསྲེགས། །ཡེ་ཤེས་མེ་ལྕེས་བདག་འཛིན་བུད་ཤིང་བཅོམ། །བདེ་སྟོང་མཆོག་ཏུ་མི་འགྱུར་ཕྱག་རྒྱ་ཆེའི། །དངོས་གྲུབ་ཚེ་འདིར་འགྲུབ་པའི་རྒྱུར་གྱུར་ཅིག །ཅེས་པའི་ཚུལ་འདིར་ཡིག་ཆས་ཕོངས་པར་མ་གྱུར་ཀྱང་། སྐལ་ལྡན་ཡོངས་ལ་འཕེལ་ཞིང་རྒྱས་པའི་སྒོར་འགྱུར་བར་རེ་བའི་ལྷག་བློས་ཀུན་ནས་བསླངས་ཏེ། ཀརྨ་ངག་དབང་ཡོན་ཏན་རྒྱ་མཚོའམ་བློ་གྲོས་མཐའ་ཡས་པའི་སྡེས་གོང་མའི་གསུངས་ལས་ཁྱེར་བདེ་བའི་ལག་ལེན་ཏུ་རྫོང་ཤོད་བདེ་གཤེགས་འདུས་པའི་ཕོ་བྲང་ཆེན་པོར་བགྱིས་པ་དགེ་ལེགས་འཕེལ། སརྦ་མངྒ་ལཾ།།
Notes[edit]
Other Information[edit]
|Information about Unicode Tibetan and the digitization of this text|
|As the only available unicode Tibetan text at the time, Nitartha International's version of the Paro Edition of the gdams ngag mdzod is provided here. However, note that it has not been thoroughly edited and that there may also be mistakes introduced through the conversion process. Eventually we will provide a fully edited version of the entire Shechen Edition, entered and edited multiple times by Pulahari Monastery in Nepal, but as of spring 2015 that project has not been finished. Note that the ཤོག་ལྷེ་ numbers that appear throughout were added by Nitartha Input Center at the time of input. Provided by Nitartha International Document Input Center. Many thanks to Lama Tenam and Gerry Wiener for help with fonts and conversion.|


རྨ་ཆུ་ནི་མཚོ་སྔོན་ཞིང་ཆེན་མགོ་ལོག་ཁུལ་གཅིག་སྒྲིལ་རྫོང་སྨིན་ཐང་ཤང་ནས་བྲག་རོང་བརྒྱུད་དེ་ཀན་སུའུ་ཞིང་ཆེན་རྨ་ཆུ་རྫོང་མཛེས་སྡུག་ལྡན་པའི་རྩྭ་ཐང་ཆེན་མོར་བཞུར་བ་དང་། རྩྭ་ཐང་འདིའི་འཁོར་རྒྱའི་རིང་ཚད་ལ་སྤྱི་ལེ་བཅུ་ཕྲག་ཁ་ཤས་ཡོད། རྩྭ་ཐང་བདེ་ཞིང་ཁོད་ཡངས་པའི་རྐྱེན་གྱིས་རྨ་ཆུ་ནི་གྱ་གྱུའི་ངང་ནས་རྩྭ་ཐང་གི་བྲང་གཞུང་ནས་འབབ་པ་དང་། རྩྭ་ཐང་འདི་ལ་དབལ་བན་ཚང་རྩྭ་ཐང་ཟེར། དེ་ནི་ཆིང་རྒྱལ་རབས་སྐབས་སུ་འདི་ནས་གཏན་སྡོད་བྱས་པའི་བོད་རིགས་འབྲོག་པ་ཚོ་བའི་འགོ་གཙོ་ཨ་ཕྱུག་བན་འདེ་མཁར་གྱིས་དེ་ལྟར་བཏགས་པ་ཡིན། གནའ་རབས་ས་ཁམས་ལོ་རྒྱུས་རྒྱུ་ཆ་ལས་ཤེས་གསལ་ལྟར་ན། རྨ་ཆུའི་སྟོད་རྒྱུད་ཙ་ན་རླབས་ཀྱི་ཁུག་སོ་དགུ་ཞེས་པ་ཞིག་ཡོད། ཆུ་བོ་ཁོད་ཡངས་པས་རྟ་ལ་བཞོན་ནས་ཕ་རོལ་དུ་བསྐྱལ་དགོས། དེ་ནི་ཐང་རྒྱལ་རབས་སྐབས་སུ་ཐང་བོད་འབྲེལ་བ་བྱེད་པའི་བརྒྱུད་ལམ་ཉག་ཅིག་ཡིན། རྨ་ཆུའི་སྟོད་རྒྱུད་ཀྱི་ས་ཁམས་ལ་ཞིབ་བཤེར་བྱས་ན་འདི་གཅིག་པུ་མ་གཏོགས་མེད། རྩྭ་ཐང་འདིའི་ཕང་བ་ན་ད་སྔ་ཡང་རྟ་ཞོན་ནས་རྨ་ཆུའི་ཕ་རོལ་བརྒལ་བའི་ལམ་ཞིག་ཡོད།
ས་གནས་འདིའི་འབྲོག་དམངས་ཀྱིས་དབྱར་དཔྱིད་གཉིས་ལ་ལམ་འདི་བརྒྱུད་ནས་རྨ་ཆུའི་ལྷོ་བྱང་གི་རྩྭ་ཐང་ནས་ཕྱུགས་རིགས་འཚོ་སྐྱོང་གི་ལས་ཀར་བྲེལ་བཞིན་ཡོད། དབལ་བན་ཚང་རྩྭ་ཐང་ན་གནའ་བོའི་ཤུལ་བཞག་ཐོན་དངོས་ཧ་ཅང་མང་སྟེ། ད་སྐབས་ཀྱི་ཤང་སྲིད་གཞུང་གི་ནུབ་རྒྱུད་ན་གནའ་བོའི་བཟོ་སྐྲུན་གྱི་ཤུལ་དངོས་མོད་པོ་ཡོད་རབས་བཤད། ས་ནས་བུད་པའི་རྫ་གཡམ་ལ་བརྐོས་རིས་རྫ་གཡམ་ཡོད་ལ ། ཝུའུ་ཅིན་རྒྱལ་རབས་ཀྱི་བཟོ་སྐྲུན་རྒྱན་ཆའི་རྫ་གཡམ་གྱི་ཁྱད་ཆོས་ལྡན། ཕལ་ཆེར་འ་ཞའི་དུས་སྐབས་སུ་བཞེངས་པའི་ལྷ་ཁང་ཡིན་པ་འདྲ། ཤང་སྲིད་གཞུང་གི་ལྷོ་ནུབ་ས་ན་གསེར་བྱ་ཞེས་པའི་གནས་ཤིག་ཡོད། ཏུན་ཧོང་གནའ་བོའི་བོད་ཡིག་རྒྱུ་ཆར་བཀོད་པ་ལྟར་ན་ལུང་མདོ་གཉིས་དང་རི་བོ་དེ་རུ་གནའ་བོའི་མཁར་རྫོང་གི་ཤུལ་བཞག་ཐོན་དངོས་ཡོད་པར་བཤད། ས་གནས་མི་དམངས་ཀྱི་ངག་རྒྱུན་དུ་ཐུ་བྷོད་བཙན་པོས་ཐང་རྒྱལ་རབས་ལ་དམག་འཁྲུག་རྒྱག་སྐབས་ཀྱི་བཀོད་འདོམས་ས་ཚིགས་ཡོད་ས་ཡིན་པར་བཤད། གནའ་བོའི་ཤུལ་དངོས་ལས་ཆེས་ཆེ་བ་ནི་ཤང་སྲིད་གཞུང་གི་བྱང་ཕྱོགས་ཀྱི་རྩྭ་ཐང་ན་ཡོད་པའི་གནའ་བོའི་འཐབ་རའི་ཤུལ་དངོས་དེ་ཡིན་ལ། རྒྱ་ཁྱོན་ལ་སྨི་གྲུ་བཞི་མ་བཞི་སྟོང་ཡོད། 1959ལོར་དབལ་བན་ཚང་ཤང་སྲིད་གཞུང་གིས་ཡུག་པོ་རྨོ་འདེབས་བྱས་པ་ནས་བཟུང་། ལོ་རེར་གནའ་བོའི་རིག་གནས་མོད་པོ་སར་བླངས་པ་དང་། རྫ་ཆས་དང་ལྕགས་ཆས། གཡང་ཊིའི་ལག་ཆས། ཟངས་མའི་ཡོ་བྱད། ཟངས་སྨུག་ལག་ཆ། གསེར་དངུལ་ཡོ་བྱད་བཅས་ཡོད། ས་དེ་ལུང་སྟོང་ཡིན་ལ་གནའ་རྫས་དཔྱོད་མཁན་མེད་པས་དེ་དག་ལ་དོ་སྣང་མ་བྱས། དུས་རབས་སྔོན་མའི་དུས་མཇུག་ནས་རིག་དངོས་སྒེར་གྱིས་ཚོང་གཉེར་བྱེད་པའི་སྨྱོ་ཧམ་ཇེ་ཆེར་སོང་བས། ས་གནས་དེ་གའི་མང་ཚོགས་ཁ་ཤས་ཀྱིས་ཕྱི་མི་ལ་འབྲེལ་བ་བྱས་ནས་ལྕགས་རིགས་འཚོལ་ཆས་བཀོལ་ཏེ་གནའ་རྫས་བརླགས་པ་དང་། གྱོང་གུད་ཚབས་ཆེན་ཐེབས་སོང་། 2001ལོའི་ཟླ་8པར་ཡང་བསྐྱར་བརྐོ་བརླགས་བྱེད་བཞིན་པ་ས་གནས་མང་ཚོགས་ཀྱིས་ཚོར་བས། གོང་རིམ་སྲིད་གཞུང་ལ་ཡར་ཞུ་བྱས་པ་དང་། ཞིང་ཆེན་དང་ཁུལ། རྫོང་རིམ་པས་མཐོང་ཆེན་བྱས་ཏེ། རྫོང་རིག་གནས་ཅུས་དང་སྤྱི་བདེ་ཅུས་ཀྱིས་དབལ་བན་ཚང་ཞང་ནས་རིག་དངོས་ཡར་སྤྲོད་བྱེད་པའི་བྱ་བ་ལག་བསྟར་བྱེད་འགོ་བརྩམ་པ་དང་། རིག་དངོས་1100ལྷག་ལག་སོན་བྱུང་ཡོད། ཡང་རིག་དངོས་བརྒྱ་ཕྲག་ལ་ཉེ་བ་ཙམ་ཕྱིར་ཤོར་སོང་། འབྲེལ་ཡོད་མི་སྣས་སྡོམ་རྩིས་བྱས་པ་ལྟར་ན། 1959ལོ་ནས་བཟུང་ས་དེ་ག་ནས་བུད་པའི་ཤུལ་དངོས་ཁྲི་ལས་བརྒལ་ཡོད། ད་སྐབས་བུད་པའི་རིག་དངོས་ལྕགས་ཆས་ལ་གཙོ་བོ་སྒ་སྲབ་དང་དཀར་ཆས་རིགས་ཡིན། ད་རུང་རས་གུར་གྱི་ལྕགས་ཕུར་དང་།རྟ་རྡང་སོགས་ཀྱང་ཡོད།
དམག་ཆས་ལ་རལ་གྲི་དང་གློ་གྲི། མདུང་རྩེ་སོགས་ཡོད། དཀར་ཆས་ལ་དགྲ་སྟ་ལེབ་མོ་དང་ཁྲོ་ལེབ་སོགས་ཚང་མར་ཤུབས་དང་བཅས་པ་ཡོད། ཟངས་ཆས་ལ་ཆོས་ལུགས་ཡོ་བྱད་དང་ཕལ་ཆེར་བོད་བརྒྱུད་ནང་བསྟན་གྱི་རྙིང་མ་བའི་ཆོས་སྐྱོང་འདྲ་སྐུ་དང་ཡང་ན་ཁྱུང་ཆེན། རྡོ་རྗེ་དང་ཀེང་རུས་སོགས་ཡོད། ཆེས་ཆེ་བ་ཚངས་ཐིག་སྤྱི་ཆ་75་དང་སྲབ་མཐུག་ལ་སྤྱི་ཆ་0.15ཡོད། ད་རུང་ཟངས་མའི་སྒ་ཆས། རྒྱན་སྤྲས་རི་མོ་སྣ་ཚོགས་ཡོད་དེ་རྣམ་པ་མི་འདྲ་བ་16ཡོད། དབྱིབས་རྩིས་རི་མོ་དང་སྐྱེ་དངོས་དབྱིབས། སྲོག་ཆགས་དབྱིབས་སོགས་ཡོད། ད་དུང་ས་བུད་ཟངས་མའི་མེ་ལོང་དང་། དངུལ་གྱི་ཆབ་མ། ཟངས་ཐོམ་སོགས་མིག་སྔར་ཡང་བསྐྱར་ཞིབ་བཤེར་བྱས་པས་རིག་དངོས་1700ལྷག་ལག་སོན་བྱུང་ཡོད།
ས་བུད་རིག་དངོས་དང་ཤུལ་ལ་བལྟས་ན། དམག་དོན་གྱི་ཁྱད་ཆོས་འབུར་དུ་ཐོན་ཞིང་། ཧ་ཅང་སྟུག་པའི་དམག་འཁྲུག་གི་མཁའ་དབུགས་ཆགས་ཡོད། རིག་དངོས་མང་ཆེ་བ་དམག་རྟའི་སྒ་སྲབ་ཡོ་བྱད་དང་འབྲེལ་བ་ཡོད་པས། ཤུལ་དེ་ན་འཛུགས་སྐྲུན་གྱི་རྗེས་ཤུལ་གང་ཡང་མི་མཆིས། རྨ་ཆུ་དང་ཐག་ཧ་ཅང་ཉེ་ལ། གནའ་བོའི་འཐབ་རའི་རྗེས་ཤུལ་ཡིན་པས་བོད་བརྒྱུད་ནང་བསྟན་གྱི་རྙིང་མ་བའི་དམག་མིའི་རི་དཔུང་གི་ངོ་བོ་ལྡན། ཁོ་ཚོ་ས་འདི་ནས་རྨ་ཆུ་ལ་བརྒལ་མ་ཐུབ་པར་ངལ་གསོས་ནས་གདའ་སྐབས། དགྲ་བོའི་འཇབ་རྒོལ་ཐེབས་པས་གྱོང་གུད་ཚབས་ཆེན་བཟོས་པ་འདྲ། རྗེས་ནས་འཐབ་རར་གཙང་དག་བྱེད་མཁན་མ་བྱུང་པ་དང་ཡང་ན་དུས་ཚོད་མང་བོ་འགོར་བས། ཉི་འོད་དང་ཆར་རླུང་སོགས་རང་བྱུང་གི་གནོད་པ་དང་ཤུགས་རྐྱེན་ཐེབས་པས་ས་འདི་ནས་ལུས་སོང་བ་འདྲ། ད་སྐབས་ཁོད་ཡངས་པའི་རྩྭ་ཐང་འདིའི་ཁྱོན་ཡོངས་ན་ལྕགས་རིགས་སྣ་ཚོགས་ཀྱི་རོ་མས་ཁེངས་ཡོད་དོ།།


འདུས་འདྲིལ་གློ་གཅོང་ཟེར་བ་ནི་འདུས་འདྲིལ་དབྱིག་སྲིན་ལས་བྱུང་བའི་དལ་བའི་རང་བཞིན་གྱི་འགོས་ནད་ཅིག་ཡིན་ལ། དེས་དོན་སྣོད་མང་པོ་ཞིག་ལ་གནོད་པ་གཏོང་སྲིད་དེང་སྐབས་གློ་བའི་འདུས་འདྲིལ་གཅོང་ནད་དེ་ཆེས་རྒྱུན་མཐོང་དུ་གྱུར་ཡོད་ཅིང་། མིའི་རིགས་ཀྱི་བདེ་ཐང་ལ་འཇིགས་སྣང་སྐུལ་བའི་འགོས་ནད་རང་བཞིན་གྱི་ནད་རིགས་ཤིག་རེད། སྤྱིར་བཏང་དུ་འདུས་འདྲིལ་བྱུང་བའི་ནད་པར་འབྲེལ་འདྲིས་བྱས་ཏེ་ནད་འབུ་འབྱིན་རྔུབ་བྱས་པ་ལས་བྱུང་བ་ཞིག་རེད། འཛམ་གླིང་འཕྲོད་བསྟེན་རྩ་འཛུགས(WHO)ཀྱིས་སྡོམ་རྩིས་བྱས་པ་ལྟར་ན། འཛམ་གླིང་ཡོངས་སུ་བསྡོམས་པས་ལོ་རེར་འདུས་འདྲིལ་གློ་གཅོང་བྱུང་བའི་ནད་པ་ས་ཡ་བརྒྱད་ནས་བྱེ་བ་གཅིག་ཙམ་ཡོད་ལ། ལོ་རེར་ཧ་ལམ་མི་ས་ཡ་གསུམ་ཙམ་འདུས་འདྲིལ་གློ་གཅོང་ནད་ཀྱིས་འཆི་ལམ་དུ་འཇུག་བཞིན་ཡོད་པས། འཆི་ཚད་མཐོ་བའི་འགོས་ནད་རིགས་ཤིག་རེད། གཅིག་སྟོང་དགུ་བརྒྱ་གོ་གསུམ་ལོར་འཛམ་གླིང་འཕྲོད་བསྟེན་རྩ་འཛུགས་ཀྱིས “འཛམ་གླིང་ཧྲིལ་པོའི་འདུས་འདྲིལ་གློ་གཅོང་ནད་ཛ་དྲག་ཏུ་འགྱུར་བཞིན་པ”གསལ་བསྒྲགས་བྱས་ཏེ། འདུས་འདྲིལ་གློ་གཅོང་ནད་དེ་འཛམ་གླིང་ཧྲིལ་པོའི་སྤྱི་པའི་འཕྲོད་བསྟེན་གྱི་གནད་དོན་གལ་ཆེན་ཞིག་ཏུ་གྱུར་ཡོད་པར་འདོད་པ་དང་། རང་རྒྱལ་ནི་རྒྱལ་སྤྱིའི་སྟེང་གི་འདུས་འདྲིལ་རིམས་ནད་ཆེས་ཚབས་ཆེན་ཡིན་པའི་རྒྱལ་ཁབ་གྲས་ཀྱི་གཅིག་རེད།
འདུས་འདྲིལ་གློ་གཅོང་གི་ནད་རྟགས་ལ་དབྱེ་ན། དུས་ཡུན་རིང་པོར་གློ་ལུ་བ་དང་ལུད་པ་མང་བ། ཞོགས་པའི་དུས་སུ་སྐམ་ལུ་བྱེད་པ། སྔ་དུས་ཀྱི་ནད་རྟགས་ཅུང་ཡང་བའི་སྐབས་སུ་གློ་ལུ་བ་དེ་འདྲའི་མངོན་གསལ་མིན་མོད། འོན་ཀྱང་ནད་གཞི་ཇེ་སྡུག་ཏུ་སོང་བ་དང་བསྟུན་ནས་གློ་ལུ་ཚད་ཇེ་སྡུག་ཏུ་འགྲོ་བ་དང་། ལུད་པའི་ནང་དུ་ཁྲག་འདྲེས་པའམ་ཡང་ན་ཐད་ཀར་ཁྲག་ལུད་པ། ཐ་ན་དབུགས་འབྱིན་རྔུབ་དཀའ་བ་སོགས་ཀྱི་གནས་ཚུལ་འབྱུང་སྲིད། ཐང་ཆད་པ་དང་། རྒྱུ་རྐྱེན་གང་ཡང་མེད་པར་ལུས་པོ་སྐམ་རིད་དུ་འགྱུར་བར་མ་ཟད། ད་དུང་བྲང་ཁར་ཟུག་གཟེར་ལངས་པ་དང་ཚ་བ་རྒྱས་ཤིང་རྔུལ་ཆུ་ཐོན་པ་སོགས་ཀྱི་ནད་རྟགས་འབྱུང་ངོ།།
འདུས་འདྲིལ་གློ་གཅོང་ནད་ཀྱི་འགོ་ལམ་ནི་ཅི་ཞིག་ཡིན།
འདུས་འདྲིལ་གློ་གཅོང་ནད་ནི་གཙོ་བོ་དབུགས་ལམ་དང་འཇུ་ལམ། སྐྱི་པགས་དང་བུ་སྣོད་སོགས་བརྒྱུད་ནས་འགོ་བ་རེད།
དབུགས་ལམ་བརྒྱུད་ནས་འགོ་བ། དབུགས་ལམ་ནི་ནད་དེའི་འགོས་ལམ་གཙོ་བོ་ཡིན། མིས་ནད་དུག་འདུས་པའི་མཆིལ་རྡུལ་དང་ས་རྡུལ་རྔུབ་རྗེས་འདུས་འདྲིལ་གཅོང་ནད་འབྱུང་བཞིན་ཡོད།
འཇུ་ལམ་བརྒྱུད་ནས་འགོ་བ། དུག་སེལ་བྱས་མེད་པའམ་དུག་སེལ་བྱས་པ་མི་ལེགས་པའི་ནོར་གཤིས་འདུས་འདྲིལ་དབྱུག་སྲིན་འགོས་ཡོད་པའི་འོ་མ་འཐུང་བ་དང་མི་གཤིས་འདུས་འདྲིལ་དབྱུག་སྲིན་འགོས་ཡོད་པའི་ཟས་རིགས་ཟོས་རྗེས་ནད་དེ་འབྱུང་བ་རེད། གཙོ་བོ་དབུགས་ལམ་དང་རྒྱུ་ལམ་དུ་འགོ་བཞིན་ཡོད།
བརྒྱུད་ལམ་གཞན་པ། ལན་རེར་རྨས་ཕོག་པའི་སྐྱི་པགས་དང་འབྱར་སྐྱི། སྐྱེ་འཕེལ་དབང་པོ་སོགས་བརྒྱུད་ནས་འགོ་བ་རེད། ལྷན་སྐྱེས་རང་བཞིན་གྱི་འདུས་འདྲིལ་གཅོང་ནད་ནི་བུ་རོགས་དང་འགོ་ཆུ་རྔུབ་པ་ལས་འགོས་པ་དང་། མང་ཆེ་བར་སྐྱེས་ནས་ཅུང་མ་འགོར་བར་རིལ་བུ་རང་བཞིན་གྱི་འདུས་འདྲིལ་གཅོང་ནད་དང་སྐྱེ་འཕེལ་དབང་པོའི་འདུས་འདྲིལ་གཅོང་ནད་འབྱུང་བཞིན་ཡོད། །
གོང་གི་ཤེས་བྱ་འདི《མཚོ་སྔོན་ཞིང་ཆེན་བདེ་ཐང་སློབ་གསོ་ཁང》གིས་འདོན་སྤྲོད་བྱས་པ་ཡིན།


ཧོང་ཀོང་གི་ཡུན་ལོང་མེ་འཁོར་འབབ་ཚུགས་སུ་སྟོད་གོས་དཀར་པོ་གྱོན་ཞིང་ཁ་རས་བརྒྱབས་པའི་མི་བརྒྱ་སྐོར་ཞིག་གིས་ངོ་རྒོལ་ལས་འགུལ་བ་དང་འགྲུལ་བ་སོགས་ལ་གང་བྱུང་དབྱུག་པ་སོགས་ཀྱིས་གཞུས་ཏེ་མི་མང་པོར་རྨས་སྐྱོན་བཟོས།དེ་རིང་ཧོང་ཀོང་རང་དབང་གསར་ཁང་གིས་གནས་ཚུལ་སྤེལ་བ་ལྟར་ན། ཁ་སང་ཧོང་ཀོང་གི་དམངས་གཙོ་དོན་གཉེར་བ་འབུམ་ ༤ ལྷག་གིས་བསྐྱར་དུ་གཞུང་གི་ལས་ཁུངས་ལྟེ་བའི་ཉེ་འཁྲིས་སུ་ངོ་རྒོལ་གྱི་རྔོམ་སྟོན་ཁྲོམ་སྐོར་བྱས་ཏེ། ས་གནས་དེའི་དགོང་མོའི་ཆུ་ཚོད་ ༡༠།༣༠ ཙམ་ནས་ལས་འགུལ་མཚམས་འཇོག་བྱས་ནས་རང་སར་ལོག་བཞིན་པའི་སྐབས། སྟོད་གོས་དཀར་པོ་གྱོན་ཞིང་ཁ་རས་གྱོན་པའི་མི་བརྒྱ་སྐོར་ཞིག་གིས། ཡུན་ལོང་མེ་འཁོར་འབབ་ཚུགས་(Yuen Long MTR station)སུ་ཡོད་པའི་ལས་འགུལ་བ་དང་། འགྲུལ་བ། གསར་འགོད་པ་བཅས་ལ་གང་བྱུང་རྒྱུག་པ་གཞུས་ཏེ་ཉུང་མཐར་མི་གྲངས་ ༣༦ ལྷག་ལ་རྨས་སྐྱོན་བཏང་ཡོད་འདུག
དེ་རིང་ཉིན་རྒྱབ་ཏུ་ཧོང་ཀོང་གི་སྲིད་འཛིན་ལྕམ་ཁེ་རི་ལེམ་གྱིས་བསྒྲགས་གཏམ་ཞིག་སྤེལ་སྐབས། འཚེ་བ་དེ་དཀའ་ངལ་སེལ་ཐབས་ཀྱི་ཐབས་ལམ་ཞིག་མིན། འཚེ་བས་འཚེ་བ་མ་གཏོགས་བསྐྱེད་མི་ཐུབ། ཁྲིམས་དང་སྒྲིག་གཞི་གདལ་བཤིག་བཏང་བ་དེས་མཐའ་མར་ཧོང་ཀོང་དང་དེའི་མི་མང་རྣམས་ལ་གྱོང་རག་གི་ཡོད། ངས་ཚོགས་སྡེ་དང་མི་མང་ཚང་མས་ཁྲིམས་ལ་བརྩི་སྲུང་གིས་འཚེ་བའི་བྱ་སྤྱོད་སྤང་དགོས་པའི་འབོད་སྐུལ་བྱེད་ཀྱི་ཡོད། ཅེས་བརྗོད་འདུག་པ་མ་ཟད། ཁ་སང་གི་དོན་རྐྱེན་དེ་བསམ་ཡུལ་ལས་འདས་པ་ཞིག་ཡིན་པ་དང་། མོས་ཉེན་རྟོག་ཚན་པར་གནད་དོན་དེར་ཞིབ་འཇུག་མཐར་ཕྱིན་པ་ཞིག་བྱ་དགོས་སྐོར་མངགས་ཡོད་པ་སོགས་བརྗོད་འདུག
ཧོང་ཀོང་གཞུང་གིས་ཁ་སང་གི་དོན་རྐྱེན་དང་འབྲེལ་བའི་བསྒྲགས་གཏམ་ཞིག་སྤེལ་བའི་ནང་། ཡུན་ལོང་མེ་འཁོར་འབབ་ཚུགས་སུ་མི་འགའ་ཤས་ཀྱིས་འགྲུལ་བའི་ཐོག་ལ་རུབ་རྡུང་བྱས་པའི་རྐྱེན་གྱིས་འཁྲུག་འཛིང་དང་རྨས་སྐྱོན་ཐེབས་ཡོད་འདུག ཁྲིམས་ལ་བརྩི་སྲུང་བྱེད་མཁན་གྱི་ཧོང་ཀོང་བའི་སྤྱི་ཚོགས་ཀྱིས་འདི་ལྟ་བུའི་བྱ་སྤྱོད་རིགས་ལ་ངོས་ལེན་བྱ་ཐབས་མེད། ཧོང་ཀོང་གཞུང་ནས་འཚེ་བའི་བྱ་འགུལ་ལ་དགག་པ་བྱེད་ཀྱི་ཡོད་ལ། ཁྲིམས་ཐག་ནན་མོ་གཅོད་རྒྱུ་ཡིན། ཅེས་བརྗོད་འདུག་པ་དང་། དེ་བཞིན་དེ་རིང་ཞོགས་པར་ཧོང་ཀོང་ཉེན་རྟོག་ལས་ཁུངས་ཀྱིས་གསར་འགོད་གསལ་བསྒྲགས་ཤིག་སྤེལ་བའི་ནང་། ང་ཚོས་ཁ་སང་གི་དོན་རྐྱེན་ནང་ཞུགས་པའི་མི་དེ་ཚོ་ངོ་ཐག་ཆོད་མེད་སྟབས། ད་བར་སུ་ཡང་འཛིན་བཟུང་བྱེད་ཐུབ་མེད། སྟོད་གོས་དཀར་པོ་གྱོན་མཁན་ཚང་མ་འཁྲུག་འཛིང་ནང་ཞུགས་པར་ངོས་འཛིན་བྱེད་ཐབས་མི་འདུག ཡིན་ན་ཡང་ང་ཚོས་དྲང་པོའི་སྒོ་ནས་གནད་དོན་རེ་རེ་བཞིན་ཐག་གཅོད་བྱ་རྒྱུ་ཡིན། ཞེས་བརྗོད་འདུགགསར་ལམ་ཁག་གིས་གནས་ཚུལ་སྤེལ་བ་ལྟར་ན། ཁ་སང་གི་དོན་རྐྱེན་སློང་མཁན་ཕལ་ཆེ་བ་མི་རྒན་པ་ཡིན་འདུག་ལ། སྤྱི་ཚོགས་དྲ་ལམ་ཁག་ཏུ་བརྒྱུད་སྤེལ་བྱེད་བཞིན་པའི་བརྙན་ཐུང་ནང་། སྟོད་གོས་དཀར་པོ་གྱོན་པའི་མི་དེ་ཚོས་གློག་སྐེས་དང་མེ་འཁོར་ནང་གི་འགྲུལ་བ་རྣམས་ལ་ལྕགས་དང་ཤིང་གི་དབྱུག་པས་གང་བྱུང་གཞུས་ཀྱི་ཡོད་པ་མ་ཟད། ཐ་ན་བུད་མེད་དང་གསར་འགོད་པ་རྣམས་ལ་ཡང་གཞུས་ཏེ་མགོ་དང་སྣ་ཁུང་སོགས་ནས་ཁྲག་འཛར་གྱི་ཡོད་པ་དང་། མེ་འཁོར་འབབ་ཚུགས་སུ་ཡོད་པའི་སྟོད་གོས་ནག་པོ་གྱོན་མཁན་རྣམས་ལས་འགུལ་བ་ཡིན་ཤག་བྱས་ཏེ་ཐང་ལ་མ་འགྱེལ་བར་དུ་གང་བྱུང་དབྱུག་པ་དང་རྡོག་ཐོ་སོགས་ཀྱིས་གཞུས་པ་མཐོང་གི་འདུག ཡང་བརྙན་ཐུང་གཞན་ཞིག་གི་ནང་། མེ་འཁོར་ནང་གི་འགྲུལ་བ་ན་གཞོན་ཞིག་གིས་ཕྱག་བཙལ་ཏེ་ཁོ་ཚོར་མ་གཞུ་རོགས་ཞེས་ཞུ་བ་བྱེད་བཞིན་འདུག དོན་རྐྱེན་བྱུང་སྐབས་ཡུལ་དངོས་སུ་ཉེན་རྟོག་པ་གཅིག་རྐྱང་མཐོང་རྒྱུ་མི་འདུག་ཀྱང་། མཚན་མོའི་ཆུ་ཚོད་ ༡༡།༣༠ ཙམ་ལ་ཉེན་རྟོག་པ་ཡུལ་དངོས་སུ་འབྱོར་སྐབས། སྟོད་གོས་དཀར་པོ་གྱོན་མཁན་ཚོ་འགྲོ་ཚར་ཡོད་སྟབས། ལས་འགུལ་བ་དང་འགྲུལ་བ་རྣམས་ཀྱིས་ཉེན་རྟོག་པས་མི་མང་གི་བདེ་འཇགས་སྲུང་སྐྱོབ་ཀྱི་ལས་འགན་བསྒྲུབས་ཐུབ་མེད་སྐོར་བརྗོད་དེ་གཤེ་གཤེ་བཏང་ཡོད་འདུག
ཕྱི་ཚེས་ ༢༠ ཉིན་མི་གྲངས་འབུམ་འགའ་ཤས་ཀྱིས་རྒྱའི་རྒྱལ་དར་སོགས་འཕྱར་ཏེ་དོགས་ཡོད་ཉེས་ཅན་རྩིས་སྤྲོད་ཀྱི་ཁྲིམས་འཆར་ལ་ངོ་རྒོལ་བྱེད་མཁན་ཚོར་ངོ་རྒོལ་ཁྲོམ་སྐོར་བྱས་ཡོད་པ་དང་། རྒྱ་ནག་གི་གཞུང་འབྲེལ་གསར་ཁང་ཁག་གིས་ཀྱང་དེ་འབྲེལ་གྱི་གནས་ཚུལ་བཀོད་ཡོད་པ་རེད། དེ་སྔོན་ཡང་རྒྱ་ནག་སྐམ་ས་ཆེན་མོའི་མི་སེར་ཡིན་པའི་མི་གྲངས་འབུམ་མ་ཟིན་ཙམ་གྱིས་ཧོང་ཀོང་གི་ཉེན་རྟོག་པར་རྒྱབ་སྐྱོར་དང་། དམངས་གཙོ་དོན་གཉེར་བའི་ལས་འགུལ་ལ་ངོ་རྒོལ་བྱས་ཏེ་དབྱུག་པ་གཞུས་པ་སོགས་ཀྱི་དྲག་སྤྱོད་སྤེལ་ཡོད་འདུག
འདི་ལོའི་ཕྱི་ཟླ་ ༦ ཚེས་ ༡༢ ནས་བཟུང་ཧོང་ཀོང་གི་དོགས་ཡོད་ཉེས་ཅན་རྩིས་སྤྲོད་ཀྱི་ཁྲིམས་འཆར་ལ་ངོ་རྒོལ་གྱི་ལས་འགུལ་ཤུགས་ཆེར་སྤེལ་མགོ་བརྩམས་ཡོད་པ་དང་། ད་བར་ཧོང་ཀོང་གི་དམངས་གཙོ་དོན་གཉེར་བ་ས་ཡ་ ༢ ལྷག་གིས་ཁྲིམས་འཆར་དེ་གཏན་དུ་རྩིས་མེད་གཏོང་དགོས་པ་མ་ཟད། ཧོང་ཀོང་དམིགས་བསལ་སྲིད་འཛིན་ས་ཁུལ་གྱི་གཙོ་འཛིན་ལྕམ་ཁེ་རི་ལེམ་གྱིས་རྩ་དགོངས་ཞུ་དགོས་པའི་དགོས་འདུན་བཏོན་ཡོད་ཀྱང་། ཁེ་རི་ལེམ་གཞུང་གིས་ཁྲིམས་འཆར་དེ་ནུས་མེད་ཆགས་པ་ཡིན་སྐོར་ཙམ་ལས་རྩིས་མེད་བཏང་བ་སོགས་གསལ་པོ་བཟོས་མེད་པ་དང་། ཧོང་ཀོང་མི་མང་གིས་མོ་རང་དང་ཕྱག་རོགས་ཚོར་ཞབས་ཞུའི་གོ་སྐབས་ཤིག་སྤྲོད་པའི་རེ་བ་ཡོད་སྐོར་སོགས་བརྗོད་དེ། མི་མང་གི་མངོན་འདོན་དྭང་ལེན་བྱས་མེད་སྟབས་མུ་མཐུད་ངོ་རྒོལ་ཟིང་འཁྲུག་བྱུང་གི་ཡོད་པ་རེད།
འདས་པའི་ཟླ་གཅིག་ལྷག་གི་ཧོང་ཀོང་ངོ་རྒོལ་ལས་འགུལ་ཁྲོད་ལས་འགུལ་བ་དང་ཉེན་རྟོག་པ་གདོང་ཐུག་བྱུང་བ་དང་། དེ་བཞིན་ལས་འགུལ་བས་ཁྲིམས་བཟོ་ལྷན་ཁང་ནང་བཙན་འཛུལ་བྱས་པ་དང་། རྒྱ་ནག་གཞུང་དང་ཧོང་ཀོང་གཞུང་ལ་རྒྱབ་སྐྱོར་བྱེད་མཁན་ཚོས་ཀྱང་རྒྱབ་སྐྱོར་གྱི་ལས་འགུལ་སྤེལ་བ་སོགས་ཡུལ་དེའི་ནང་རྙོག་ཟིང་ཆེན་པོ་བྱུང་བར་བརྟེན། རྒྱལ་སྤྱིའི་སྤྱི་ཚོགས་ཀྱིས་བློ་འཚབ་དང་སྦྲགས་རྒྱ་ནག་གཞུང་དང་ལྷག་པར་དུ་ལྕམ་ཁེ་རི་ལེམ་གྱི་གཞུང་ལ་སྐྱོན་བརྗོད་མང་པོ་བྱས་ཡོད་པ་དང་། ཟླ་འདིའི་ཕྱི་ཚེས་ ༡༨ ཉིན་ཡུ་རོབ་གྲོས་ཚོགས་ངོས་ནས་ཧོང་ཀོང་གི་ད་ལྟའི་གནས་སྟངས་དང་འབྲེལ། རྒྱ་ནག་གཞུང་གིས་རྒྱལ་ཁབ་གཅིག་ལ་ལམ་ལུགས་གཉིས་ཀྱི་སྒྲོམ་གཞི་རྡོག་རོལ་དུ་གཏོང་བཞིན་ཡོད་སྐོར་ལ་གྲོས་ཆོད་ཅིག་གཏན་འབེབ་གནང་ཡོད་པ་མ་ཟད། ཡུ་རོབ་མཐུན་ཚོགས་ཀྱི་ཁོངས་གཏོགས་རྒྱལ་ཁབ་དག་གིས་ཧོང་ཀོང་ལ་མིག་ཆུའི་དུག་རླངས་སོགས་ལས་འགུལ་བཀག་འགོག་ཀྱི་མཚོན་ཆ་རིགས་ཕྱིར་འདྲེན་བྱ་རྒྱུ་མིན་པའི་ཁྲིམས་འཆར་བཏོན་ཡོད་འདུག
གསར་འགོད་པ། པ་སངས་ཚེ་རིང་།


ྋརྒྱལ་བ་སྐུ་ཕྲེང་དགུ་པ་ལུང་རྟོགས་རྒྱ་མཚོ་མཆོག
ྋརྒྱལ་བ་སྐུ་ཕྲེང་དགུ་པ་ལུང་རྟོགས་རྒྱ་མཚོ་༡༨༠༥ ༡༨༡༥ ནི་མདོ་སྟོད་ལྡན་ཆོས་འཁོར་དགོན་གྱི་ཉེ་འགྲམ་དུ་སྐུ་བསྟམས། ༡༨༠༨ ལོར་པཎ་བསྟེན་པའི་ཉི་མས་དབུ་སྐྲ་གཙུག་ཕུད་བཞེས། ༡༨༡༠ ལོར་རྒྱལ་ཚབ་རྟ་ཆོག་བསྟན་པའི་མགོན་པོ་དགོངས་པ་རྫོགས་རྗེས་༡༨༡༡ ལོ་ནས་དེ་མོ་ཐུབ་བསྟནའཇིགས་མེད་རྒྱལ་ཚབ་ཏུ་མངའ་གསོལ།༡༨༡༢ ལོར་པཎ་ཆེན་བསྟན་པའི་ཉི་མས་ྋརྒྱལ་དབང་ཆོག་ལ་རབ་བྱུང་སྡོམ་པ་གནང༌།རྒྱས་པར་སྲིད་སྐྱོང་དེ་མོ་འཇིགས་མེད་རྒྱ་མཚོས་མཛད་པའི་རྣམ་ཐར་དད་པའི་ཡིད་འཕྲོག་ནང་གསལ་ལོ།།


——༸པཎ་ཆེན་རིན་པོ་ཆེ་གར་སོང་ཆ་མེད་དུ་གྱུར་ཏེ་མི་ལོ་ ༡༨ འཁོར་བའི་གདུང་འབོད་རྗེས་དྲན།
དེ་རིང་སྟེ་ཕྱི་ལོ་ ༢༠༡༣ ཟླ་ ༥ ཚེས་ ༡༧ ཉིན་ནི། ༸པཎ་ཆེན་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་རྒྱ་གཞུང་གིས་འཇུ་བཟུང་བཙན་ཁྲིད་འོག་གར་སོང་ཆ་མེད་གྱུར་ནས་མི་ལོ་ ༡༨ འཁོར་བའི་ཉིན་མོ་ཡིན་ལ། ༸པཎ་ཆེན་རིན་པོ་ཆེ་མཆོག་ནི་བོད་མི་ས་ཡ་དྲུག་གི་སེམས་ཁོང་ན་ནམ་ཡང་ལ་བ་མེད་པའི་བོད་ཆོས་ཀྱི་དབུ་ཁྲིད་གལ་ཆེ་ཆོས་ཤིག་ཆགས་ཡོད་སྟབས། “གནམ་ལ་ཉི་ཟླ་ཟུང་གཅིག ། ས་ལ་རྒྱལ་བ་པཎ་ཆེན།། ” ཞེས་བོད་ཁམས་ཡོངས་སུ་གྲགས་ཡོད།
ཕྱི་ལོ་ ༡༩༩༥ ཟླ་ ༥ ཚེས་ ༡༧ ཉིན། དགུང་ལོ་ ༦ ལ་སོན་མ་ཐག་པའི་༸པཎ་ཆེན་ཆུང་སྲིད་དགེ་འདུན་ཆོས་ཀྱི་ཉི་མ་མཆོག་དང་། ཁོང་གི་ཕ་མ་ནང་མི་དང་བཅས་པ་རྒྱ་གཞུང་གི་འཇུ་བཟུང་བཙན་ཁྲིད་ཀྱིས་གར་སོང་ཆ་མེད་དུ་གྱུར་ཡོད་ལ། ༸པཎ་ཆེན་ཆུང་སྲིད་མཆོག་གར་སོང་ཆ་མེད་དུ་གྱུར་བའི་ཉིན་མོ་དེ་ནི། ༸བོད་མིའི་བླ་ན་མེད་པའི་དབུ་ཁྲིད་༸གོང་ས་མཆོག་གིས་༸པཎ་ཆེན་སྐུ་ཕྲེང་བཅུ་བའི་ཡང་སྲིད་དུ་ངོས་འཛིན་ཡོངས་བསྒྲགས་གནང་བའི་རྗེས་ཀྱི་ཉིན་གསུམ་པ་དེ་ཆགས་ཡོད།
འདིར་བཀོད་པའི་ ༼པཎ་ཆེན་ལགས༽ཞེས་པའི་གཞས་དེ་ནི། ༸པཎ་ཆེན་སྐུ་ཕྲེང་བཅུ་པ་མཆོག་དང་། ད་ལྟ་ཆར་གར་སོང་ཆ་མེད་དུ་གྱུར་པའི་ཁོང་གི་ཡང་སྤྲུལ་༸པཎ་ཆེན་དགེ་འདུན་ཆོས་ཀྱི་ཉི་མ་མཆོག་རྣམ་གཉིས་དྲན་པའི་གདུང་འབོད་ཀྱི་གཞས་ཤིག་ཡིན་ལ། གཞས་འདི་ལེན་མཁན་ནི་ཁྲི་འདུ་རྫོང་རྫ་སྟོད་ཞང་གི་གཞས་པ་ལོ་ལོ་ལགས་དང་། གཞས་ཚིག་རྩོམ་མཁན་ནི་དཀར་མཛེས་ཉ་མཚོ་དགོན་པའི་གྲྭ་བློ་བཟང་སྦྱིན་པ་ལགས་ཡིན།
འདི་ལོའི་ཕྱི་ཟླ་ ༢ ཚེས་ ༢༣ ཉིན། རྒྱ་གཞུང་གིས་རང་ལོ་ ༣༠ ཡིན་པའི་གཞས་པ་ལོ་ལོ་ལགས་ལ་ལོ་ ༦ དང་། རང་ལོ་ ༣༡ པའི་གཞས་ཚིག་རྩོམ་པ་པོ་གྲྭ་བློ་བཟང་སྦྱིན་པ་ལགས་ལ་ལོ་ ༥ བཅས་ཀྱི་བཙོན་འཇུག་ཁྲིམས་ཐག་བཅད་ཡོད་པ་རེད།
གཞས་འདིས་བརྗོད་དོན་གཙོ་བོ་བོད་མིའི་ཆོས་ཀྱི་དབུ་ཁྲིད་༸པཎ་ཆེན་རིན་པོ་ཆེ་མཆོག་ད་དུང་གར་སོང་ཆ་མེད་འོག་གནས་ཡོད་པ་མ་ཟད། ༸པཎ་ཆེན་དྲན་གཞས་འདིའི་གཞས་ཚིག་རྩོམ་མཁན་དང་གཞས་ལེན་མཁན་གཉིས་ཀྱང་རྒྱ་གཞུང་གི་བཙོན་འཇུག་འོག་གར་སོང་ཆ་མེད་དུ་གྱུར་པ་འདིས། རྒྱ་གཞུང་གིས་བོད་ཐོག་འཛིན་པའི་ཁྲིམས་མེད་ལུགས་མེད་ཀྱི་དྲག་གནོན་སྲིད་ཇུས་ཀྱི་ངོ་གདོང་རྗེན་པར་བསྟན་ཡོད།
པཎ་ཆེན་ལགས།
<iframe width=”420″ height=”315″ src=”http://www.youtube.com/embed/JXMmFCFFgSY” frameborder=”0″ allowfullscreen></iframe>
བསིལ་ལྡན་ཁ་བ་དཀར་པོ་བརྗིད་ཆགས་ཤིང་། །
ལོ་རྒྱུས་རྡོ་རིང་བརྩེགས་པའི་མ་མཐའ་ནས།།
ཤ་ཞེན་བོད་ཀྱི་དྲོད་ཁོལ་མ་ཡལ་བ།།
གངས་ཅན་དཔའ་བོ་པཎ་ཆེན་ཨེར་ཏི་རྒྱལ།།
ཡོད་ཚད་ཁྲག་དྲི་བྲོ་བའི་མཐུ་འོག་ནས།།
ལུགས་གཉིས་རྡོ་ལ་བརྡབས་པའི་རྨ་ཁ་ནས།།
ལ་རྒྱའི་ཀི་སྒྲ་སྙན་མོ་དགུང་ནས་བཏབ།།
རྗེས་ལུས་གོམ་ཁ་ལྡོག་པའི་སེམས་དཔའ་ལགས།།
ལས་འབྲས་ལོག་ཅན་དགྲ་བོ་ཇག་ཚོགས་ཀྱིས།།
བཙན་གནོན་གཡོ་སྒྱུ་འཁྲབ་པའི་འཐབ་ར་ནས།།
སྐུ་སྲོག་དམར་པོ་བདེན་རྫུན་དཔང་དུ་ཕུལ།།
ཉེར་གཅིག་དུས་ཀྱི་ཕོ་ཉ་ཁྱོད་མིན་སུ།།
དགྱེས་ཞལ་དུང་ཟླ་ནུབ་རི་བརྒལ་ན་ཡང་།།
མིག་ཆུའི་ཀློང་ནས་ཡང་སྲས་རེ་སྒུག་རིང་།།
གསར་ཚེས་འོད་སྣང་དགྲ་གཅན་སྨག་གིས་བཟུང་།།
གངས་ཅན་བོད་པའི་སེམས་ཁམས་སྔར་ལ་གྲང་།།


འཁྱགས་རོམ་དུས་སྐབས་ཀྱི་སེམས་ཅན་ཆེན་པོ་འགའ་ཧ་ལམ་བོད་ནས་གྲོལ་ཡོད་པ།
ཞིབ་འཇུག་པ་ཚོས་ཧི་མ་ལ་ཡའི་ས་ཁུལ་ནས། རྩ་སྟོངས་སུ་གྱུར་ཟིན་པའི་སེམས་ཅན་མང་པོའི་ནང་གི་གནའ་དུས་ཀྱི་བལ་ལྡན་བསེ་རུ་(woolly rhino) ཡི་འགྱུར་རྡོའི་རྗེས་ཤུལ་ཤིག་རྙེད་ཡོད་འདུག
འདིའི་བསྟན་དོན་ནི་ཧ་ལམ་འོ་འཐུང་གི་སྲོག་ཆགས་ཧ་ཅང་ཆེན་པོ་འགའ་འཁྱགས་རོམ་དུས་སྐབས་འགོ་མ་ཚུགས་པའི་སྔོན་གྱི་ལོ་དུང་ཕྱུར་ ༢.༦ ཡར་སྔོན་ཙམ་ནས་ད་ལྟ་ང་ཚོས་འབོད་བཞིན་པའི་བོད་དུ་ཐོག་མར་བྱུང་ཡོད་པ་དེ་རེད། ཅེས་བཀོད་འདུག
འདི་ནི་ཚན་རིག་གི་གསར་རྙེད་ནང་བསམ་ཚུལ་གསར་པ་ཞིག་ཡིན། “ང་ཚོས་བོད་ཀྱི་མཐོ་སྒང་ལ་མྱུལ་ཞིབ་ཀྱིས་ཚན་རིག་གི་གསར་རྙེད་དེ་ལས་མང་བ་གཅིག་ལ་རེ་སྒུང་བྱེད་ཆོག” ཅེས་ཞིབ་འཇུག་སྡེ་ཚན་དེས་བལ་ལྡན་ཨབ་རིལ་ལམ། བསེ་རུ་(woolly rhino)ཡི་མགོ་རུས་གསར་རྙེད་དེ་ལྟ་བུ་ཡོང་བར་སྣེ་ཁྲིད་གནང་མཁན་ལོ་སཱ་ཨན་ཇེལ་དུ་ཡོད་པའི་རང་འབྱུང་ཁམས་ཀྱི་ལོ་རྒྱུས་ཀྱི་འགྲེམ་སྟོན་ཁང་། “Natural History Museum of Los Angeles County,” གི་(ཞིན་ཨའོ་མིན་ཝང་?) Xiaoming Wang གིས་གསུངས།
“བལ་ལྡནབསེ་རུ་ཡི་འགྱུར་རྡོ་དེ་ནི་ལོ་ངོ་དུང་ཕྱུར་ ༣‚༦ ཙམ་ཕྱིན་པའི་རྙིང་པ་ཞིག་རེད། སེམས་ཅན་འདི་འཚོ་སྡོད་བྱེད་པའི་སྐབས་སུ་སའི་གོ་ལའི་ཁོར་ཡུག་གི་གནམ་གཤིས་སྤྱིར་བཏང་དྲོན་མོ་རེད། འོན་ཀྱང་བལ་ལྡན་བསེ་རུ་ནི་རི་སྒང་གི་གྲང་མོའི་ནང་བསྡད་སྟབས་གནམ་གཤིས་ཀྱི་གནས་སྟངས་འདི་འདྲ་ལ་གོམས་ནས་ཡོད། དེར་བརྟེན་ལོ་དུང་ཕྱུར་གཅིག་གི་རྗེས་སུ་འཁྱགས་རོམ་གྱི་དུས་སྐབས་བྱུས་དུས། བསེ་རུའི་ལུས་པོས་གནམ་གཤིས་གྲང་མོ་དེར་གྲ་བསྒྲིགས་ཟིན་ནས་ཡོད། དེའི་སྟབས་ཀྱིས་བསེ་རུ་རྣམས་ལས་སླ་པོའི་ཐོག་ནས་རི་ལས་བབ་ནས་ཨེ་ཤི་ཡའི་བྱང་རྒྱུད་དང་ཡོ་རོབ་སོགས་སུ་འཁྱམས་ཉུལ་དུ་འགྲོ་ཐུབ་པར་གྱུར།
བསེ་རུ་ལ་གྲུ་སྐྱ་ལྟ་བུའི་རྭ་ཅོ་ཅུང་ལེབ་ལེབ་ཡིན་པ་ཞིག་ཡོད་པ་དེས་གངས་དང་འཁྱགས་པ་ཕར་འདེད་ཚུར་འདེད་ཀྱིས་དེའི་འོག་གི་ཙྭ་དང་ལྡུམ་བུའི་རིགས་སྔོག་ཐུབ་ཀྱི་ཡོད་རེད།” ཅེས་ཝང་གིས་གསུངས། “དེ་ནི་ཧ་ལམ་ལྗིད་ཚད་ལ་ཏུན་༡‚༢ ནས་ ཏུན་ ༡‚༦ བར་ཡོད་པའི་ཨ་ཧྥི་རི་ཁའི་དེང་དུས་ཀྱི་བསེ་རུ་ནག་པོ་ཞིག་དང་འདྲ་པོ་ཡོད། ཞིབ་འཇུག་པ་རྣམས་ཀྱིས་རྙེད་དོན་ལྟར་ན་སེམས་ཅན་དེ་འཚོ་སྡོད་སྐབས་འགྲོ་བ་མིའི་ཆེས་སྔ་ཤོས་ཀྱི་ཕ་མེས་རྣམས་ཀྱང་ས་ཆ་དེ་ནས་ཁ་བྲལ་མེད་སྟབས་སྲོང་ཆགས་འདི་གཉིས་ཀྱི་རིག་རྒྱུད་ཕྱི་མ་རྣམས་འཕྲད་ཡོད།
གང་ལྟ་ལོ་དུང་ཕྱུར་མང་པོའི་རྗེས་ཀྱི་འཁྱགས་རོམ་གྱི་དུས་སྐབས་མཐའ་མར་བྲག་ཕུག་གི་ངོས་སུ་བསེ་རུའི་རི་མོ་བྲིས་ཡོད། འོན་ཀྱང་འཁྱགས་རོམ་དུས་སྐབས་ཀྱི་མཇུག་སྟེ་ལོ་ ༡༠‚༠༠༠ ཙམ་ནས་སེམས་ཅན་དེའི་རི་རྒྱུད་སྟོངས་དགོས་པའི་རྒྱུ་རྐྱེན་གང་ཡིན་སུས་ཀྱང་ཤེས་ཀྱི་མེད། འགྲོ་བ་མིས་ཚད་ལས་འདས་པའི་རྔོན་རྒྱབ་པའི་དཔང་རྟགས་ནི་གང་ཡང་མཐོང་རྒྱུ་མེད།” ཅེས་ཝང་གིས་གསུངས། ཝང་གི་ཚོགས་པ་དེས་རིགས་རྒྱུད་སྟོང་ཟིན་པའི་སེམས་ཅན་གྲུམ་པ་དང་། གངས་གཟིགས་(གྲུམ་པ་དང་གངས་གཟིགས་སོགས་མཚོ་བོད་མཐོ་སྒང་གི་ས་ཁུལ་ཁག་ལ་ད་དུང་གསོན་བཞིན་ཡོད་སྟབས་(ཞིན་ཨའོ་མིན་ཝང་?) Xiaoming Wang གིས་འདིའི་ཐད་ནས་ཇི་ལྟར་དགོངས་མིས་བཤད་དཀའ)རྐང་པ་གསུམ་ཅན་གྱི་རྟ་སོགས་ཀྱི་འགྱུར་རྡོ་ཁྱད་མཚར་དེ་འདྲ་དང་། གཞན་མང་པོ་ཞིག་རྙེད་ཡོད་འདུག
CNN དྲ་གནས་ལས་སྒྱུར་འགོད་བྱས།
པར་དང་རྩོམ་གྱི་ཡོང་ཁུངས་CNN དྲ་གནས།
མ་རྩོམ་གྱི་དྲ་ཐག http://lightyears.blogs.cnn.com/2011/09/01/ice-age-giants-may-have-evolved-in-tibet/


ཆབ་ཚང་འཇམ་དཔལ།
ད་ལྟའི་བཀའ་བློན་ཁྲི་པ་ནི་བོད་ཀྱི་ཆོས་དང་རིག་གཞུང་གང་ལའང་མཁྱེན་རྒྱ་ཡངས་པའི་མཁས་དབང་ཞིག་ཡིན་པས། ཕྲན་གྱིས་དུས་རྒྱུན་དུ་ནས་གུས་བརྩི་ཆེན་པོ་བྱེད་ཀྱིན་ཡོད། འོན་ཀྱང་ཁོང་གི་བཙན་བྱོལ་བོད་མིའི་ཆབ་སྲིད་ཀྱི་དབུ་ཁྲིད་གནང་རིང་གལ་གནད་ཆེ་བའི་ལས་དོན་སྣ་མང་ཞིག་ནོར་འཁྲུལ་ཚབས་ཆེན་ཤོར་བར་གུས་པས་བཟོད་སྒོམ་གཏན་ནས་བྱེད་ཐུབ་ཀྱི་མེད་ལ་བྱེད་དགོས་དོན་དེ་བས་ཀྱང་མེད། སྤྱིར་བཀའ་བློན་ཁྲི་བར་མི་ཡག་ཉེས་སུ་ཞིག་ཕེབས་ཀྱང་མི་དེས་གང་ལྟར་ལས་དོན་བྱེད་ཐུབ་པའི་ལམ་ཁ་གཏན་ནས་མེད་ན་ཡང་། ཡ་མཚན་པ་ཞིག་ལ་འདས་དང་ད་ལྟའི་གྲོས་ཚོགས་འཐུས་མི་སུ་གཅིག་གིས་ཀྱང་བཀའ་ཁྲིའི་ལས་འཆར་ཁག་ལ་དབྱེ་ཞིབ་དང་བཏང་འཛིན་བྱེད་མ་ཐུབ་པའི་ཁར། ལྷན་ཁང་གཞན་གྱི་བཀའ་བློན་ཚོས་ཀྱང་རང་རང་སོ་སོ་བཀའ་ཁྲིའི་མིག་ནང་གི་ཚེར་མ་ལྟ་བུ་ཞིག་ཏུ་མི་ཆགས་པའི་ཆེད་འདོད་མོས་མེད་པའི་ལས་དོན་སྣ་མང་ཞིག་ལ་འགྲིག་མདོག་མདོག་གི་རྣམ་འགྱུར་སྟོན་རྐྱང་བྱས། མ་ཟད་༸གོང་ས་མཆོག་ནས་ཆབ་སྲིད་ཀྱི་འགན་དབང་ཡོངས་རྫོགས་བཀའ་ཁྲིའི་ཕྱག་ཏུ་རྩིས་སྤྲོད་བྱས་པས། ད་ལྟའི་བཀའ་བློན་ཁྲི་པ་དེ་གནམ་ཀ་མེད་འོག་གི་སེངྒེ་མཐུར་མེད་ལྟ་བུར་ཆགས་པ་རེད།
དེར་བརྟེན་ཁོང་གིས་ལོ་ཤས་རིང་སེལ་ཐུབ་པའི་དཀའ་ཁག་ཆུང་ཆུང་ཞིག་ལ་ཁག་བཞག་སྟེ་བཙན་བྱོལ་བོད་གཞུང་གི་དཔལ་འབྱོར་གྱི་ཐོན་ཁུངས་ཡོད་ཚད་སྒེར་བདག་ཅན་དུ་བསྒྱུར་བ་དང་། སོ་ནམ་ཞིང་ལས་ཡུལ་དུས་གནས་བབ་དང་མི་འཚམ་པའི་སྲོལ་རྒྱུན་ཅན་དུ་བསྒྱུར་བ། ལམ་དབུ་མའི་སྒྲོམ་གཞིའི་རྣམ་པ་དེ་ད་ལྟའི་བོད་མི་རིགས་ས་གནས་རང་སྐྱོང་གི་བཅའ་ཁྲིམས་དང་གཅིག་མཚུངས་ཡིན་ཚུལ་འཛམ་གླིང་ལ་བསྒྲགས་པ། ད་ལྟའི་བོད་རྒྱའི་དཀའ་རྙོག་འདི་སེལ་ཐུབ་མིན་༸གོང་ས་མཆོག་རྒྱ་ནག་ལ་ཕེབས་ཐུབ་མིན་ལ་རག་ལས་ཀྱི་འབྲེལ་བ་དམ་ཟབ་ཡོད་པ་ངོས་འཛིན་བྱེད་མ་ཐུབ་པས་འདས་པའི་བོད་རྒྱའི་འབྲེལ་མོལ་ཡོངས་རྫོགས་ནང་ལམ་དབུ་མའི་སྒྲོམ་གཞིའི་རྣམ་པར་བགྲོ་གླེང་རྐྱང་རྐྱང་བྱས་ནས་བསྡད་པ་སོགས་ནི་བོད་མི་ཕལ་མོ་ཆེས་བདེ་བླག་ངང་ངོས་འཛིན་ཐུབ་པའི་ནོར་འཁྲུལ་གྱི་རིགས་དག་ཡིན།
ཡང་གཅིག་བཤད་ན། ནོར་འཁྲུལ་དེ་དག་འབྱུང་རྐྱེན་གྱི་རྩ་བ་ད་ལྟའི་བཀའ་བློན་ཁྲི་པར་ལྷག་བསམ་དང་སེམས་ཤུགས་ཀྱིས་མ་འདང་བ་མིན་པར་རྒྱལ་ཁབ་ཅིག་དང་མི་རིགས་ཤིག་གི་དབུ་ཁྲིད་ནུས་པའི་ཆབ་སྲིད་ཀྱི་གོ་རྟོགས་དམན་པའི་རྐྱེན་དང་། རྩ་བའི་རྩ་བ་གྲོས་ཚོགས་དང་ལྷན་ཁང་གཞན་གྱི་བཀའ་བློན་ཚོར་བཀའ་ཁྲིའི་ལས་འཆར་ཁག་ལ་དགེ་སྐྱོན་གྱི་རིགས་གང་ཡོད་དབྱེ་འབྱེད་བྱེད་ཐུབ་པའི་འཇོན་ཐང་མེད་པས་ལན་པ་དང་། རྩ་བའི་ཡང་རྩ་བོད་མི་ཚོས་བཀའ་བློན་ཁྲི་བ་ཞིག་ལ་མི་གང་འདྲ་ཞིག་དགོས་མིན་ངོས་འཛིན་གཏན་ནས་བྱེད་མ་ཐུབ་པའི་ཉེར་ལེན་གྱིས་ཡིན། གལ་སྲིད་བོད་མི་ཚོས་བཀའ་བློན་ཁྲི་པར་གཞོན་སྐྱེས་ཆབ་སྲིད་ཀྱི་བློ་སྟོབས་ཚད་ངེས་ཅན་ཅིག་ལ་སླེབས་པ་ཞིག་བདམས་ཐུབ་ཡོད་ན་གོང་གསལ་གྱི་ནོར་འཁྲུལ་ཁག་གཏན་ནས་འབྱུང་མི་སྲིད། མ་ཟད་མི་དེས་ད་ལྟའི་བཀའ་བློན་ཁྲི་པ་དེ་ཆབ་སྲིད་ཕྱོགས་ལ་ཐེ་གཏོགས་དེ་ཙམ་མེད་པའི་ཆོས་དོན་དང་ཡང་ན་ཤེས་རིག་བཀའ་བློན་ལྟ་བུ་ཞིག་ལ་བསྐོ་བཞག་བྱས་ཡོད་ལས་ཆེ། གལ་སྲིད་དེ་འདྲ་ཞིག་བྱུང་ཡོད་ན་ཁོའི་དམིགས་ཡུལ་གཙོ་བོ་བོད་མི་ཚོའི་ཤེས་ཡོན་ཡར་རྒྱས་གཏོང་རྒྱུ་དེ་ཡིན་པས། ལས་དོན་དེ་ནི་ཁོང་གི་སྐུ་ཡོན་དང་ཐད་ཀར་འབྲེལ་བ་དམ་ཟབ་ཡོད་པ་ཞིག་རེད།
གང་ལྟར་གནས་ཚུལ་དེའི་རིགས་འདས་ཟིན་པས་ལེ་བདའ་བྱས་ནས་ཡོང་རྒྱུ་གང་ཡང་མེད། དེ་བས་འབྱུང་འགྱུར་གྱི་བཀའ་ཁྲིར་རུས་པའི་ནང་གི་རྐང་དམར་དང་སྒོ་ངའི་ནང་གི་སེར་རིལ་ལྟ་བུ་ཞིག་གདམ་ཐུབ་པར་བོད་མི་ཡོངས་རྫོགས་ཀྱིས་ནུས་ཤུགས་གཅིག་ཏུ་སྤུངས་དགོས། རུས་པའི་ནང་གི་རྐང་དམར་དང་སྒོ་ངའི་ནང་གི་སེར་རིལ་ཞེས་པའི་དོན་ནི་བཀའ་བློན་ཁྲི་པར་སྐྱེས་པ་ཞིག་དང་ཡང་ན་བུད་མེད་ཅིག གྲྭ་པ་ཞིག་དང་ཡང་ན་ཨ་ནེ་ཞིག་དགོས་པའི་དོན་མིན་པར་རྒྱ་ནག་གཞུང་གི་ཆབ་སྲིད་ཀྱི་སྒྲོམ་གཞིའི་ནང་གི་འགྱུར་ལྡོག་ཁག་ཐད་ཀར་གཟིགས་ཐུབ་མཁན་ཞིག་དང་། འགྱུར་ལྡོག་དེ་དག་བོད་རྒྱའི་དཀའ་རྙོག་སེལ་བའི་ཐབས་ལམ་དུ་བཀོལ་སྤྱོད་བྱེད་ཐུབ་པའི་སྲིད་ཇུས་དུས་ཐོག་ཏུ་འདོན་ཐུབ་མཁན་ཞིག་དགོས་པ་དེ་ཡིན། དེ་མིན་པའི་ཆ་རྐྱེན་རིགས་ལྷན་ཁང་གཞན་གྱི་བཀའ་བློན་ཚོར་ཚང་བར་བྱས་ན། བཀའ་བློན་ལྷན་འཛོམས་ཀྱི་ཉིན་མོར་གནད་དོན་གང་འདྲ་ཞིག་གི་ཐོག་ལའང་ཐག་གཅོད་ཞིབ་ཚགས་ཀྱིས་བྱེད་ཐུབ་པ་ཡོང་གི་རེད།
དེ་ལྟའི་བཀའ་བློན་ཁྲི་བ་ཞིག་གདམ་ཐུབ་པར་མེད་དུ་མི་རུང་བའི་ཆ་རྐྱེན་གཉིས་ཡོད། གཅིག ད་ལྟའི་བཙན་བྱོལ་སྤྱི་ཚོགས་ནང་དེ་འདྲའི་མི་ཞིག་ཡོད་དམ་མེད། གཉིས། གལ་སྲིད་དེ་འདྲ་ཞིག་ཡོད་ན་མི་དེ་འོས་ཤོག་བླུགས་པའི་ཐོབ་ཐང་ཡོད་མཁན་གྱི་མི་བརྒྱ་ཆ་དྲུག་ཅུ་ཡན་གྱི་ངོས་འཛིན་བྱེད་ཐུབ་མིན་དེ་ཡིན། ངས་བལྟས་ན་ཆ་རྐྱེན་དང་པོའི་ཕྱོགས་ནས་དཀའ་ངལ་གང་ཡང་མེད་ན་ཡང་། ཆ་རྐྱེན་གཉིས་པའི་ཕྱོགས་ནས་ད་ལྟའི་བོད་མི་ཚོར་གདེང་ཚོད་དེ་ཙམ་བྱེད་མི་ཐུབ་པ་ཞིག་རེད། གལ་སྲིད་གདེང་ཚོད་བྱེད་ཐུབ་པའི་དབང་དུ་བཏང་ཡང་བོད་མི་དེ་ཚོས་འོས་ཤོག་གི་ཆ་ཤས་དུས་ཐོག་ཏུ་ལེན་ཐུབ་མིན་གཏན་ནས་གདེང་ཚོད་བྱེད་མི་ཐུབ། དེར་བརྟེན་རབ་བྱུང་ན་བོད་མི་མང་ཙམ་གྱི་འོས་ཤོག་གི་ཆ་ཤས་དུས་ཐོག་ཏུ་ལེན་ཐུབ་པའི་ཆེད་དུ་ས་གནས་སོ་སོར་དཔག་པའི་འོས་ཤོག་བླུགས་ཡུལ་མང་ཙམ་ཞིག་བཟོ་དགོས་པ་དེ་ཡིན།
ད་དུང་གོ་ཐོས་ལ། ཆབ་ཚང་ཟེར་བ་དེ། རྒྱ་ཆེ་སའི་སྤྱི་ཚོགས་ནང་ཕར་ཞོག་སོ་སོ་རང་ཉིད་གནས་སའི་ཁོར་ཡུག་ཆུང་ཆུང་དེའི་ནང་ལ་ཡང་དགའ་ནི་གཅིག་ཀྱང་མེད་པར་མཛེ་བོ་ནང་བཞིན་བསྡད་ཡོད་ཟེར། དེ་ཙམ་ཞིག་ཨེ་བདེན་ནམ།
ད་དུང་ཆབ་ཚང་ཟེར་བའི་ནག་རིལ་དེས། ཁོས་ཟམ་གདོང་རིན་པོ་ཆེ་ལ་སྐྱོན་བརྗོད་ཞིག་བྱེད་ཐུབ་ན། ཁོའི་མེང་དེ་བཟང་གྲགས་ལ་འགྲོ་མ་ཐུབ་ནའང་ངན་གྲགས་ཡོང་རྒྱུའི་རེ་བ་ཨེ་ཡིན། སྙིང་རྗེ། ཀུན་སློང་ངན་པ་རེད་ཡ།
ངོ་མ་དགོད་ཤོར་བྱེད་ཅིག་རེད་ཡ། འཇིག་རྟེན་གཏམ་གྱི་ཁ་དཔེ་རུ། རང་ངོར་གཡག་འགྲོ་བར་མི་རིག གཞན་ངོར་ཤིག་འཐུ། ཟེར་བ་ཅིས་མ་བདེན། རང་གི་གནས་སྟངས་མང་པོ་ཞིག་མི་མཐོང་བར་སྤྱི་ཚོགས་ག་གེ་མོའི་ནང་གོ་གནས་བཟུང་བ་ཞིག་ལ་སྐྱོན་འདོགས་རེ་བྱས་ན་སྤྱི་ཚོགས་བདེ་འཇགས་ཀྱི་རྐྱེན་དུ་འགྱུར་སྲིད་ལ་མ་ཟད་མཚར་གཏམ་ཞིག་ཀྱང་སྣང༌། འོན་ཀྱང་དེ་རིགས་ལ་རྒོལ་རྡུང་གཏོང་རྒྱུ་མང་ན་རང་མཚང་དམར་རྗེན་རེ་འདོན་ཨེ་ཡོང་བསམས་ནས་དེ་དག་ལ་སྣང་ཆུང་གིས་མཐོན་པོ་ཞིག་ལ་སྐྱོན་བརྗོད་བྱེད་ཐུབ་ན་རང་གི་གྲགས་པ་འཕེལ་ཞིང་ངའི་རང་མཚང་ཡང་འདོན་མི་སྲིད་པས་དེ་བདེ་བར་འདུག་སྙམ་ནས་བཀའ་ཁྲིར་སྐྱོན་བརྗོད་བྱས་པ་ཞིག་ལས། གཞན་ལ་ལྟ་བའི་མིག་ཡོད་ཀྱང༌། རང་ལ་ལྟ་བའི་མེ་ལོང་དགོས། ཟེར་བ་བཞིན་རྒྱ་ཆེ་སའི་སྤྱི་ཚོགས་ཤིག་ཕར་ཟད་དོན་དངོས་ཁྱོད་རང་ཉིད་གནས་སའི་ཁོར་ཡུག་ལ་ལྷག་བསམ་དག་མིན་ལ་མ་ལྟོས་པར་སྤྱི་ཚོགས་ལ་ཕན་པའི་ཞབས་འདེགས་རེ་ཞུས་པ་ཅང་གོ་ཐོས་མི་འདུག་ག་ཨ་རོགས་ཚོ། དེ་ཁྱེད་ཚོའི་བདེན་པར་ཨེ་མཐོང་ངས་ངོ་མ་བཤད་པ་ཡིན། ད་དུང་ངས་གོ་ཐོས་ལ་ཁོ་རང་ཉིད་རང་མཐོང་ཆེ་་བ་དང༌། ང་རྒྱལ་ཆེན་པོ། སྤྱི་ཚོགས་འཆམ་མཐུན་མེད་པ། ཐ་ན་རང་དོན་ཡང་དག་དག་ཅིག་མེད་པར་སློབ་སྦྱོང་མཐའ་འཁྱོལ་ལ་མ་འཁྱོལ་བ་ཅན་ཞིག་ཡིན་ཚུལ་རེ་ཡང་ཐོས་ཀྱང་དེ་ཙམ་བདེན་མིན་མི་ཤེས།
ཆབ་ཚང་ཟེར་བའི་ནག་རིལ་ཁྱོད་ཀྱིས་བཤད་པ་བདེན་པ་རེད། བཀའ་ཁྲི་ཟམ་གདོང་རིན་པོ་ཆེ་ལ་སེམས་ཤུགས་དང་ལྷག་བསམ་གྱིས་མ་འདང་བ་མ་རེད། ཆབ་སྲིད་གོ་རྟོགས་དམན་པས་རེད། དེས་ན་ད་ཁྱེད་རང་ལ་དེ་གཉིས་ཀ་ལྡན་པས་རྗེས་སུ་བཀའ་བློན་ཁྲི་བར་ངས་ངོས་ནས་ཁྱེད་རང་བསྐོས་པ་ཡིན། དེ་ནས་ཁྱེད་རང་ལ་དྲི་བ་གཅིག་འདུག ཁྱེད་རང་ལ་བྱེས་པ་གྲྭ་ཚང་ནང་དང་སྤྱི་ཚོགས་ནང་མི་མཐོང་ཆ་འཇོག་ཞིག་ཕར་ཞོགས་ཁྱི་ཞིག་གི་འདུ་ཤེས་ཡང་མེད་པས། དེའི་གནད་འགག་གང་ལ་ཐུག་གམ། ཁྱེད་ལ་སེམས་ཤུགས་དང་ལྷམ་བསམ། ཆབ་སྲིད་ཀྱི་གོ་རྟོགས་མཐོ་དྲགས་པས་ཡིན་ནམ།
སོ་སོ་རང་ཉིད་ལ་སྤྱི་ཚོགས་ནང་མི་མཐོང་ཆ་འཇོག་ཅི་འདྲ་ཞིག་ཡོད་མེད་ཧ་མ་གོ་བར། མཁས་དབང་བཀའ་ཁྲི་ཟམ་གདོང་རིན་པོ་ཆེ་ལ་ཡང་སྐྱོན་བརྗོད་ཁུལ་བྱེད་པ་འདི་ངོ་ཚ་བའི་གནས་རེད། རང་གི་མདོག་ལ་ཅིག་ལྟོས་དང༌། ཧ་ཧ་ཧ།
སྙིགས་མའི་དུས་འདིར་གང་ཡང་འབྱུང་གི་འདུག ཆབ་ཚང་ཟེར་བའི་མི་ངན་འདིས་ཀྱང་མཁས་དབང་ཟམ་གདོང་རིན་པོ་ཆེར་སྐྱོན་བརྗོད་ཁུལ་བྱས་འདུག ངན་པས་རང་ཚོད་མ་ཟིན་ན་ཅི་བྱེད་འདི་བྱེད་མི་འདུག་ག ཁོས་གངས་ཅན་སྐྱིད་གཤོངས་ཀྱི་གད་སྙིགས་ནང་གི་ཚིག་འགའ་ཤས་བསྒྲིགས་ཡོང་ནས་རྩོམ་ཡིག་འབྲི་བའི་ཟོལ་བྱས་འདུག ངན་པ་ལང་ཤོར་ཅན་འདི་ཚོ་དངོས་གནས་སྙིང་རྗེ་བའི་ཡུལ་རེད། ཡོད་ཚད་ལ་འགྲན་སེམས་དང་ཕྲག་དོག་ཁོ་ནས་རང་ཉིད་སྡུག་ལ་སྦྱོར་མཁན་འདི་ཚོ་སྙིང་མི་རྗེ་ན་སུ་སྙིང་རྗེ། ལས་ངན་པའི་བླུན་པོ་འདི་ཚོ་་་་་་་་་་ཨ་ལ་ལ་་་དངོས་གནས་སྙིང་རྗེ་བའི་ཡུལ་རེད།
དྲ་གྲོགས་ཚོ་ཁམས་བཟང་།
རང་གི་རིགས་ལ་ཞེན་པ་དཀར་པོའི་མདངས།།
རང་བྱུང་སྙིང་གི་དབུས་སུ་གནས་པ་དེ།།
རང་ཡུལ་ཁ་བ་ཅན་གྱི་རྗེ་འབངས་ལ།།
རང་གི་ནུས་པས་སྲི་ཞུ་ཅུང་ཟད་སྒྲུབས།།
ཞེས་དུས་རབས་ཉི་ཤུའི་བོད་ཀྱི་མཁས་དབང་དགེ་ཆོས་མཆོག་གིས་བོད་མི་ཡོངས་ལ་གདམས་ངག་རྩ་ཆེ་ཞིག་བཞག་འདུག་པས་རང་ནུས་ཏིལ་འབྲུ་ཙམ་ལས་མེད་ནའང་བོད་ཀྱི་བདེན་དོན་ཆེད་དུ་འབུལ་ཐུབ་རྒྱུར་འབད་བརྩོན་བྱེད་དགོས་པའི་དུས་བབ་ཅིག་ལས་གཞན་ཅི།
གུ་ཡངས་དང་དཔྱོད་ཤེས་ཀྱི་ཐང་ཆེན་ནས་རང་རང་གི་བསམ་ཚུལ་རང་ཚུགས་ལྡན་པ་རེ་འབུར་ཐོན་བྱེད་ཀྱིན་པར་དགའ་སྤྲོ་འཕེལ་སོང་། ཁྱོད་ཀྱི་ལྟ་ཚུལ་གྱི་ཅང་ཤེས་རྟ་རྒོད་དེ་རྒྱུག་ཐེངས་གཅིག་གིས་གང་འཚམ་ས་མཐིལ་བརྟོལ་སོང་། དེ་བས་ཀྱང་ངའི་སྤང་ལྗོངས་སྔོན་མོའི་ཐང་ཆུང་དུ་ཆེས་མགྱོགས་འགྲོས་མྱུར་བ་ནི། ཁྱོད་ཀྱི་རྟ་ཕོ་དེའི་མགོ་རྣ་མཐོ་བ་ནང་བཞིན་ཉིད་ཀྱི་བསམ་ཕྱོགས་ཀྱི་ཁ་བྱུང་ཁོ་ནར་ངེས་པས། རྗེས་ཕྱོགས་ཀྱང་དེ་ལྟ་བུའི་རྣམ་རིག་ཅན་གྱི་རྟ་རྒོད་རེ་སྤང་ཐང་ཆུང་ཡང་ས་ཁོད་སྙོམ་པའི་ངའི་རྩ་ཐང་ཆུང་ཆུང་དེར་ཡང་ཡང་འཁྱུག་རྩལ་མངོན་པར་ཤོག
གལ་སྲིད་ཁྱེད་ཀྱིས་བཀའ་བློན་ཁྲི་བས་ལྐོག་ཟ་རུང་སུལ་དང་། ཕྱོགས་ཞེན་འཐེན་ཁྱེར་བྱེད་ཀྱི་འདུག་ཟེར་མེད་ན། ཁོང་ལ་འབྲེལ་ཆེ་ས་ལ་རོག་དན་མང་ཙམ་དང་། གཞན་ལ་སྣང་མེད་དུ་གཏོང་གི་འདུག་ཟེར་བ་དེས་མཚོན་ནུས་ཀྱི་རེད།
རང་རེའི་བོད་ཀྱི་གོམ་གཤིས་ལ། བཟང་ཕྱོགས་དེ་ཕྱོགས་ཞེན་གྱིས་སྒྲིབ་བྱེད་ནས་མི་མཐོང་། སྐྱོན་གྱི་ཆ་དེ་ཅུང་ཟད་ཡོད་པ་ཡིན་ནའང་ཐེར་འདོན་བྱེད་རྒྱུ་འདི། མང་གཙོ་རྒྱལ་ཁབ་ཚད་ལྡན་ཡིན་འགྲིགས་ཀྱི་ཡོད་ནའང་། རང་རེའི་བོད་ཀྱི་སྤྱི་ཚོགས་ནང་ལ་མང་གཙོའི་ཤེས་ཡོན་གྱིས་མ་འདངས་པའི་ཐོག དཀྲུགས་གཞི་དང་འཐེན་ཁྱེར་གྱི་རྒྱུར་འགྱུར་བ་ལས་ཕན་ཐོག་མེད་པ་དེ་ཤེས་ནས་བསམ་ཆར་འདོན་ན་ལེགས། བསམ་ཆར་འདི་རྣམས་རང་རེ་བཙན་བྱོལ་བོད་ལ་དགའ་མཁན་དང་མི་དགའ་མཁན་ཚང་མས་ཀློགས་ཀྱིས་ཡོད་པ་ཡིན་དུས། དོན་དག་ཆུང་ཚད་ལ། སྐྱོན་ཐེར་འདོན་བྱས་པ་ཡིན་ན། བོད་སྤྱི་བའི་དོན་ལ་ཕྱག་ལས་གནང་མཁན་རྣམས་སེམས་ཤུག་ཆགས་པའི་ཉེས་ཁ་ཆེ། དེ་བས་རྣམ་པ་ཀུན་ཏུ། ཆོས་ལུགས་དང་ཆོལ་ཁའི་ཕྱོགས་ཞེན་གྱིས་མ་སྒྲིབ་པ་བྱས་ནས་བསམ་ཆར་སྤེལ་ན་ཡག་པོ་མཐོང།
སངས་རྒྱས་ཆོས་འཕེལ་ལགས།
ཁྱོད་དེ་འདྲའི་ང་རྒྱལ་སྐྱེས་དགོས་པ་ཅི་ཡིན་ནམ།
ཁྱོད་ཀྱིས་ལྐོག་ཟ་རུལ་ཟུང་ཟེར་བ་ག་འདྲ་ཞིག་ལ་ངེས་འཛིན་བྱེད་བཞིན་ཡོད།
ཁྱོད་ཀྱིས་ཆབ་ཚང་འཇལ་དཔལ་གྱིས་སེང་གེ་མཐུར་མེད་ཞེས་བྲིས་ཡོད་པ་དེའི་གོ་བ་ལེན་མི་ཤེས་སམ།
བཀའ་ཁྲིའི་གོ་གནས་དེས་ང་ཚོའི་ཆེ་ཆེར་རློམ་མཁན་དག་གི་འཇོན་ཐང་དམར་
སྟོན་བྱེད་ཀྱིན་འདུག བུ་ཡིན་ན་ཤོག་དང་།
ང་ཚོར་བཀའ་ཁྲི་ཞིག་བསྐོ་བར་འདི་འདྲའི་དཀའ་ངལ་ཡོད་ན།
རྗེས་མ་བོད་ཀྱི་འགོ་འཁྲིད་དེ་ཅི་ལྟར་འཚོལ་དགོས་སམ།
གཞོན་སྐྱེས་ཚོ།
གོ་སྐབས་དམ་འཛིན་བྱོས།
མི་རབས་རྒན་པ་འདི་དག་གིས་ཅང་མི་བ་གི་ཡ།
ད་ང་ཚོས་ཤུགས་བརྒབ་ཆོག རྗེས་མར་བཀའ་ཁྲིའི་འོས་མི་ཁེངས་སྡོད་པ་ཞིག་བཟོ་ཆོག
ད་དུང་རྒྱལ་ཁབ་ཀྱི་དབུ་འཁྲིད།
ཡ་གྲོགས་པོའམ་གྲོགས་མོ་སུ་ཡིན་ན་རྣ་བ་གཏོད་དེ་ཉོན་ཤིག ང་རང་ཚོའི་རྒྱལ་ཁག་བཙན་འཕྲོག་བྱས། ཕ་མེས་རྣམ་དམྱལ་བ་མི་ཡུལ་དུ་འཕོས་པ་ལྟ་བུའི་སྡུག་སྔལ་དུ་སྦྱར། རིན་ཐང་བྲལ་བའི་སྐུ་གསུང་ཐུགས་རྟེན་གྱིས་གཙོས་བོད་ཀྱི་མི་རིགས་འདི་འགོ་ཚུགས་ནས་བསགས་སྲུང་བྱས་པའི་དངོས་རྫས་ག་འགའ་བཙན་འཕྲོག་བྱས་པ་མིག་རིག་ལག་མཐོང་བྱུང་དུས་སྙིང་དམར་པོ་མ་གས་ནས། བོད་པའི་གདོང་འབག་ཞིག་གྱོན་ནས། ཕྱི་རྒྱལ་ཁག་ལ་གསང་སྤྱོད་ཁྲུད་པའམ། ཕ་མེས་ཀྱིས་གཅེས་ནོར་ཉོ་ཚོང་བྱས་པ་ལ་ངོ་སོ་མཐོན་པོ་འདོན་མི་དགོས། བཙན་བྱོལ་བོད་མི་བརྒྱ་ཆ་བརྒྱད་བཅུས་མང་པོའི་བཀུར་བའི་རྒྱལ་པོ་བཞིན་བསྐོས་པའི་བཀའ་བློན་ཁྲི་བ་ཟམ་གདོང་རིན་པོ་ཆེ་དེ། ཁྱེད་ཀྱི་བལྟ་ཚུལ་བཞིན་ལྐོག་ཟ་རུལ་སུང་ཞིག་ག་ལ་ཡིན།
དངོས་གནས་བྱས་ན། མི་ཚེ་འདིའི་རིང་ལ། ཟམ་གདོང་རིན་པོ་ཆེ་ལ་རྡ་ས་ནས་ཚོགས་འདུ་ཞིག་ལ་ཐུག་ཙམ་ཞིག་མ་གཏོགས་བྱུང་མྱོང་མེད་ཀྱང་། ཁོང་གི་མཁས་པའི་རྣམ་དཔྱོད། ཆབ་སྲིད་ཀྱི་གོ་རྟོགས། བོད་མི་ལ་ལྷག་བསམ། རྒྱལ་བའི་བཀའ་ལ་ཁ་ཞེ་མེད་པ་ཞིག་ཡིན་པ་ནི། གསར་འགྱུར་བརྒྱུད་ལམ་ཁག་ནས་ཉི་ཤར་ལག་པས་ཁེགས་ཐབ་བྲལ་བ་མ་ཟད། ཁྱོད་ལྟ་བུས་ད་ལྟའི་བཀའ་བློན་ཁྲི་བའི་རྐང་རྗེས་ཙམ་ལ་འགྲན་ཐབས་ལར་ནས་མེད།
ཁྱེད་ཀྱིས་རྒྱུ་མཚན་ལྡན་པའི་སྒོ་ནས་གལ་སྲིད་ད་ལྟའི་བཀའ་བློན་ཁྲི་བས་ལྐོག་ཟ་རུང་སུལ་བྱས་པ་དང་། བོད་གཞུང་འདི་སྔོན་ལས་འཐུས་ཤོར་སོང་བ་ཞིག་གསལ་བཤད་བྱེད་རྒྱུ་ཡོད་ན། བོད་མི་རིགས་ཞིག་ཏུ་སྐྱེས་པའི་དོན་གོ་ཆོད། དེ་ལྟར་མིན་པ་རི་བོང་ཅལ་འགྲོགས་དང་། ཕྱོགས་ཞེན་འཐེན་ཁྱེར་གྱིས་སྐྱོན་མེད་ལ་ཉེས་བརྟགས་བྱས་ན། རྒྱ་མའི་གསོས་ཕྲུག་གམ། བོད་མི་རིགས་ལ་དཀྲུགས་ཤིང་གང་རུང་ལས་མ་འདས་སོ།
དཀོན་མཆོག་མཁྱེན།
སངས་རྒྱས་ཆོས་འཕེལ་ཟེར་བའི་རྒྱུགས་ཁྱི་འདིས་ངས་འཆན་འདི་མཐོང་རྗེས་སྙིང་ནད་འཕར་ནས་སྨན་ཁང་དུ་འགྲོ་མི་དགོས་པར་སྨོན
སངས་རྒྱས་ཆོས་འཕེལ
ངས་ལྟས་ཁྱོད་ནི་སྐབས་འཚོལ་པ་ཞིག་ཡིནཔ་གདོན་མི་ཟ།
ང་ལ་ཁོང་གིས་ཕྱི་བསྐྱོད་ལག་འཁྱེར་ཀྱིས་རོགས་པ་བྱེད་དགོས་དོན་ཅི་ཡང་མེད་དེ་ང་ནི་ཁོང་བཀའ་ཁྲིར་མ་འདེམས་པའི་སྔོན་ནས་ཕྱི་རྒྱལ་ལ་ཕར་འགྲོ་ཚུར་ཡོང་བྱེད་བཞིན་ཡོད་པའི་མི་ཞིག་ཡིན།
ངས་བལྟས་ན་ཁྱོད་ལ་ཡང་ཁོང་གིས་ཁྲིམས་མཐུན་མ་ཡིན་པའི་རོགས་པ་བྱས་ཡོད་པ་འདྲ།་་ཁོ་ནམ་རྒྱུན་ཁ་ནས་ཁྲིམས་མཐུན་ཞེས་རྒྱུན་རྒྱགས་གཏན་བཤད་བཞིན་ཡོད་པ་མ་ཤེས་སམ
བཙན་བྱོལ་གཞུང་ཚག་ཚུད་ཟེར་བ་ཁྱོད་ཀྱིས་ག་འདྲ་ཞིག་ལ་ངེས་འཛིན་བྱེད་ཀྱིན་ཡོད
ད་ཁྱོས་ཁོང་གི་རྒྱུགས་ཁྱི་ཅི་ལྟར་བྱས་ཀྱང་ཕན་ཐོགས་ཡོད་པ་མ་རེད་དེ་ནི་ཁོང་ལ་བཀའ་ཁྲིའི་རྐུབ་སྟེགས་འཛིན་པའི་དུས་ཚོད་མང་པོ་མེད
ངས་ལྟས་ན་བློ་བརྟན་འདི། ཡང་ན་ད་ལྟའི་བཀའ་བློན་ཁྲི་བའི་མཛད་རྗེས་ལ་མི་ཟད་པའི་ཕྲག་དོགས་ཆེན་པོ་ཞིག་ཡོད་པ་འམ།
ཡང་ན་བཙན་བྱོལ་བོད་གཞུང་འདི་ཚག་ཚུད་བཟོས་པ་ལ་མི་དགའ་བའི་རྒྱ་གཞུང་གི་གསོས་ཕྲུག་ཞིག་གམ།
ཡང་ན་བཀའ་བློན་ཁྲི་བ་ལ་ཕྱི་བསྐྱོད་ལག་ཁྱེར་རོག་དན་ཞུས་ཀྱང་མ་ཐོག་པ་ཞིག་ཡིན་པར་གདོན་མི་བྱ།
འོ་ད་ཡིན་ན
ཆབ་ཚང་ཡིན་ན་འདི་དགོད་ཤོར་བྱེད་ཅིག་རེད། བཀའ་ཁྲིའི་འོས་གཞི་ཅི་ཡང་མེད་པར་གནས་ལུགས་ཀྱིས་སྟོང་བའི་སྐྱོན་འདོགས་དྲན་ཚོད་ཅིག་བྱས་འདུག སྐྱོན་འདོགས་རྐྱང་རྐྱང་ལ་གོམས་པའི་ཁྱི་རྒན་ཁ་མང་ཞིག་ཡིན་པ་འདྲ། དེ་ལས་རྒྱུ་མཚན་གནས་ལུགས་ཀྱི་བདེན་པ་བརྡར་ནས་མ་འོངས་བཀའ་ཁྲི་ཞིག་བཙལ་འཚོལ་དགོས་པ་ཡིན།
ད་གཡུག་ཤོག་
ཞེན་ཁོག་སྐད་ཆ་མང་དྲག་སོང་
ང་སུན་སྣང་སྐྱེ་ཡོང་གི་འདུག
རྗེས་ནས་དངོས་གནས་བོད་མི་རིགས་ཀྱི་བདེ་སྡུག་གླེང་རོག
ok
ངས་བལྟས་ན་གལ་སྲིད་ཁྱོད་ཀྱིས་ཟམ་གདོང་གི་ཁྱི་བྱས་ན་ཁྱོད་ཀྱོང་རག་གི་མི་མཇུག་དེ་ནི་བཀའ་ཟུར་བློ་བཟང་སྙན་གྲགས་ལ་བཀའ་བློན་བྱེད་པའི་བརྒྱ་ཆ་མ་ཐོབ་མོད་འོན་ཀྱང་ཁཽས་ཁོང་ལ་ཨ་རི་སྐུ་ཚབ་དོན་གཅོད་ཀྱི་གོ་གནས་སྤྲད་ཡོད།
དེ་མིན་ད་དུང་ཆུང་ས་ནས་བཤད་ན་གོ་ཚོད་ལ་སློབ་གྲའི་སློབ་མ་ཞིག་གིས་ཟབ་སྦྱོངས་སྐབས་ཁོང་ལ་དྲུང་ཡིག་གི་རོགས་བྱས་པའི་ཁཽང་གིས་སློབ་མ་དེ་ལ་ཕྱི་བསྐྱོད་ལག་འཁྱེར་སེར་པོའི་བཟོ་རྒྱུའི་རོགས་པ་བྱས་འདུག་ཟེར།
གལ་སྲིད་འདི་རུ་ཁོང་གི་རྒྱུགས་ཁྱི་བྱེད་ཀྱི་ཡིན་ཟེར་མཁན་ཡོད་ན་ད་ནི་ལོ་ངོ་༢་ལས་ལྷག་མི་འདུག་པའི་ཁྱོད་ལ་ཁེ་ཕན་ཅི་ཡང་མེད།
བཙན་བྱོལ་བོད་ཀྱི་སྤྱི་ཚོགས་ནང་དུ། དེ་སྔོན་བཀའ་བློན་བྱུང་རབ་ནང་ནས་འཇོན་ཤོས་དེ་སུ་རེད། གལ་སྲིད་བཀའ་བློན་རེ་རེའི་བྱ་བཞག་ལ་ལྟོས་དང་། ཟམ་གདོང་རིན་པོ་ཆེའི་བྱས་རྗེས། ཕྱོགས་ཞེན་གྱིས་སྒྲིབ་པར་མི་ནུས་སྙམས།
དུས་བབ་དྲ་ངོས་སུ་བསམ་ཆར་སྤེལ་མཁན་མང་ཆེ་བའི་རེ་བ་དེ་གཞོན་སྐྱེས་མི་སྐྱ་ཞིག་ལ་བཀའ་བློན་རྗེས་མའི་འོས་འགན་ཐོབ་རྒྱུ་དེ་རེད་དེ། འཁོར་ཡུག་གིས་བལ་བོའི་སྤྱི་བློན་གསར་བའི་གནས་ཚུལ་བཞིན་མི་འགྱུར་བའི་ངེས་པ་མི་འདུག
བོད་པས་རྒྱ་གར་མར་བཙན་གཡེམ་གྱི་ཐོག་མ།
བདུན་ཕྲག་འགའི་ཡར་སྔོན་ཝྭར་ཎའི་གཙུག་ལག་སློབ་གྲྭ་ཆེན་མོའི་སློབ་དཔོན་ཞིག་
་གིས་ཝྭར་ཎའི་ས་གནས་རྒྱ་གར་གྱི་བུ་མོ་ལོ་ན་བརྒྱད་སོན་པ་ཞིག་ལ་བཙན་གཡེམ་བྱས་པར་བརྟེན་སློབ་དཔོན་དེ་ད་ལྟ་ཉེན་རྟོག་པས་འཇུ་བཟུང་བྱས་ཡོད་པ་དང་ཉུང་མཐའ་ལོ་བཅོ་ལྔ་ནས་ཉི་ཤུའི་བར་བཙོན་འཇུག་བྱ་སྲིད་པ་རེད་ཅེས་ས་གནས་ཀྱི་རྒྱ་གར་ཚགས་པར་ཐོག་ཐོན་ཡོད་པ་རེད་འདུག
འདས་པའི་མི་ལོ་ལྔ་བཅུའི་རིང་བོད་པ་བཙན་བྱོལ་བ་ཚོར་རྒྱ་གར་གྱི་ས་ཐོག་ནས་རང་དབང་དང་དྲོད་ཁོལ་ཐོབ་པ་ཉུང་ཉུང་ཞིག་གཏན་ནས་མ་ཡིན་ནའང་།བསམ་ཤེས་མི་ཐོངས་པའི་ཡུལ་མིའི་ཕོ་གསར་རེ་ཟུང་གིས་བོད་པའི་བུ་མོ་དང་ཨ་ནེ་མང་པོ་ཞིག་ལ་བཙན་གཡེམ་བྱས་ཤིང་ཁོ་མོ་ཚོའི་ལུས་སེམས་ཀྱིས་མྱངས་པའི་སྡུག་བསྔལ་དེ་མི་སུས་ཀྱང་རྟོགས་དཀའ་བ་ཞིག་ཡིན་མིན་ལ་མ་བལྟས་པར་ང་ཚོ་ བོད་པ་ལ་མཚོན་ན་རྒྱ་གར་ནི་ཧ་ཅང་བཀའ་དྲིན་ཆེན་པོ་ཡིན་སྟབས་ད་ལོ་ང་ཚོ་གཞུང་དམངས་གཉི་གས་རྒྱ་གར་ལ་ཐུགས་རྗེ་ཆེ་ཞུ་བའི་ལས་རིམ་སྣ་ཚོགས་ཤིག་སྒྲིག་བཞིན་པའི་སྐབས་འདིར་ཝྭར་ཎའི་གཙུག་ལག་སློབ་གྲྭ་ཆེན་མོའི་
སློབ་དཔོན་ཞིག་གིས་གནས་ཀྱི་རྒྱ་གར་བུ་མོ་ལོ་ན་བརྒྱད་ལ་སོན་པ་ཞིག་ལ་བཙན་གཡེམ་བྱས་པར་བརྟེན་བུ་མོ་དེའི་ནང་མིས་ས་གནས་ཉེན་རྟོག་པར་གཏུག་བཤེར་བྱས་ནས་དགེ་རྒན་དེ་ད་ལྟ་ཝྭར་ཎའི་བཙོན་ཁང་དུ་བཅུག་ཡོད་པ་རེད་འདུག
འདི་ནི་བོད་པ་ཞིག་གིས་རྒྱ་གར་མར་བཙན་གཡེམ་བྱས་པ་ཐོག་མ་དེ་ཆགས་ཡོད་པ་དང་།ལྷག་པར་དུ་བོད་ཀྱི་གཙུག་ལག་སློབ་གྲྭ་ཆེན་མོའི་སློབ་དཔོན་ཞིག་གིས་བྱས་པའི་བཙན་གཡེམ་ཐོག་མ་དེ་ཡང་ཆགས་ཡོད་པ་རེད་ལ།
འདི་ནི་ང་ཚོས་ངེས་པར་དུ་རྒྱ་གར་ལ་དགོངས་དག་ཞུ་དགོས་པའི་གནད་དོན་ཞིག་ཡིན་ན་ཡང་ཝྭར་ཎའི་གཙུག་ལག་སློབ་གྲྭ་ཆེན་མོའི་ངོས་ནས་གནས་ཚུལ་འདི་བྱུང་ནས་བདུན་ཕྲག་གཉིས་འདས་ཟིན་ཀྱང་གསང་རྒྱ་དམ་པོ་བྱས་ནས་བཞག་ཡོད་པ་རེད།
འོས་གཞི་མེད་པས་རྩོད་པ་འདི་ལ་ང་སུན་སྣང་སྐྱེས་སོང་།
ད་དུང་ཁོང་གི་རྒྱུག་ཁྱི་ཁ་ཤས་ཀྱིས་བོད་མི་མང་ཀྱིས་བཅའ་ཁྲིམས་དང་འགལ་ཏེ་ཡང་བསྐྱར་འདེམས་དགོས་ཟེར་དེ་ནི་ཀོང་གིས་ནམ་རྒྱུན་ཁྲིམས་མཐུན་དང་ཁྲིམས་མཐུན་ཟེར་ཡིན་ཡང་དོན་ངེས་ཐོག་ཁོས་ཁྲིམས་འགལ་བྱེད་ཀྱིན་ཡོད།་
ད་དུང་ཁ་ནས་ནམ་རྒྱུན་དམངས་གཙོ་ཟེར།་
འོན་ཀྱང་དོན་དངོས་ཐོག་ཀླུ་འཁར་བྱམས་ཁོས་ག་རེ་བྱས་ནས་གཞུང་ཞབས་ནས་ཕུད་པ་རེད།་ཁོང་ལ་དམངས་གཙོ་ལུང་པ་ནས་སྨྲ་བརྗོདརང་དབང་མེད་པ་རེད་དམ་
ཁོང་གིས་འདི་ལྟར་ལོ་ངོ་༡༠་རྒྱགས་གཏམ་རེ་བཤད་ཏེ་བསྐྱལ་བ་རེད
ཆབ་ཚང་འཇམ་དཔལ་ལགས
ཁྱོད་དངོས་གནས་བོད་མི་རིགས་ལ་ཤ་ཞེན་ཡོད་མཁན་ཞིག་ཡིན་པའི་རེ་བ་ཡོད་
སྤྱིར་བཏང་དེང་སང་དུས་མཐའ་ནི་དུས་མཐའ་རང་ཡིན་
བོད་རིག་ནང་ཁུལ་ལ་ཁ་ལྩེ་མདུང་རྩེ་ལས་རྣོ་ལ་
ལྷག་པར་དུ་ཤེས་འཇོན་གཉིས་ལྡན་གྱི་སྟོབས་ཆེན་གྱི་སྣེ་འཁྲིད་པ་རེ་ཡོང་དུས་དེ་ལ་གུས་བརྕི་དང་ཆེ་བསྟོད་ཕར་ཞོག་
སྤུ་མེད་ས་ལ་སྤུ་དང་སྒྲོ་མེད་ས་ལ་སྒྲོ་རེ་བརྟགས་རྒྱུ་ཨེ་རྙེད་བལྟ་རྒྱུ་དེ་འཇོན་ཐང་ཤིག་དང་སྤོབས་པ་ཞིག་ཏུ་ངོས་འཛིན་བྱེད་བཞིན་ཡོད་པས་ཁྱོད་ཀྱང་དེ་རིགས་ཤིག་མིན་ནམ་སྙམ་
ལྷག་དོན་མི་ལོ་དྲུག་བཅུ་ཙམ་གྱི་ནང་ལ་སུ་ཡི་མ་འཇོན་ལ་སུ་ཡི་སྒྲུབ་མ་ཐུབ་པ་ཇི་ཙམ་ཞིག་ཟམ་གདོང་པས་སྒྲུབ་ཡོད་པ་ཕྱོགས་འཛིན་གྱི་མུན་པས་མ་སྒྲིབ་ན་ཧ་གོ་ཤག་རེད
གྲོགས་བོ་ཚོ ་ང་ཚོས་ངེས་པར་དུབཀའ་ཁྲི་ནི་རྒྱ་བོད་གཉིས་ཆེས་སྐོར་ལ་ཉམས་མྱོངས་དང་སློབ་སྦྱོངས་བྱེད་མྱོང་མཁན་དང་དུས་མ་ཟད་བོད་ཕྱི་ལོག་ནང་ལོག་རྒྱ་ནིང་བཅས་ལ་ལས་ཀ་བྱེད་མྱོངས་ཞིག་ དང་རྒྱ་བོད་གཉིས་ཆབ་སྲིད་སྐོར་ལ་ཕུལ་དུ་བྱོང་བ་ཞིག་དགོས།ཡིག་ནོར་ཤོར་ཡོད་པ་དགོང་ཏག་ཞུ།
ཁྱོད་ལ་འདིའི་ཐད་ང་ཚོ་ལྷག་པའི་དགོངས་འཆར་ཞིག་ཡོད་པ་ནི་ངའི་ཡིད་ཆེས་ཡིན། ཡོད་ན་མྱུར་ཏུ་འདོན་རོགས། མི་ཚང་མས་བརྩད་དེ་མི་གཅིག་གི་སྒང་ལ་འཇོག་བཞིན་པའི་སྐབས་དེར་ཁྱེད་ཀྱིས་འོས་གཞི་མ་འདྲ་བ་ཞིག་བཏོན་ཡང་གཏོར་བརླག་རང་ལས་ཡོད་པ་མ་རེད།
དཔལ་ལྡན་རྒྱལ་ལགས། ཁྱོད་ཨེ་ཤ་ཡ་རང་དབང་རླུང་འཕྲིན་ཁང་གི་དཔལ་ལྡན་རྒྱལ་ཡིན་པ། ཁྱོད་ལ་བཀའ་ཁྲིས་འོས་གཞི་འདྲ་ཡོད་དམ། ཁྱོད་ཀྱིས་ཚིག་གྲུབ་གཅིག་གི་ནང་དུ་བཀའ་ཁྲི་རྗེས་མ་དེ་གཞོན་སྐྱེས་ཤིག་ཡོང་བ་དང་དེ་ལ་ཐོབ་ངེས་པ་གཉིས་ཀ་བྲིས་འདུག འོ་ན། ཁོང་སུ་རེད།
ཧེ་ཧེ་ེཧ་ཧེ་དལངཇདལངཇདལཀངཇདསལངཇདལཇང་ངལཌྷསདཇྕལཇསདལཀཇྔ
དེང་སང་ང་ཚོ་བོད་མི་སྐྱ་སེར་དང་ཕོ་མོ་དབྱེར་མེད་ཀྱིས་ཁ་གཏད་ས་དོ་སྣང་བྱེད་སའི་གཙོ་བོ་དེ་ནི་འབྱུང་འགྱུར་གྱི་བཀའ་བློན་ཁྲི་བ་དེ་རེད་འདུག་ལ་དེ་ནི་དོན་དངོས་ཐོག་གི་ལས་དོན་གལ་ཆེན་ཞིག་ཀྱང་ཡིན། འོན་ཀྱང་བཙན་བྱོལ་བོད་མི་རྣམས་ཀྱི་ལས་འགན་ནི་འབྱུང་འགྱུར་གྱི་བཀའ་ཁྲི་བ་འདེམས་རྒྱུ་ཁོ་ན་མ་ཡིན་པར་དེ་ལས་ཀྱང་གལ་ཆེ་བའི་ཁ་རྩ་དགོས་གཏུགས་ཀྱི་ལས་དོན་མང་དག་ཅིག་ཀྱང་ཡོད་ངེས་ན་དེ་དང་འབྲེལ་ཡོད་ཀྱི་བསམ་ཚུལ་འདོན་རྒྱུ་ཡང་གལ་ཆེ་བར་མཐོང༌།
བཀའ་བློན་ཁྲི་པ་གཞོན་སྐྱེ་ཡོང་ཐོབ་པའི་རེ་བ་ཡོད།།
ཨརྱ་ཞེས་པས་འདི་ལྟར་བྲིས་འདུག
བསམ་ཚུལ་ཡག་པོ་རེད་འོན་ཀྱང་རང་གིས་འོས་དམིགས་ཤིག་མི་འདོན་དོན་ཅི་ཡིན། ཁྱོད་ཀྱིས་བཤད་པའི་འོས་ཆོས་ཚང་མཁན་ཞིག་མེད་སོང་བ་ག་ལ་ཡིན། དེ་མིན་ན་འོས་དམིགས་ཤིག་འདོན་རོགས་ཞུ།
བསམ་ཚུལ་ཡག་པོ་རེད་འོན་ཀྱང་རང་གིས་འོས་དམིགས་ཤིག་མི་འདོན་དོན་ཅི་ཡིན། ཁྱོད་ཀྱིས་བཤད་པའི་འོས་ཆོས་ཚང་མཁན་ཞིག་མེད་སོང་བ་ག་ལ་ཡིན། དེ་མིན་ན་འོས་དམིགས་ཤིག་འདོན་རོགས་ཞུ། ཞེས་དང་།
སྡེ་ཚན་གཉིས་པར་
དགོངས་དག་ཡིག་གཟུགས་འགྱུར་སོང༌། ཞེས་བྲིས་འདུག
hGôPÅ-hG-»ÛG-G¸ÞGÅ-ºHã¼-ÅôP-ü
zŤ-±ß¾-»G-qô-¼ïh-ºôm-ˆP-¼P-GÛÅ-ºôÅ-h¤ÛGÅ-ÁÛG-¤Û-ºhôm-hôm-TÛ-»Ûmü Eôh-ˆÛÅ-zÁh-qºÛ-ºôÅ-VôÅ-±P-¤Dm-ŸÛG-¤ïh-ÅôP-z-G-¾-»Ûmü hï-¤Ûm-m-ºôÅ-h¤ÛGÅ-ÁÛG-ºhôm-¼ôGÅ-ŸÝü


ཚད་མ་རྣམ་འགྲེལ་ལེའུ་གཉིས་པའི་བཀའ་ཆོས་དབུ་འཛུགས།
༧གོང་ས་༧སྐྱབས་མགོན་ཆེན་པོ་མཆོག་ལ་ཐེ་ཝན་གྱི་དད་ལྡན་མི་མང་རྣམ་པས་ཇི་ལྟར་གསོལ་འདེབས་ཞུས་པ་བཞིན། ཕྱི་ཟླ་ ༡༠ ཚེས་ ༣ ནས་ ༥ བར་ཉིན་གྲངས་གསུམ་རིང་གི་ཚད་མ་རྣམ་འགྲེལ་ལེའུ་གཉིས་པའི་བཀའ་ཆོས་དེ་བཞིན་མགོན་པོ་མཆོག་གིས་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་འདི་ཚེས་༣ ཉིན་དབུ་འཛུགས་བསྐྱངས་གནང་མཛད་སོང་།


༄༅། །དྲ་ལམ་བརྒྱུད་ནས་རྒྱ་རིགས་དང་འབྲེལ་མཐུད་བྱེད་སའི་ལས་ཁུངས་༼ དྲ་བརྒྱུད་འབྲེལ་ཐབས་ལས་ཁུངས༽ སུ་རྒྱ་ཡིག་གི་ཐོག་ནས་ལས་ཀ་བྱེད་མཁན་གྱི་ས་མིག་སྟོང་པ་ཡོད་པས་རང་རེའི་སྤྱི་ཚོགས་ནང་གོང་གསལ་ས་མིག་ཐོག་བཞུགས་བློ་ཡོད་རིགས་ནས་གཤམ་གསལ་ཆ་རྐྱེན་ཚང་བའི་རྨང་གཞིའི་འོག་སྙན་ཞུ་འབུལ་དགོས། ཚོད་ལྟའི་རིང་ཧིན་སྒོར་ 10856 འབུལ་རྒྱུ་དང་། ལས་བྱེད་ངོ་མར་ཚུད་མཚམས་སྤར་རྒྱུ་ཡིན།
དགོས་མཁོའི་ཆ་རྐྱེན།
༡༽ རྒྱ་ཡིག་འཛིན་རིམ་བཅུ་གཉིས་ཀྱི་ཤེས་ཚད། ༼ ཀློག་ཀླད་ཤེས་མཁན་ལ་དམིགས་བསལ་ཡོད། ༽
༢༽ བཙན་བྱོལ་བོད་མིའི་དང་བླངས་དཔྱ་དངུལ་ ༢༠༡༤ བར་གཙང་ཕུལ་ཞུས་ཟིན་པའི་ངོ་བཤུས།
༣༽ སྒྲིག་འཛུགས་གཞན་དུ་ཕྱག་ལས་གནང་མུས་ཡིན་ཚེ་འབྲེལ་ཡོད་ནས་དགག་བྱ་མེད་པའི་རྒྱབ་གཉེར།
༤༽ དོ་བདག་དང་འབྲེལ་བ་བྱེད་སླ་བའི་ཆེད་སྙན་ཞུ་མཉམ་དུ་ཁ་པར་ཨང་གྲངས་སམ་གློག་འཕྲིན་ཁ་བྱང་གང་རུང་ཞིག་ཁ་གསལ་འགོད་དགོས།
གོང་གསལ་ཆ་རྐྱེན་ཚང་བ་རྣམས་ནས་ཕྱི་ལོ། 2014 ཟླ་བ། 5 ཚེས། 30 འགྱངས་མེད་འདི་ག་ལས་ཁུངས་སུ་སྙན་ཞུ་འབུལ་དགོས། ཆ་རྐྱེན་ཚང་བའི་ཞུ་སྙན་འབུལ་མཁན་རྣམས་ལ་འདེམས་རྒྱུགས་ཀྱི་ཚེས་ཆ་སྐབས་མཚམས་ཐག་གཅོད་བྱ་རྒྱུ་ཡིན་པ་བཅས་ཀྱི་གསལ་བསྒྲགས་སུ། འབྲེལ་བ་ལས་ཁུངས་ནས། 2014 ཟླ་བ། 5 ཚེས། 1 ལ།
སྙན་ཞུ་འབུལ་ཡུལ།
Online Outreach Office.
Lalhal House Mitha Nala,
Bagsu road Mcloed Ganji,
Distt Kangra, Pin-172119 (H.P) India.
Ph: +91-8679217551. +91-9418137201. E-mail: firstname.lastname@example.org


༄༅།། ཨ་རིའི་སྲིད་འཛིན་ཇཱོ་བྷ་ཌན་གྱིས་ཨུ་རུ་སུས་ཡུཀ་རེན་ལ་བཙན་འཛུལ་བྱས་ནས་ཆེས་གདུག་རྩུབ་ཀྱི་མནར་གཅོད་བཏང་པའི་དཔང་རྟགས་རྣམས་རིམ་བཞིན་ཐོན་གྱི་ཡོད་པ་ཁག་ལ་གཞིགས་ཏེ་ཨུ་རུ་སུའི་སྲིད་འཛིན་ཕུ་ཊིན་ལ་དམག་འཁྲུག་གི་ནག་ཉེས་བསགས་པའི་ཉེས་འཛུགས་བྱས་ནས་རྒྱལ་སྤྱིའི་ཁྲིམས་ཁང་གིས་ཁྲིམས་བཤེར་བྱ་དགོས་ཞེས་ནན་སྐུལ་བྱས་པར་མ་ཟད། ད་དུང་ཨུ་རུ་སུར་དཔལ་འབྱོར་ཉེས་ཆད་འཕར་མ་འགེལ་འཆར་ཡོད་སོགས་ཀྱི་སྐོར། རྒྱལ་སྤྱིའི་གསར་ཤོག་ཁག་ཏུ་ཐོན་པའི་གནས་ཚུལ་རྣམས་པདྨ་བདེ་ཆེན་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་ཡི་རེད།།